CELEX: 52014PC0186
Language: ga
Date: 2014-03-27
Title: Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le trealamh cosanta pearsanta

|
			
		
		
		52014PC0186
		
			Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le trealamh cosanta pearsanta /* COM/2014/0186 final - 2014/0108 (COD) */
			
				
		
		
			
			   	MEABHRÁN MÍNIÚCHÁIN
1.           COMHTHÉACS AN TOGRA
Comhthéacs ginearálta, cúiseanna agus
aidhmeanna an togra seo 
Glacadh Treoir 89/686/CEE maidir le
trealamh cosanta pearsanta[1] an 21 Nollaig 1989 agus cuireadh i bhfeidhm go hiomlán ó 1 Iúil 1995
í.
Áirithítear le Treoir 89/686/CEE (Treoir maidir
le TCP) saorghluaiseacht trealamh cosanta pearsanta (TCP). Cuireadh go mór le
críochnú agus le hoibriú an Mhargaidh Aonair ó thaobh TCP de. Ceadaítear
saorghluaiseacht TCP atá cumhdaithe lena raon feidhme san Eoraip fad a
áirithítear ardchaighdeán cosanta don úsáideoir. 
Leagtar buncheanglais amach sa Treoir maidir
le TCP, nach mór TCP a chomhlíonadh chun go gcuirfear ar fáil ar mhargadh an AE
é. Ní mór an TCP a chur le chéile agus a mhonarú de réir fhorálacha na Treorach.
Ní mór do mhonaróirí freisin an comhartha CE a ghreamú agus treoracha a
sholáthar d’úsáideoirí maidir le stóráil, le húsáid, le cothabháil, le
seirbhísiú agus le díghalrú an TCP. 
Tá an Treoir maidir le TCP bunaithe ar Airteagal 114
den Chonradh ar Fheidhmiú an Aontais Eorpaigh agus tá sí ar cheann de na chéad
Treoracha comhchuibhithe bunaithe ar phrionsabail an “Chur chuige Nua”, agus ní
mór do mhonaróirí a áirithiú go gcomhlíonann a gcuid táirgí iad mar aon le ceanglais
sláinte agus sábháilteachta riachtanacha a ndéantar foráil dóibh san ionstraim
reachtach. Is ar bhonn feidhmíochta atá na ceanglais riachtanacha, gan réitigh theicniúla
shonracha ná sonraíochtaí teicniúla sonracha a fhorchur. 
Tá feidhm ag an Treoir maidir le TCP maidir le
TCP arb é a shainmhíniú “aon fheiste nó fearas atá ceaptha lena caitheamh nó
lena chaitheamh nó lena hiompar nó lena iompar ag
duine aonair ar mhaithe le cosaint a fháil ar riosca amháin nó níos mó maidir
lena shláinte nó lena shábháilteacht”. Cumhdaítear freisin “comhpháirteanna
idirmhalartaithe TCP atá riachtanach dá fheidhmiú sásúil agus a úsáidtear le
haghaidh an trealaimh sin amháin” agus “aon chóras a chuirtear ar an
margadh i gcomhar le TCP lena cheangal le feiste sheachtrach bhreise eile”.
Is iad seo a leanas samplaí de TCP – clogaid
sábháilteachta, cosaint cluas, bróga sábháilteachta, seaicéid tarrthála agus
clogaid rothair, spéaclaí gréine agus veisteanna sofheicthe freisin. 
Ní chuirtear san áireamh cineálacha áirithe de
TCP ó raon feidhme na Treorach maidir le TCP, is é sin le rá TCP a cheaptar
agus a mhonaraítear lena úsáid sna fórsaí armtha nó le cúrsaí dlí agus oird a
chaomhnú, TCP le haghaidh féinchosanta, TCP a cheaptar agus a mhonaraítear ar
mhaithe le húsáid phríobháideach mar chosaint ar dhálaí an atmaisféir, taise,
uisce agus teasa, TCP atá ceaptha daoine atá ar bháid nó ar aerárthaí, nach gcaitheann
an t‑am ar fad é, a chosaint nó a tharrtháil agus clogaid agus scáthláin atá
ceaptha dóibh siúd a mbíonn mótarfheithiclí dhá nó trí roth á n‑úsáid
acu. 
Cé gur éirigh leis an Treoir a cuid
aidhmeanna a bhaint amach maidir le margadh aonair a chruthú agus le
hardchaighdeán cosanta a áirithiú d’úsáideoirí TCP, tá fadhbanna áirithe tagtha
chun solais le linn í a chur chun feidhme. Baineann siad sin le táirgí ar an
margadh nach bhfuil an caighdeán cosanta iomchuí acu, le cuir chuige
dhibhéirseacha ag na comhlachtaí dá dtugtar fógra, le héifeachtacht i dtaca
leis an bhfaireachas margaidh mar aon le riosca a bhaineann le trealamh cosanta
nach gcumhdaítear faoin Treoir maidir le TCP faoi láthair. Ina theannta sin, ba
cheart roinnt forálacha de Threoir TCP a dhéanamh níos soiléire agus níos
simplí. 
Tá sé beartaithe an togra seo a chur in ionad Threoir 89/686/CEE
maidir le trealamh cosanta pearsanta trí Rialachán a dhéanamh, de réir
chuspóirí simplithe an Choimisiúin. 
Is iad aidhmeanna iomlána an tionscnaimh seo
sláinte agus sábháilteacht úsáideoirí TCP a chosaint ar dhóigh níos fearr,
cothrom iomaíochta a áirithiú d’oibreoirí eacnamaíocha TCP laistigh den
mhargadh inmheánach agus an timpeallacht rialála Eorpach a shimpliú ó thaobh TCP
de. Modhnaíonn agus soiléiríonn an togra roinnt de na forálacha atá sa Treoir cheana
féin agus ailínítear leis na forálacha i gCinneadh Uimh. 768/2008/CE[2] é, rud a bhunaíonn comhchreat le haghaidh táirgí a mhargú (Cinneadh an
Chreata Nua Reachtaigh). 
Go sonrach, tá sé beartaithe raon feidhme na Treorach
maidir le TCP atá ann faoi láthair a mhéadú beagán trí dheireadh a chur le cuid
de na heisiaimh maidir le táirgí ar mhaithe le húsáid phríobháideach lena
dtugtar cosaint ar theas, taise agus uisce. Tá sé léirithe sa taithí a fuarthas
le cur chun feidhme agus le forfheidhmiú na Treorach maidir le TCP nach raibh bonn
cirt iomchuí leis na heisiaimh sin a thuilleadh. Chun sláinte agus sábháilteacht
úsáideoirí a fheabhsú, ba cheart na ceanglais a bhaineann leis an Treoir maidir
le TCP a chur san áireamh leis na táirgí sin. Tugadh isteach soiléirithe chun
léirmhíniú a laghdú e.g. maidir le forálacha a bhaineann le TCP atá
saincheaptha nó curtha in oiriúint ina n‑aonar. Rinneadh athbhreithniú ar
liosta na dtáirgí faoi réir an nós imeachta um measúnú comhréireachta is déine
chun neamhréireachtaí a bhaint amach. Athraíodh ceanglais dhoiciméadacha chun
saothar na n‑údarás a bhaineann le faireachas margaidh a fheabhsú agus rinneadh
mionathruithe ar thrí cheanglas sláinte agus sábháilteachta riachtanacha chun údair
mearbhaill a bhaint.
Tá sé beartaithe sa togra freisin an Treoir maidir
le TCP a ailíniú le Cinneadh an Chreata Nua Reachtaigh. Breathnaíodh ar roinnt
mhaith de na fadhbanna ginearálta atá sainaitheanta ar leibhéal cothrománach ag
an gCreat Nua Reachtach i gcomhthéacs na Treorach maidir le TCP a thabhairt
isteach (TCP atá curtha ar an margadh nach bhfuil caighdeán iomchuí cosanta
aige, fadhbanna a bhaineann le caighdeán na seirbhísí á soláthar ag cuid de na
comhlachtaí dá dtugtar fógra, cleachtais éagsúla sna Ballstáit i dtaca le
measúnú agus le faireachán a dhéanamh ar na comhlachtaí dá dtugtar fógra). Caithfidh
roinnt monaróirí aghaidh a thabhairt ar chreat dlí atá casta agus neamhréireach
in amanna. Is freagra é ailíniú na Treoracha maidir le TCP leis an gCreat Nua Reachtach
ar an tiomantas polaitíochta atá leagtha síos in Airteagal 2 de Chinneadh an
Chreata Nua Reachtaigh.
Leagtar amach i gCinneadh an Chreata Nua
Reachtaigh comhchreat do reachtaíocht an AE maidir le comhchuibhiú táirgí. Is é
atá sa chreat sin na forálacha as a mbaintear úsáid rialta i reachtaíocht an AE
a bhaineann le táirgí (e.g. sainmhínithe, oibleagáidí oibreoirí eacnamaíocha,
comhlachtaí dá dtugtar fógra, sásraí cosanta, srl.). Rinneadh na forálacha comhchoiteanna
sin a threisiú lena áirithiú gur féidir an reachtaíocht a chur i bhfeidhm agus
a fhorfheidhmiú ar dhóigh níos éifeachtaí go praiticiúil. Tugadh gnéithe nua
isteach, amhail oibleagáidí allmhaireoirí, atá ríthábhachtach chun
sábháilteacht na dtáirgí ar an margadh a fheabhsú. 
Tá sé beartaithe ag an gCoimisiún cheana naoi
dTreoir de Chinneadh an Chreata Nua Reachtaigh a ailíniú le pacáiste cur
chun feidhme an Chreata Nua Reachtaigh a glacadh an 21 Samhain 2011. 
Chun comhsheasmhacht maidir le reachtaíocht
chomhchuibhithe a bhaint amach do tháirgí tionscail ar fud an Aontais, de réir
an tiomantais pholaitiúil mar thoradh ar ghlacadh Chinneadh an Chreata Nua Reachtaigh
agus de réir na hoibleagáide dhlíthiúla dá bhforáiltear in Airteagal 2 de
Chinneadh an Chreata Nua Reachtaigh, is gá an togra seo a bheith i gcomhréir le
forálacha Chinneadh an Chreata Nua Reachtaigh. 
Cuirtear san áireamh sa togra Rialachán (AE) Uimh. 1025/2012
ó Pharlaimint na hEorpa agus ón gComhairle maidir le caighdeánú Eorpach an 25
Deireadh Fómhair 2012, lena leasaítear Treoir ón gComhairle 89/686/CEE agus Treoir
ón gComhairle 93/15/CEE agus Treoracha 94/9/CE, 94/25/CE, 95/16/CE, 97/23/CE,
98/34/CE, 2004/22/CE, 2007/23/CE, 2009/23/CE agus 2009/105/CE ó Pharlaimint na
hEorpa agus ón gComhairle agus lena n‑aisghairtear Cinneadh 87/95/CEE ón
gComhairle agus Cinneadh Uimh. 1673/2006/CE ó Pharlaimint na hEorpa agus
ón gComhairle[3].
Cuirtear san áireamh sa togra an togra ón gCoimisiún
an 13 Feabhra 2013 maidir le Rialachán maidir le faireachas margaidh ar tháirgí[4], a bhfuil sé mar aidhm aige ionstraim dlí aonair a leagan amach maidir
le gníomhaíochtaí um fhaireachas margaidh ó thaobh earraí neamhbhia de, le táirgí
tomhaltais agus neamhthomhaltais agus le táirgí a chumhdaítear nó nach
gcumhdaítear le reachtaíocht chomhchuibhithe an Aontais. Sa togra comhcheanglaítear
na rialacha a bhaineann le faireachas margaidh atá i dTreoir 2001/95/CE i
dtaca le sábháilteacht ghinearálta táirgí[5],
le Rialachán (CE) 765/2008 ó Pharlaimint na hEorpa agus ón gComhairle an 9 Iúil
2008 ina leagtar amach na ceanglais atá ag teastáil do chreidiúnú agus
d’fhaireachas margaidh a bhaineann le margú táirgí[6]
agus le reachtaíocht chomhchuibhithe a bhaineann go sonrach le hearnáil faoi
leith chun éifeachtacht an fhaireachais mhargaidh laistigh den Aontas a mhéadú.
Is é atá san áireamh sa Rialachán atá beartaithe maidir le faireachas margaidh
na forálacha iomchuí maidir le faireachas margaidh agus le forálacha cosanta.
Dá bhrí sin, ba cheart forálacha atá i reachtaíocht chomhchuibhithe a bhaineann
go sonrach le hearnáil faoi leith cheana féin, a bhaineann le faireachas
margaidh agus le forálacha cosanta, a bhaint ón reachtaíocht chomhchuibhithe
sin. Is é bunaidhm an Rialacháin atá beartaithe creat an fhaireachais mhargaidh
san Aontas a shimpliú go bunúsach chun go mbeidh sé níos fearr dá phríomhúsáideoirí:
údaráis um fhaireachas margaidh agus oibreoirí eacnamaíocha. Déantar foráil sa Treoir
maidir le TCP atá ann faoi láthair maidir le nós imeachta le haghaidh forálacha
cosanta. De réir creata atá le bunú ag an Rialachán atá beartaithe maidir le
faireachas margaidh ar tháirgí, ní chuirtear san áireamh sa togra seo le
haghaidh Rialacháin maidir le TCP na forálacha i dtaca le faireachas margaidh
agus na nósanna imeachta um chlásal cosanta do TCP dá bhforáiltear i gCinneadh an
Chreata Nua Reachtaigh. Chun soiléireacht dhlíthiúil a áirithiú, áfach, déantar
tagairt ann don Rialachán atá beartaithe maidir le faireachas margaidh ar
tháirgí. 
Comhsheasmhacht le beartais eile agus le
haidhmeanna an Aontais 
Tá an togra seo ar aon dul
leis an nGníomh um an Margadh Aonair[7], inar cuireadh béim ar an ngá atá le muinín tomhaltóirí a
athbhunú maidir le cáilíocht táirgí ar an margadh agus leis an tábhacht atá le
faireachas margaidh a threisiú. 
Thairis sin, tugann sé
tacaíocht don bheartas ón gCoimisiún maidir le Rialachán Níos Fearr agus
simpliú na timpeallachta rialála. 
Ní athraítear sa togra seo
an gaol atá ann le Treoir 89/656/CEE[8] an 30 Samhain 1989 maidir leis na híoscheanglais
sláinte agus sábháilteachta lena n‑úsáid ag oibrithe a úsáideann trealamh
cosanta pearsanta san ionad oibre (an tríú Treoir aonair de réir bhrí Airteagal 16(1)
de Threoir 89/391/CEE).
2.           TORTHAÍ AN CHOMHAIRLIÚCHÁIN
LEIS NA PÁIRTITHE LEASMHARA AGUS NA MEASÚNUITHE TIONCHAIR
Comhairliúchán leis na páirtithe leasmhara 
Tá plé déanta ar an athbhreithniú ar an Treoir
maidir le TCP le gach páirtí leasmhar – na Ballstáit, cónaidhmeanna monaróirí,
comhlachtaí dá dtugtar fógra agus ionadaithe caighdeánaithe san áireamh. Is é a
bhí sa chomhairliúchán cruinnithe do ghrúpa roghnaithe saineolaithe chomh maith
le comhairliúchán leis an Meitheal maidir le TCP agus chomh maith le Grúpa Comhair
Riaracháin maidir le TCP na n‑údarás um fhaireachas margaidh. 
Cé go n‑aithnítear go ginearálta go
bhfuil ag éirí go maith leis an Treoir, tá comhdhearcadh tríd is tríd ann i
measc na mBallstát agus páirtithe leasmhara gur féidir níos mó dul chun cinn a
dhéanamh, a chuirfidh le cosaint níos éifeachtaí i dtaca le sláinte úsáideoirí
agus le feidhmiú níos éifeachtaí i dtaca le reachtaíocht TCP, lena n‑áirítear
faireachas margaidh níos éifeachtaí. Tagann an chuid is mó de na feabhsuithe
atá beartaithe ón taithí a bhíonn ag údaráis na mBallstát agus ag páirtithe
leasmhara eile ar bhonn laethúil trí fhorfheidhmiú agus trí chur chun feidhme
na reachtaíochta maidir le TCP agus ní bhaineann formhór díobh go díreach le
timpistí. 
Ó Aibreán go Meitheamh 2011, bhailigh
comhairliúchán poiblí dearcthaí agus tuairimí ó pháirtithe leasmhara agus ó shaoránaigh
iomchuí ar na saincheisteanna lena bhféadfaí tabhairt fúthu sa Treoir leasaithe
maidir le TCP. Fuarthas 77 bhfreagra ar an iomlán, 74 freagra ó na 27 Ballstát
(údaráis, fiontair, comhlachtaí dá dtugtar fógra, comhlachais trádála,
saoránaigh aonair), 2 fhreagra ó thír CSTE agus 1 fhreagra as tír thar lear.
Tugadh mórléargas sna freagraí do sheirbhísí an Choimisiúin ar na riachtanais i
ndáil le beartais atá aitheanta agus, dá bhrí sin, deimhníodh na cineálacha cur
chuige atá beartaithe[9].
Go ginearálta, thug gach páirtí leasmhar
tacaíocht don tionscnamh. Measann údaráis agus an tionscal araon nach mór
reachtaíocht maidir le TCP a shimpliú agus a shoiléiriú. Táthar d’aon toil
maidir leis an ngá atá ann le faireachas margaidh agus an córas lena ndéantar
measúnú agus faireachán ar chomhlachtaí dá dtugtar fógra a fheabhsú. 
Táthar d’aon toil freisin gur gá an Treoir maidir
le TCP a ailíniú leis an gCreat Nua Reachtach agus, dá bhrí sin, an creat rialála ginearálta atá ann cheana a
fheabhsú. Tugann údaráis tacaíocht iomlán don fheidhmiú as siocair go ndéanfar
an córas atá ann cheana a neartú agus go bhfeabhsófar comhar ar leibhéal an AE.
Tá an tionscal ag súil le cothrom iomaíochta níos fearr a bheith ann mar
thoradh ar ghníomhartha níos éifeachtaí i gcoinne táirgí nach gcomhlíonann an
reachtaíocht, mar aon le toradh simplithe ón reachtaíocht a chur a ailíniú. 
Ina theannta sin, thug Ballstáit agus
páirtithe leasmhara a gcuid tacaíochta don mhéid seo a leanas: 
–                        
Cumhdach táirgí atá sa Treoir maidir le TCP a
leathnú; 
–                        
Cineálacha áirithe TCP a chur le liosta na dtáirgí
faoi réir an nós imeachta um measúnú comhréireachta is déine;
–                        
Trí bhuncheanglas sláinte agus sábháilteachta riachtanacha
a mhodhnú; agus
–                        
An t‑athrú ar na ceanglais maidir leis an
gcomhad teicniúil, ar bhailíocht agus inneachar deimhnithe ar scrúdú cineáil an
CE, agus ar Dhearbhú Comhréireachta an CE. 
Saineolas a bhailiú agus a úsáid– Measúnú
tionchair 
Tá measúnú tionchair déanta ar an
athbhreithniú ar an Treoir maidir le TCP. Leagtar amach go fairsing sa mheasúnú
tionchair na roghanna éagsúla a bhaineann le gnéithe a bhaineann go sonrach le
hearnáil faoi leith de Threoir TCP. 
Maidir le gnéithe ailínithe an Chreata Nua Reachtaigh,
déantar tagairt sa tuarascáil measúnaithe tionchair ar athbhreithniú na Treorach
maidir le TCP don mheasúnú tionchair ginearálta a rinneadh faoi chuimsiú
phacáiste cur chun feidhme an Chreata Nua Reachtaigh an 21 Samhain 2011[10].
Go háirithe, táthar ag súil gur mar a chéile a
bheidh na modhnuithe atá le déanamh ar an ailíniú le Cinneadh an Chreata Nua Reachtaigh
agus an toradh a bheidh orthu i gcás na naoi dTreoir maidir le comhchuibhiú
táirgí atá san áireamh sa Phacáiste Ailínithe.
Rinneadh mionscrúdú cheana sa tuarascáil
measúnaithe tionchair ar an bpacáiste ailínithe sin ar na roghanna éagsúla, atá
go hiomlán mar an gcéanna i dtaca leis an Treoir maidir le TCP. Laistigh den
tuarascáil freisin tá anailís déanta ar na tionchair a tháinig amach as an
ailíniú reachtach ar fhorálacha Chinneadh an Chreata Nua Reachtaigh. 
Dá bhrí sin, níor scrúdaíodh sa tuarascáil
measúnaithe tionchair maidir le hathbhreithniú ar an Treoir maidir le TCP na
gnéithe sin agus díríodh ar cheisteanna áirithe a bhaineann leis an Treoir maidir
le TCP chomh maith leis an dóigh chun dul i ngleic leo. 
Seoladh agus tugadh i gcrích staidéar
seachtrach sa bhliain 2010[11] chun torthaí an chomhairliúcháin a chomhlánú. Tugtar forbhreathnú sa
staidéar ar struchtúr mhargadh an TCP agus chomh maith leis sin déantar measúnú
ann ar thionchar na mbeart atá beartaithe. 
Sa bhliain 2012, rinneadh staidéar comhlántach
eile. Díríodh ann ar anailís a dhéanamh ar thionchair iomaíochais na hathruithe
atá beartaithe[12].
De réir na faisnéise a bailíodh, scrúdaíodh trí
rogha sa mheasúnú tionchair a rinne an Coimisiún agus rinneadh comparáid
eatarthu maidir le fadhbanna agus le saincheisteanna a bhain leis an Treoir maidir
le TCP. 
Rogha 1 – “Dada a dhéanamh” – gan aon athrú
a dhéanamh ar an staid reatha 
Moltar sa rogha seo gan aon athrú a dhéanamh
ar an Treoir maidir le TCP. 
Rogha 2 – Idirghabháil trí bhearta
neamhreachtacha 
Meastar bearta deonacha i Rogha 2 chun na
saincheisteanna lena mbaineann a réiteach, e.g. treoirdhoiciméid ina bhfuil
léirmhíniú ar an Treoir maidir le TCP a bhfuil comhaontú ginearálta ann ina
leith. 
Rogha 3 – Idirghabháil trí bhearta
reachtacha 
Is é atá i gceist leis an rogha seo an Treoir maidir
le TCP a mhodhnú. 
Tharla gurbh é
Rogha 3 an rogha is fearr ar na cúiseanna seo a leanas: 
–                        
meastar go bhfuil sí níos
éifeachtaí ná rogha 2: mar thoradh ar easpa forfheidhmiúcháin rogha 2,
táthar in amhras go dtiocfadh na dea‑thionchair chun solais faoin rogha
sin; 
–                        
is é an toradh a bheidh uirthi caighdeán cosanta
níos fearr maidir le sláinte agus le sábháilteacht na n‑úsáideoirí faoi
chuimsiú na cinnteachta dlíthiúla; 
–                        
áirithítear léi go n‑oibreoidh údaráis um
fhaireachas margaidh ar bhealach níos éifeachtaí agus go mbeidh laghdú ar líon
na dtáirgí neamhchomhlíontacha chun cothrom iomaíochta a chruthú; 
–                        
níl mórán costas ag baint léi d’oibreoirí
eacnamaíocha agus do chomhlachtaí dá dtugtar fógra; beidh níos mó costas ann do
mhonaróirí nach bhfuil a dtáirgí cumhdaithe faoin Treoir maidir le TCP fós iad
ach ní rachaidh sé seo i bhfeidhm ach ar na monaróirí sin nach gcomhlíonann na
buncheanglais i láthair na huaire; mar sin féin, monaraítear na táirgí sin trí
olltáirgeadh a dhéanamh, rud a chiallaíonn go bhfuil ísealchostas ar gach
aonad; 
–                        
neartófar léi iomaíochas na bhfiontar Eorpach mar
thoradh ar chothrom iomaíochta a áirithiú do na hoibreoirí eacnamaíocha agus,
dá bhrí sin, is fearr a chosnófar úsáideoirí TCP; 
–                        
ní chuireann rogha 1 nó rogha 2 freagraí
ar fáil maidir le neamhréireachtaí dlíthiúla nó le hathbhríonna agus dá bhrí
sin, ní chuirfear an Treoir maidir le TCP chun feidhme ar
bhealach níos fearr dá bharr. 
3.           EILIMINTÍ DLÍ AN TOGRA
3.1. Raon
feidhme agus sainmhínithe
Tá méadú ar raon feidhme an Rialacháin atá
beartaithe i gcomparáid le raon feidhme Threoir 89/686/CEE. Tá deireadh
curtha leis na heisiaimh maidir le TCP a cheaptar agus a mhonaraítear ar
mhaithe le húsáid phríobháideach mar chosaint ar theas, taise agus uisce, atá
leagtha amach in Iarscríbhinn I a ghabhann le 89/686/CEE. Áirítear na
táirgí sin i raon feidhme an Rialacháin atá beartaithe. 
Coinnítear sa togra na heisiaimh eile atá ann
cheana agus soiléirítear ann nach bhfuil feidhm aige maidir le TCP ar mhaithe le
ceannchosaint, aghaidhchosaint nó cosaint súl úsáideoirí mótarfheithiclí dhá nó
trí roth, faoi réir Rialachán UNECE lena mbaineann. 
Cuireadh dhá léirmhíniú shonracha TCP leis
chun na nósanna imeachta um measúnú comhréireachta iomchuí a shoiléiriú: “TCP
atá curtha in oiriúint ina aonar” agus “TCP atá déanta de réir toisí”.
Ina theannta sin, cuireadh na sainmhínithe
ginearálta ar Chinneadh an Chreata Nua Reachtaigh isteach. 
3.2. Cur ar
fáil ar an margadh, saorghluaiseacht, oibleagáidí oibreoirí eacnamaíocha, comhartha
CE
Tá na gnáthfhorálacha a bhaineann le
reachtaíocht chomhchuibhithe an Aontais maidir le táirgí istigh sa togra agus
leagtar amach ann oibleagáidí na n‑oibreoirí eacnamaíocha lena mbaineann
(monaróirí, ionadaithe údaraithe, allmhaireoirí agus dáileoirí), i gcomhréir le
Cinneadh an Chreata Nua Reachtaigh. 
Cuirtear oibleagáid sa togra ar mhonaróirí TCP
doiciméadacht theicniúil a dhréachtú agus a áirithiú go bhfuil cóip de Dhearbhú
Comhréireachta am AE nó leagan níos simplí de Dhearbhú Comhréireachta AE in
éineacht leis. 
3.3.
Comhlachtaí dá dtugtar fógra
Tá feidhmiú iomchuí na gcomhlachtaí dá dtugtar
fógra ríthábhachtach chun ardchaighdeán cosanta sláinte agus sábháilteachta a
áirithiú agus ar mhaithe le muinín gach páirtí leasmhara sa chóras Cur Chuige
Nua.
Dá bhrí sin, de réir Chinneadh an Chreata Nua Reachtaigh,
leagtar amach sa togra ceanglais d’údaráis náisiúnta atá freagrach as comhlachtaí
um measúnú comhréireachta (comhlachtaí dá dtugtar fógra). Cuirtear an
fhreagracht deiridh ar an mBallstát féin maidir le comhlachtaí dá dtugtar fógra
a ainmniú agus faireachán a dhéanamh orthu. 
3.4.
Catagóirí agus Measúnú comhréireachta
Simplítear sa togra seo an léirmhíniú atá ar
chatagóirí TCP. Ní bhraitheann an chatagóir ach ar an riosca a bhfuil sé mar
aidhm ag an TCP cosaint a thabhairt air. Tá na rioscaí a bhaineann le gach
catagóir leagtha amach in Iarscríbhinn I. Tá TCP déanta de réir toisí
sainmhínithe mar chatagóir II. 
Braitheann na nósanna imeachta um measúnú
comhréireachta atá le leanúint ar an gcatagóir de TCP.
Athraítear sa Rialachán atá beartaithe catagóir
roinnt cineálacha TCP i gcomparáid le Treoir 89/686/CEE. Tá TCP a bhfuil
sé mar aidhm aige an t‑úsáideoir a chosaint ar bhá, gearrthacha mar
thoradh ar shábha slabhracha láimhe, gearradh ardbhrú, créachtaí piléir nó sá
scine, agus torann díobhálach liostaithe faoi chatagóir III agus faoi réir
an nós imeachta um measúnú comhréireachta is déine. 
Coinnítear sa togra na nósanna imeachta um
measúnú comhréireachta is infheidhme a ndéantar foráil dóibh faoi Threoir 89/686/CEE.
Déantar na modúil chomhfhreagracha a thabhairt cothrom le dáta, áfach, i
gcomhréir le Cinneadh an Chreata Nua Reachtaigh. 
I modúl B, scrúdú cineáil an AE, tugtar ceanglais
bhreise isteach a bhaineann leis an íosábhar agus le fad bailíochta deimhnithe ar
scrúdú cineáil an AE. Déantar foráil maidir le nós imeachta sa mhodúl i dtaca le
hathbhreithniú a dhéanamh ar an deimhniú.
Éilítear i Modúl B bearta áirithe do TCP atá
curtha in oiriúint ina aonar agus do TCP atá déanta de réir toisí. 
3.5. Ceanglais
sláinte agus sábháilteachta riachtanacha
Déantar mionathrú sa Rialachán atá beartaithe ar
thrí ceanglas sláinte agus sábháilteachta riachtanacha atá leagtha amach in Iarscríbhinn II.
Athraíodh 3.1.3, 3.5, agus 3.9.1 chun deireadh a chur le ceanglais nach féidir
a chur i bhfeidhm nó nach bhfuil soiléir. 
3.6.
Gníomhartha tarmligthe
Tugtar de chumhacht don Choimisiún leis an togra
gníomhartha cur chun feidhme a ghlacadh, más iomchuí, chun cur i bhfeidhm
aonfhoirmeach an Rialacháin seo a áirithiú maidir le comhlachtaí dá dtugtar
fógra nach gcomhlíonann na ceanglais maidir lena bhfógra nó nach gcomhlíonann
iad níos mó. 
Glacfar na gníomhartha cur chun feidhme sin i
gcomhréir leis na forálacha a bhaineann le gníomhartha cur chun feidhme atá leagtha
síos i Rialachán (AE) Uimh. 182/2011 ó Pharlaimint na hEorpa agus ón
gComhairle an 16 Feabhra 2011 ina leagtar síos na rialacha agus na prionsabail
ghinearálta a bhaineann leis na sásraí maidir le rialú ag
na Ballstáit ar fheidhmiú cumhachtaí cur chun feidhme ag an gCoimisiún.
3.7.
Gníomhartha tarmligthe 
Tugtar de chumhacht don Choimisiún leis an
togra gníomhartha tarmligthe a ghlacadh chun an chatagóir de riosca sonrach a
mhodhnú le dul chun cinn maidir le heolas teicniúil nó fianaise nua eolaíoch a
chur san áireamh.
3.8.
Forálacha deiridh
Beidh an Rialachán atá beartaithe infheidhme
dhá bhliain tar éis dó teacht i bhfeidhm chun ligean do mhonaróirí, do
chomhlachtaí dá dtugtar fógra agus do na Ballstáit dul i dtaithí ar na ceanglais
nua. 
Ní mór, áfach, tús a chur le hainmníocht na
gcomhlachtaí dá dtabharfar fógra de bhun na gceanglas agus an phróisis nua go
gairid tar éis don Rialachán seo teacht i bhfeidhm. Áiritheofar leis sin go n‑ainmneofar,
i gcomhréir leis na rialacha nua, go leor comhlachtaí dá dtugtar fógra faoi dháta
chur i bhfeidhm an Rialacháin atá beartaithe chun fadhbanna maidir le
leanúnachas táirgthe agus le soláthar margaidh a sheachaint. 
Tá forálacha idirthréimhseacha beartaithe maidir
le táirgí atá monaraithe agus leis na deimhnithe a eisíonn comhlachtaí dá
dtugtar fógra faoi Threoir 89/686/CEE chun stoic a shú isteach agus chun a
áirithiú go mbeidh idirthréimhse éasca ann chuig na ceanglais nua. 
Aisghairfear Treoir 89/686/CCE agus
cuirfear an Rialachán atá beartaithe ina hionad. 
3.10.
Inniúlacht an Aontais, bunús dlí, prionsabal na coimhdeachta agus foirm
dhlíthiúil 
Bunús dlí
Tá an togra seo bunaithe ar Airteagal 114
den Chonradh ar Fheidhmiú an Aontais Eorpaigh. 
Prionsabal na coimhdeachta
Tagann prionsabal na coimhdeachta chun solais
go háirithe le forálacha nuachurtha leis a bhfuil sé mar aidhm acu forfheidhmiú
éifeachtach Threoir 89/686/CEE a fheabhsú, is é sin le rá, oibleagáidí na n‑oibreoirí
eacnamaíocha, na forálacha maidir le hinrianaitheacht, na forálacha maidir le
measúnú agus maidir le fógra a thabhairt do chomhlachtaí um measúnú
comhréireachta. 
Tá sé léirithe sa taithí a fuarthas le forfheidhmiú
na reachtaíochta go bhfuil cineálacha éagsúla cur chuige ann agus go gcaitear
ar dhóigheanna éagsúla le hoibreoirí eacnamaíocha laistigh den AE mar thoradh
ar bhearta a glacadh ag leibhéal náisiúnta, rud a bhaineann an bonn ó na
haidhmeanna i dTreoir 89/686/CEE. Má dhéantar bearta ag leibhéal náisiúnta
chun dul i ngleic leis na fadhbanna, tá baol ann go gcuirfidh sé sin bac ar shaorghluaiseacht
earraí. Ina theannta sin, tá aon ghníomhaíocht ar an leibhéal náisiúnta
teoranta d'inniúlacht chríche Ballstáit. Le gníomhaíocht chomhordaithe ar
leibhéal an AE is féidir na haidhmeanna a bhaint amach i bhfad níos fearr, agus
cuirfear faireachas margaidh níos éifeachtaí ar fáil go háirithe. Dá bhrí sin, is
iomchuí beart a dhéanamh ar leibhéal an AE. 
Comhréireacht
I gcomhréir le prionsabal na comhréireachta,
ní théann na leasuithe atá beartaithe thar a bhfuil riachtanach chun na
haidhmeanna atá i gceist a bhaint amach. 
Ní fhorchuirtear leis na hoibleagáidí nua nó modhnaithe
ualach nó costais nach gá ar earnáil na tionsclaíochta – go háirithe ar
fhiontair bheaga nó mheánmhéide – ná ar lucht riaracháin. Nuair is léir go
bhfuil tionchair dhiúltacha ag baint le leasuithe, áirithítear le hanailís ar
thionchair na rogha go bhfreagraítear ar an dóigh is iomchuí do na fadhbanna atá
i gceist. Baineann roinnt leasuithe le soiléireacht na Treorach atá ann cheana
a fheabhsú gan ceanglais bhreise a thabhairt isteach a mbeadh costas sa bhreis
ag baint leo. 
Teicníocht reachtach ar baineadh úsáid
aisti
Tá an togra i bhfoirm Rialacháin.
Cuireann san áireamh san athrú atá beartaithe
ó Threoir go Rialachán aidhm ghinearálta an Choimisiúin an timpeallacht rialála
a shimpliú agus an gá atá ann cur chun feidhme aonfhoirmeach ar fud an Aontais
maidir leis an reachtaíocht atá beartaithe a áirithiú. 
Ní thagann úsáid Rialacháin salach ar
phrionsabail na coimhdeachta. Tá an reachtaíocht seo bunaithe ar Airteagal 114
den CFAE a bhfuil sé i gceist aici dea‑fheidhmiú an mhargaidh inmheánaigh
ó thaobh trealamh cosanta pearsanta de a áirithiú. Chun an aidhm sin a bhaint
amach, is Treoir uile‑chomhchuibhithe í Treoir 89/686/CEE
maidir le TCP. Níl cead ag na Ballstáit ceanglais níos déine ná ceanglais
bhreise a chur ina gcuid reachtaíochta náisiúnta i dtaca le TCP a chur ar an
margadh. Go háirithe, ní mór gurb ionann na ceanglais sláinte agus
sábháilteachta riachtanacha le haghaidh táirgí agus na nósanna imeachta um
measúnú comhréireachta nach mór do na monaróirí i ngach Ballstát cloí leo. Mar
thoradh ar an leibhéal comhchuibhithe sin, a bhfuil gá leis sa chaoi nach gcuirfear
aon bhac ar shaorghluaiseacht TCP, níl mórán solúbthachta ag na Ballstáit agus
an Treoir á trasuí sa dlí náisiúnta agus i gcuid mhór cásanna, atáirgtear
focal ar fhocal a bhfuil inti sa reachtaíocht trasuímh náisiúnta.
An scéal céanna atá i gceist leis na forálacha
nua a chomhtháthófar sa téacs tar éis Cinneadh Uimh. 768/2008/CE a ailíniú
leis an gCreat Nua Reachtach. Leagtar síos sna forálacha sin ceanglais, oibleagáidí
agus nósanna imeachta do mhonaróirí, d’allmhaireoirí agus do dháileoirí TCP
agus do na comhlachtaí dá dtugtar fógra chun nósanna imeachta um measúnú
comhréireachta a dhéanamh. Tá na forálacha uile sin an‑soiléir agus
cruinn go leor ionas gur féidir leis na gníomhaithe lena mbaineann iad a chur i
bhfeidhm go díreach. 
Ní dhéantar a thrasuí sa dlí náisiúnta, ar chor
ar bith, na hoibleagáidí a shocraítear faoin reachtaíocht do na Ballstáit, amhail
an oibleagáid na comhlachtaí um measúnú comhréireachta a mheasúnú, a cheapadh
agus fógra a thabhairt dóibh; cuireann na Ballstáit chun feidhme iad trí bhíthin
na socruithe reachtacha agus riaracháin is gá. Ní bheidh athrú air sin nuair a
leagfar amach na hoibleagáidí lena mbaineann i Rialachán. 
Ní bheidh aon athrú ar an gcur chuige rialála mar
thoradh ar an athrú ó Threoir go Rialachán. Caomhnófar go hiomlán tréithe an
Chur Chuige Nua, go háirithe an tsolúbthacht a thugtar do mhonaróirí maidir
leis an dóigh a gcomhlíontar na ceanglais riachtanacha (caighdeáin
chomhchuibhithe nó sonraíochtaí teicniúla eile) agus maidir leis an nós
imeachta a úsáidtear chun comhlíonadh a léiriú i measc na nósanna imeachta um
measúnú comhréireachta atá ar fáil. Ní dhéanfaidh cineál na hionstraime reachtaí
difear do na sásraí atá ann cheana a chuireann le cur chun feidhme na
reachtaíochta (próiseas caighdeánaithe, meithleacha, faireachas margaidh, comhar
riaracháin, agus treoirdhoiciméid a chur le chéile) agus beidh an fheidhm
chéanna acu faoin Rialachán mar atá acu faoin Treoir faoi láthair. 
Ar deireadh, le húsáid Rialachán i réimse na reachtaíochta
maidir leis an margadh inmheánach, i gcomhréir freisin leis an tosaíocht atá
curtha in iúl ag na páirtithe leasmhara, is féidir an baol a bhaineann le
‘rórialáil’ a sheachaint. Anuas air sin, is féidir le monaróirí obair go
díreach le téacs an Rialacháin in ionad a bheith orthu 28 dlí trasuímh a shainaithint
agus a scrúdú. 
Ar an dóigh sin, meastar gurb í rogha an
Rialacháin an réiteach is iomchuí do gach páirtí lena mbaineann mar beifear in
ann an reachtaíocht atá beartaithe a chur i bhfeidhm ar bhealach tapa agus
comhtháite agus bunófar timpeallacht rialála níos soiléire do na hoibreoirí
eacnamaíocha. 
4.           IMPLEACHT BHUISÉADACH
Ní bheidh aon impleachtaí ann do bhuiséad an
AE mar thoradh ar an togra seo. 
5.           EILIMINTÍ ROGHNACHA 
Aisghairm na reachtaíochta atá ann cheana
Aisghairfear Treoir 89/686/CEE mar
thoradh ar ghlacadh an togra.
An Limistéar Eorpach Eacnamaíoch
Baineann an togra leis an LEE agus, dá bhrí
sin, ba cheart an Limistéar Eorpach Eacnamaíoch a chuimsiú ann.
2014/0108 (COD)
Togra le haghaidh
RIALACHÁIN Ó PHARLAIMINT NA hEORPA AGUS
ÓN gCOMHAIRLE
maidir le trealamh cosanta pearsanta
 (Téacs atá ábhartha maidir leis an LEE)
TÁ PARLAIMINT NA hEORPA AGUS
COMHAIRLE AN AONTAIS EORPAIGH, 
Ag féachaint don Chonradh ar Fheidhmiú an
Aontais Eorpaigh, agus go háirithe Airteagal 114 de,
Ag féachaint don togra ón gCoimisiún Eorpach,
Tar éis dóibh an dréachtghníomh reachtach a
chur chuig na parlaimintí náisiúnta,
Ag féachaint don tuairim ó Choiste Eacnamaíoch
agus Sóisialta na hEorpa, 
Ag gníomhú dóibh i gcomhréir leis an ngnáthnós
imeachta reachtach,
De bharr an méid seo a leanas:
(1)       Glacadh Treoir 89/686/CEE
ón gComhairle[13]
i gcomhthéacs an margadh inmheánach a bhunú chun ceanglais sláinte agus
sábháilteachta maidir le trealamh cosanta pearsanta (TCP) a chomhchuibhiú i
ngach Ballstát agus chun deireadh a chur le bacainní ar thrádáil TCP idir na Ballstáit.

(2)       Tá Treoir 89/686/CEE
bunaithe ar phrionsabail an Chur Chuige Nua, mar atá leagtha amach sa Rún ón
gComhairle maidir le cur chuige nua i leith comhchuibhiú teicniúil agus
caighdeánú[14].
Dá bhrí sin, ní leagtar síos ach na ceanglais sábháilteachta riachtanacha a bhfuil
feidhm acu maidir le TCP, de bharr go nglacann an Coiste Eorpach um Chaighdeánú
(CEN) agus Coiste Eorpach na gCaighdeán Leictriteicniúil (CENELEC) mionsonraí
teicniúla i gcomhréir le Rialachán (AE) Uimh. 1025/2012 ó Pharlaimint na
hEorpa agus ón gComhairle[15].
Mar thoradh ar an gcomhréireacht leis na caighdeáin chomhchuibhithe arna leagan
síos, a bhfuil a dtagairtí foilsithe in Iris Oifigiúil an Aontais Eorpaigh,
bunaítear toimhde comhréireachta le ceanglais Threoir 89/686/CEE. Tá sé
léirithe sa taithí a fuarthas gur éirigh go maith leis na bunphrionsabail sin san
earnáil sin agus gur cheart iad a choinneáil agus a chur chun cinn tuilleadh. 
(3)       Tá sé léirithe sa taithí a
fuarthas lena cur chun feidhme, áfach, go bhfuil easnaimh agus neamhréireachtaí
ann maidir leis an gcumhdach táirgí agus na nósanna imeachta um measúnú
comhréireachta. Chun aird a thabhairt ar an taithí sin agus chun soiléiriú a
thabhairt maidir leis an gcreat inar féidir táirgí arna gcumhdach faoin Rialachán
seo a mhargú, ba cheart athbhreithniú a dhéanamh ar ghnéithe áirithe de Threoir 89/686/CEE
agus feabhas a chur orthu. 
(4)       Ós rud é nach mór an raon
feidhme, na ceanglais sláinte agus sábháilteachta riachtanacha agus na nósanna imeachta
um measúnú comhréireachta a bheith comhionann i ngach Ballstát, is beag
solúbthacht atá ann maidir le Treoracha a thrasuí sa dlí náisiúnta bunaithe ar
phrionsabail an Chur Chuige Nua. Dá bhrí sin, ba cheart Rialachán a chur in
ionad Threoir 89/686/CEE, ar ionstraim dlí iomchuí é chun rialacha
soiléire agus mionsonraithe nach féidir leis na Ballstáit a thrasuí ar bhealaí
éagsúla a fhorchur. 
(5)       Tá forálacha cothrománacha
maidir le creidiúnú comhlachtaí um measúnú comhréireachta agus maidir leis an
gcomhartha CE leagtha síos i Rialachán (CE) Uimh. 765/2008 ó Pharlaimint
na hEorpa agus ón gComhairle[16].

(6)       Le Cinneadh Uimh. 768/2008/CE
ó Pharlaimint na hEorpa agus ón gComhairle[17]
bunaítear prionsabail choiteanna agus forálacha tagartha coiteanna chun críocha
reachtaíochta bunaithe ar phrionsabail an Chur Chuige Nua. Chun comhsheasmhacht
le reachtaíocht earnála táirgí eile a áirithiú, is iomchuí forálacha áirithe
den Rialachán seo a ailíniú leis an gCinneadh sin, sa mhéid nach n‑éilíonn
sainiúlachtaí earnála réiteach difriúil. Dá bhrí sin, ba cheart sainmhínithe
áirithe, oibleagáidí ginearálta oibreoirí eacnamaíocha, an toimhde
comhréireachta, dearbhú comhréireachta an AE, rialacha a bhaineann leis an
gcomhartha CE, ceanglais maidir le comhlachtaí um measúnú comhréireachta agus
nósanna imeachta fógra, na nósanna imeachta um measúnú comhréireachta agus na
forálacha a bhaineann le nósanna imeachta chun dul i ngleic le táirgí a bhfuil
riosca ag baint leo a ailíniú leis an gCinneadh sin. 
(7)       Le Rialachán (AE) Uimh. 1025/2012
déantar foráil maidir le nós imeachta le haghaidh agóidí faoi chaighdeáin
chomhchuibhithe i gcás nach gcomhlíonann na caighdeáin sin ceanglais an
Rialacháin seo go hiomlán. 
(8)       Le Rialachán (AE) Uimh. xx/xxxx
ó Pharlaimint na hEorpa agus ón gComhairle[18]
bunaítear rialacha mionsonraithe maidir le faireachas margaidh agus maidir le
rialuithe táirgí comhchuibhithe, lena n‑áirítear TCP, a théann isteach
san Aontas ó thríú tíortha. I gcomhréir leis an Rialachán sin, ní mór do na Ballstáit
faireachas margaidh a eagrú agus a dhéanamh, údaráis um fhaireachas margaidh a
cheapadh, a gcuid cumhachtaí agus dualgas a shainiú, agus cláir um fhaireachas
margaidh atá ginearálta agus a bhaineann go sonrach le hearnáil faoi leith a
bhunú. Leagtar amach sa Rialachán sin freisin nós imeachta clásail cosanta.
(9)       Ní chuirtear san áireamh i
raon feidhme Threoir 89/686/CEE roinnt táirgí ar an margadh a chuireann
feidhm chosanta ar fáil don úsáideoir. Chun an leibhéal céanna cosanta a bhaint
amach d’úsáideoir na dtáirgí sin mar a bhaintear amach don TCP arna chumhdach
ag Treoir 89/686/CEE, ba cheart a chur san áireamh i raon feidhme an
Rialacháin seo TCP ar mhaithe le húsáid phríobháideach i gcoinne taise, uisce
agus teasa (e.g. miotóga do níochán mias, miotóga oighinn), i gcomhréir le TCP
den chineál céanna ar mhaithe le húsáid phroifisiúnta atá cumhdaithe ag Treoir 89/686/CEE
cheana féin. Ní trealamh cosanta pearsanta táirgí ó cheardaithe, amhail
lámhainní lámhdhéanta, nach maíonn an monaróir go follasach go bhfuil feidhm
chosanta ag baint leo; agus dá bhrí sin ní bhaineann siad leis an gcuimsiú sin.
Is iomchuí freisin an liosta eisiaimh atá leagtha amach in Iarscríbhinn I
de Threoir 89/686/CEE a shoiléiriú trí thagairt a chur isteach do na
táirgí arna gcumhdach ag reachtaíocht eile agus, dá bhrí sin, nach gcuirtear
san áireamh sa Rialachán maidir le TCP. 
(10)     Chun tuiscint ar an Rialachán
seo agus a chur chun feidhme aonfhoirmeach a éascú, ba cheart sainmhínithe nua maidir
le “TCP atá curtha in oiriúint go leithleach” agus “TCP atá déanta de réir
toisí” a thabhairt isteach agus ba cheart na nósanna imeachta um measúnú
comhréireachta do na cineálacha sin TCP a chur in oiriúint do na coinníollacha sonracha
a bhaineann lena monarú. 
(11)     Ba cheart oibreoirí
eacnamaíocha a bheith freagrach as comhlíonadh táirgí, maidir lena róil i
slabhra an tsoláthair, ionas go n‑áiritheofar ardleibhéal cosanta
leasanna an phobail, amhail sláinte agus sábháilteacht, agus cosaint úsáideoirí
agus chun iomaíocht chóir a áirithiú ar mhargadh an Aontais. 
(12)     Ba cheart do gach oibreoir
eacnamaíoch a dhéanann idirghabháil sa slabhra soláthair agus dáilte bearta a
dhéanamh lena áirithiú go ndéantar sláinte agus sábháilteacht daoine a chosaint
le TCP agus nach gcuireann siad ar fáil ar an margadh ach táirgí a chomhlíonann
an Rialachán seo. Ba cheart dáileadh soiléir agus comhréireach oibleagáidí a
fhreagraíonn do ról gach oibreora sa slabhra soláthair agus dáilte a chur ar
fáil faoin Rialachán seo. 
(13)     Is é an monaróir, a bhfuil eolas
mionsonraithe aige ar an bpróiseas deartha agus táirgthe, an duine is fearr
chun an nós imeachta iomlán um measúnú comhréireachta a dhéanamh. Dá bhrí sin,
ba cheart an oibleagáid maidir le measúnú comhréireachta a bheith ar an monaróir
amháin fós. 
(14)     Is gá a áirithiú go
gcomhlíonann TCP a théann isteach i margadh an Aontais an Rialachán seo agus,
go háirithe, go bhfuil na nósanna imeachta um measúnú iomchuí déanta ag monaróirí.
Dá bhrí sin, ba cheart foráil a dhéanamh maidir le hallmhaireoirí chun a
áirithiú go gcomhlíonann an TCP a chuireann siad ar an margadh ceanglais an
Rialacháin seo agus nach gcuireann siad TCP nach gcomhlíonann na ceanglais sin
nó a bhfuil riosca ag baint leis ar an margadh. Ba cheart foráil a dhéanamh
freisin maidir le hallmhaireoirí chun a áirithiú go bhfuil na nósanna imeachta
um measúnú comhréireachta déanta agus go bhfuil an comhartha CE agus an doiciméadacht
theicniúil arna tarraingt suas ag monaróirí ar fáil do na húdaráis um fhaireachas
margaidh le haghaidh cigireachta. 
(15)     Cuireann dáileoirí TCP ar fáil
ar an margadh tar éis é a bheith curtha ar an margadh ag an monaróir nó ag an allmhaireoir
agus ba cheart dóibh gníomhú leis an gcúram is iomchuí chun a áirithiú nach ndéanfaidh
an dóigh a láimhseálann siad TCP difear do chomhlíonadh an TCP. 
(16)     Agus TCP á chur ar an margadh,
ba cheart d’allmhaireoirí a n‑ainm agus an seoladh lenar féidir dul i
dteagmháil leo a chur in iúl ar an táirge. Ba cheart foráil a dhéanamh maidir
le heisceachtaí sna cásanna nach féidir é sin a dhéanamh de bharr mhéid nó
chineál an TCP. Áirítear leis sin cásanna ina mbeadh ar an allmhaireoir an phacáistíocht
a oscailt chun a ainm agus a sheoladh a chur ar an táirge. 
(17)     Ba cheart a mheas gurb é an monaróir
aon oibreoir eacnamaíoch a chuireann TCP ar fáil ar an margadh faoina ainm nó
faoina thrádmharc féin nó a mhodhnaíonn táirge ar dhóigh ina bhféadfaí difear a
dhéanamh do chomhlíonadh cheanglais an Rialacháin seo agus ba cheart dó
oibleagáidí an mhonaróra a ghlacadh air féin. 
(18)     Ós rud é go bhfuil siad gar
don mhargadh, ba cheart dáileoirí agus allmhaireoirí a bheith rannpháirteach i
gcúraimí faireachais mhargaidh arna ndéanamh ag na húdaráis náisiúnta inniúla,
agus ba cheart dóibh bheith sásta bheith rannpháirteach go gníomhach, tríd an
eolas ar fad is gá a bhaineann leis an TCP lena mbaineann a thabhairt do na
húdaráis sin. 
(19)     Trí inrianaitheacht TCP a
áirithiú ar fud an tslabhra soláthair is féidir faireachas margaidh a dhéanamh
níos simplí agus níos éifeachtaí. Le córas éifeachtach inrianaitheachta éascaítear
cúram na n‑údarás um fhaireachas margaidh oibreoirí eacnamaíocha a chuir
táirgí neamhchomhlíontacha ar fáil ar an margadh a rianú. 
(20)     Chun ceanglais sábháilteachta riachtanacha
áirithe Threoir 89/686/CEE a shimpliú agus a chur in oiriúint don
chleachtas atá ann faoi láthair, ba cheart deireadh a chur leis an gceanglas
maidir le TCP a bhíonn ina chosaint ar thorann díobhálach a lipéadú le hinnéacs
suaimhnis mar tá sé léirithe sa taithí a fuarthas nach féidir innéacs mar sin a
bhunú agus a thomhas. Maidir le creathanna meicniúla, is iomchuí deireadh a
chur leis an gceanglas i ndáil le gan dul thar uasluachanna arna socrú i
reachtaíocht an Aontais maidir leis na rioscaí a bhaineann le creathanna d'oibrithe
mar ní féidir an cuspóir sin a bhaint amach le húsáid TCP amháin. Maidir le TCP
a bhíonn ina chosaint ar radaíocht, ní gá an ceanglas maidir le cuair
tarchurtha a chur in iúl sna treoracha úsáide a chuireann an monaróir ar fáil a
bheith ann a thuilleadh, mar tá sé níos úsáidí an leibhéal cosanta a chur in
iúl agus is leor é sin don úsáideoir. 
(21)     Is gá baint agus raon feidhme
an Rialacháin seo le teidlíocht na mBallstát i ndáil le ceanglais a leagan síos
maidir le húsáid TCP san áit oibre a shonrú go soiléir, go háirithe de bhun Threoir 89/656/CEE
ón gComhairle[19],
chun aon mhearbhall agus débhríocht a sheachaint agus, dá bhrí sin,
saorghluaiseacht TCP atá comhlíontach a áirithiú. 
(22)     Tá sé faighte amach go n‑éascaítear
agus go bhfeabhsaítear éifeachtúlacht an fhaireachais mhargaidh leis an
gceanglas i reachtaíocht eile maidir leis an margadh inmheánach i ndáil le
dearbhú comhréireachta an AE a sholáthar agus, dá bhrí sin, ba cheart an
ceanglas sin a thabhairt isteach sa Rialachán seo. Ba cheart bheith in ann
dearbhú comhréireachta níos simplí an AE a sholáthar chun an t‑ualach a
bhaineann leis an gceanglas sin a laghdú, gan laghdú ar a chuid éifeachtachta.
Ba cheart foráil a dhéanamh maidir leis an dá ní sin sa Rialachán seo. 
(23)     Chun éifeachtúlacht an fhaireachais
mhargaidh a mhéadú, is gá an TCP ar fad a chumhdach san oibleagáid maidir le doiciméadacht
theicniúil iomlán a chur le chéile. 
(24)     Chun a áirithiú go scrúdaítear
TCP ar bhonn staid na teicneolaíochta, ba cheart a shocrú gur cúig bliana ar a
mhéad a bheidh i gceist le tréimhse bhailíochta an deimhnithe ar scrúdú cineáil
an AE. Ba cheart foráil a dhéanamh maidir le próiseas chun an deimhniú a
athbhreithniú. Ba cheart íosmhéid ábhair a bheith sa deimhniú chun obair na n‑údarás
um fhaireachas margaidh a éascú. 
(25)     Is é an comhartha CE, lena gcuirtear
comhréireacht táirge in iúl, an toradh sofheicthe ar phróiseas iomlán ina
bhfuil‑ measúnú comhréireachta sa chiall is leithne. Tá na prionsabail ghinearálta
lena rialaítear an comhartha CE leagtha amach i Rialachán (CE) Uimh. 765/2008.
Ba cheart rialacha lena rialaítear an comhartha CE a ghreamú de TCP a leagan
amach sa Rialachán seo. 
(26)     Tá sé ríthábhachtach a chur
ina luí go soiléir ar mhonaróirí agus ar úsáideoirí gurb ionann an comhartha CE
a ghreamú de tháirge agus dearbhú ón monaróir go bhfuil an táirge i gcomhréir
leis an Rialachán seo agus go bhfuil sé freagrach as dá bharr. 
(27)     Níor cheart aon chomhartha
eile lena gcuirtear in iúl go bhfuil TCP i gcomhréir le reachtaíocht chomhchuibhithe
an Aontais a bheith ann seachas an comhartha CE. Ba cheart comharthaí eile a
cheadú, áfach, fad a chuireann siad feabhas ar chosaint tomhaltóirí agus nach bhfuil
siad faoi chumhdach reachtaíocht chomhchuibhithe an Aontais. 
(28)     Chun na ceanglais
sábháilteachta riachtanacha a chomhlíonadh, is gá nósanna imeachta um measúnú
comhréireachta iomchuí a leagan síos atá le leanúint ag an monaróir. I dTreoir 89/686/CEE
déantar TCP a aicmiú ina thrí chatagóir atá faoi réir nósanna imeachta um measúnú
comhréireachta éagsúla. Chun ardleibhéal sábháilteachta a áirithiú maidir le
gach cineál TCP, ba cheart cur le liosta na dtáirgí atá faoi réir ceann de na
nósanna imeachta um measúnú comhréireachta a bhaineann leis an gcéim táirgthe.
Ba cheart na nósanna imeachta um measúnú comhréireachta maidir le gach catagóir
TCP a shocrú, a mhéad is féidir, ar bhonn na modúl um measúnú comhréireachta atá
leagtha síos i gCinneadh Uimh. 768/2008/CE.
(29)     Is gá a áirithiú go bhfuil
ardleibhéal aonfhoirmeach feidhmíochta ag na comhlachtaí a dhéanann measúnú
comhréireachta ar TCP ar fud an Aontais, agus ba cheart do na comhlachtaí sin
ar fad a gcuid feidhmeanna a dhéanamh ar an leibhéal céanna agus faoi choinníollacha
na hiomaíochta córa. Dá bhrí sin, ba cheart ceanglais éigeantacha a shocrú do
chomhlachtaí um measúnú comhréireachta ar mian leo go dtabharfaí fógra dóibh
chun seirbhísí um measúnú comhréireachta a sholáthar faoin Rialachán seo. 
(30)     Chun leibhéal comhsheasmhach
cáilíochta a áirithiú agus measúnú comhréireachta á dhéanamh ar TCP, is gá ceanglais
a shocrú freisin nach mór do na húdaráis a thugann fógra agus do chomhlachtaí
eile atá bainteach leis an measúnú, le fógra a thabhairt agus le faireachán a
dhéanamh ar chomhlachtaí dá dtugtar fógra a chomhlíonadh. 
(31)     Chun an dul chun cinn maidir
le heolas teicniúil agus fianaise nua eolaíoch a chur san áireamh, ba cheart an
chumhacht chun gníomhartha a ghlacadh i gcomhréir le hAirteagal 290 den
Chonradh ar Fheidhmiú an Aontais Eorpaigh a tharmligean chuig an gCoimisiún
chun an liosta de TCP atá i ngach catagóir a leasú. Tá sé an‑tábhachtach go
ndéanfadh an Coimisiún comhairliúchán iomchuí le linn a chuid oibre ullmhúcháin,
lena n‑áirítear ar leibhéal saineolaithe. Ba cheart don Choimisiún a
áirithiú, agus gníomhartha tarmligthe á n‑ullmhú agus á dtarraingt suas
aige, go ndéanfar na doiciméid ábhartha a tharchur go comhuaineach, go tráthúil
agus go hiomchuí chuig Parlaimint na hEorpa agus chuig an gComhairle. 
(32)     Chun coinníollacha
aonfhoirmeacha maidir le cur chun feidhme an Rialacháin seo a áirithiú, ba cheart
cumhachtaí cur chun feidhme a thabhairt don Choimisiún. Ba cheart na cumhachtaí
sin a fheidhmiú i gcomhréir le Rialachán (AE) 182/2011 ó Pharlaimint na hEorpa
agus ón gComhairle[20].
Ba cheart an nós imeachta comhairleach a úsáid chun gníomhartha cur chun
feidhme a ghlacadh lena n‑iarrtar ar an mBallstát na bearta
ceartaitheacha is gá a dhéanamh maidir le comhlachtaí dá dtugtar fógra nach
gcomhlíonann na ceanglais a bhaineann lena bhfógra nó nach gcomhlíonann iad a thuilleadh.

(33)     Ba cheart do na Ballstáit
rialacha a leagan síos maidir le pionóis is infheidhme maidir le sáruithe ar
fhorálacha an Rialacháin seo agus a áirithiú go gcuirfear chun feidhme iad. Ba
cheart na pionóis sin bheith éifeachtach, comhréireach agus athchomhairleach. 
(34)     Chun am leordhóthanach a
thabhairt do mhonaróirí agus d’oibreoirí eacnamaíocha eile oiriúnú do
cheanglais an Rialacháin seo, is gá foráil a dhéanamh maidir le hidirthréimhse leordhóthanach
tar éis theacht i bhfeidhm an Rialacháin seo ina bhféadfar TCP a chomhlíonann Treoir 89/686/CEE
a chur ar an margadh go fóill. 
(35)     Ós rud é nach féidir leis na
Ballstáit cuspóir an Rialacháin seo, eadhon ardleibhéal ‑cosanta sláinte
agus sábháilteachta an duine a áirithiú fad a urramaítear feidhmiú an mhargaidh
inmheánaigh trí cheanglais chomhchuibhithe sláinte agus sábháilteachta do TCP
agus íoscheanglais maidir le faireachas margaidh a shocrú,‑ a bhaint
amach go leordhóthanach agus gur fearr is féidir, dá bhrí sin, mar gheall ar a
scála agus a éifeachtaí, é a bhaint amach ar leibhéal an Aontais, féadfaidh an
tAontas bearta a ghlacadh i gcomhréir le prionsabal na coimhdeachta mar atá
leagtha amach in Airteagal 5 den Chonradh ar an Aontas Eorpach. I
gcomhréir le prionsabal na comhréireachta, mar atá leagtha amach san Airteagal
sin, ní théann an Rialachán seo thar a bhfuil riachtanach chun an cuspóir sin a
bhaint amach. 
(36)     Rinneadh leasuithe ar Threoir 89/686/CEE
roinnt uaireanta. Ós rud é go bhfuil leasuithe substaintiúla breise le déanamh
agus chun cur chun feidhme aonfhoirmeach ar fud an Aontais a áirithiú, ba cheart
Treoir 89/686/CEE a aisghairm agus Rialachán a chur ina háit. 
TAR ÉIS AN RIALACHÁN SEO A GHLACADH:
CAIBIDIL
I
FORÁLACHA GINEARÁLTA 
Airteagal 1
Ábhar
Leagtar síos sa Rialachán seo ceanglais maidir
le trealamh cosanta pearsanta (TCP) a cheapadh agus a mhonarú chun cosaint sláinte
agus sábháilteachta úsáideoirí a áirithiú agus rialacha maidir lena
shaorghluaiseacht san Aontas. 
Airteagal 2
Raon Feidhme
1.           Beidh feidhm ag an Rialachán
seo maidir le trealamh cosanta pearsanta (TCP), mar a shainmhínítear in Airteagal 3.

2.           Ní bheidh feidhm ag an
Rialachán seo maidir le TCP: 
(a)         
atá ceaptha go sonrach lena úsáid ag na fórsaí
armtha nó chun dlí agus ord a choinneáil; 
(b)         
atá ceaptha lena úsáid le haghaidh féinchosanta;
(c)         
atá ceaptha d'úsáid phríobháideach mar chosaint ar
dhálaí an atmaisféir nach bhfuil thar fóir; 
(d)        
lena úsáid ar shoithí muirghabhála agus ar aerárthaí
atá faoi réir na gconarthaí idirnáisiúnta iomchuí is infheidhme sna Ballstáit; 
(e)         
ar mhaithe le ceannchosaint, aghaidhchosaint nó cosaint
súl úsáideoirí mótarfheithiclí dhá nó trí roth, faoi réir an Rialacháin ábhartha
ó Choimisiún Eacnamaíochta na Náisiún Aontaithe don Eoraip (UNECE).
Airteagal 3
Sainmhínithe
Chun críocha an Rialacháin seo, beidh feidhm
ag na sainmhínithe seo a leanas:
1.           Ciallaíonn ‘trealamh cosanta
pearsanta’ (TCP): 
(a)         
trealamh atá ceaptha lena chaitheamh nó lena iompar
ag duine ar mhaithe le cosaint a fháil ar riosca amháin nó níos mó maidir lena
shláinte nó lena shábháilteacht a chuirtear ar an margadh leis féin nó i
gcomhcheangal le trealamh neamhchosanta pearsanta; 
(b)         
comhpháirteanna idirmhalartaithe le haghaidh
trealaimh dá dtagraítear i bpointe (a) atá riachtanach dá fheidhm chosanta; 
(c)         
córais chónaisc don trealamh dá dtagraítear i
bpointe (a) nach mbíonn ar iompar ná á gcaitheamh ag duine, atá ceaptha an
trealamh sin a cheangal le feiste sheachtrach nó le struchtúr seachtrach, is
féidir a bhaint agus nach bhfuil ceaptha bheith feistithe go buan do struchtúr;

2.           ciallaíonn ‘TCP atá curtha in
oiriúint ina aonar’ TCP a tháirgtear i sraithcheangal ina monaraítear gach mír
de réir mar a oireann sí don úsáideoir; 
3.           ciallaíonn ‘TCP atá déanta de
réir toisí’ TCP a tháirgtear mar aonad aonair chun freastal ar ceanglais speisialta
úsáideora aonair de réir bunleagain, a leanann treoracha cheapadóir an
bhunleagain sin agus a bhfuil aird aige ar raon na n‑éagsúlachtaí
ceadaithe; 
4.           ciallaíonn ‘cur ar fáil ar an
margadh’ aon soláthar de TCP lena dháileadh nó lena úsáid ar mhargadh an
Aontais le linn gníomhaíochta tráchtála, ar íocaíocht nó saor in aisce; 
5.           ciallaíonn ‘cur ar an
margadh’ TCP á chur ar mhargadh an Aontais den chéad uair; 
6.           ciallaíonn ‘monaróir’ aon duine
nádúrtha nó dlítheanach a cheapann nó a mhonaraíonn TCP nó a ndéantar TCP a cheapadh
nó a mhonarú thar a cheann, agus a dhéanann é a mhargú faoina ainm nó faoina
thrádmharc; chun críche an dara ‑fomhír d’Airteagal 8(2), measfar
ceapadóir bunleagain TCP atá déanta de réir toisí a bheith ina mhonaróir;
7.           ciallaíonn ‘ionadaí
údaraithe’ duine nádúrtha nó dlítheanach atá bunaithe laistigh den Aontas a
bhfuil sainordú i scríbhinn faighte aige ó mhonaróir gníomhú thar a cheann
maidir le cúraimí sonraithe; 
8.           ciallaíonn ‘allmhaireoir’
duine nádúrtha nó dlítheanach atá bunaithe laistigh den Aontas a chuireann TCP
ó thríú tír ar mhargadh an Aontais; 
9.           ciallaíonn ‘dáileoir’ duine
nádúrtha nó dlítheanach i slabhra an tsoláthair, seachas an monaróir nó an t‑allmhaireoir,
a chuireann TCP ar fáil ar an margadh; 
10.         ciallaíonn ‘oibreoirí
eacnamaíocha’ an monaróir, an t‑ionadaí údaraithe, an t‑allmhaireoir
agus an dáileoir; 
11.         ciallaíonn ‘sonraíocht
theicniúil’ doiciméad ina ‑leagtar síos na ceanglais theicniúla atá le
comhlíonadh ag TCP; 
12.         ciallaíonn ‘caighdeán comhchuibhithe’
caighdeán comhchuibhithe mar atá sainmhínithe in Airteagal 2(1)(c) de
Rialachán (AE) Uimh. 1025/2012;
13.         ciallaíonn ‘creidiúnú’
creidiúnú mar atá sainmhínithe in Airteagal 2(10) de Rialachán (CE) Uimh. 765/2008;
14.         ciallaíonn ‘comhlacht
creidiúnaithe náisiúnta’ comhlacht creidiúnaithe náisiúnta mar atá sainmhínithe
in Airteagal 2(11) de Rialachán (CE) Uimh. 765/2008;
15.         ciallaíonn ‘measúnú
comhréireachta’ an próiseas ina dtaispeántar an bhfuil na ceanglais riachtanacha
sláinte agus sábháilteachta den Rialachán seo a bhaineann le TCP comhlíonta; 
16.         ciallaíonn ‘comhlacht um measúnú
comhréireachta’ comhlacht a dhéanann gníomhaíochtaí um measúnú comhréireachta, lena
n‑áirítear calabrú, tástáil, deimhniú agus cigireacht; 
17.         ciallaíonn ‘aisghlaoch’ aon
bheart atá dírithe ar aisfhilleadh TCP a bhaint amach atá curtha ar fáil cheana
féin don úsáideoir deiridh; 
18.         ciallaíonn ‘tarraingt siar’
aon bheart arb é is aidhm dó cosc a chur ar TCP i slabhra an tsoláthair a chur
ar fáil ar an margadh; 
19.         ciallaíonn ‘comhartha CE’ comhartha
lena gcuireann an monaróir in iúl go bhfuil an TCP i gcomhréir leis na ceanglais
is infheidhme atá leagtha amach i reachtaíocht chomhchuibhithe an Aontais ina
ndéantar foráil maidir lena ghreamú; 
20.         ciallaíonn ‘reachtaíocht
chomhchuibhithe an Aontais’ aon reachtaíocht de chuid an Aontais lena gcomhchuibhítear
na coinníollacha maidir le táirgí a mhargú. 
Airteagal 4
Cur ar fáil ar an margadh
Déanfaidh na Ballstáit gach beart iomchuí chun
a áirithiú nach gcuirfear TCP ar fáil ar an margadh ach amháin, i gcás ina
ndéantar é a chothabháil i gceart agus ina n‑úsáidtear é le haghaidh na
críche atá beartaithe dó, má chomhlíonann sé an Rialachán seo.
Airteagal 5
Ceanglais sláinte agus sábháilteachta riachtanacha

Comhlíonfaidh TCP na ceanglais sláinte agus
sábháilteachta riachtanacha is infheidhme atá leagtha amach in Iarscríbhinn II.

Airteagal 6
Forálacha a bhaineann le húsáid TCP 
Ní dhéanfaidh an Rialachán seo difear do
theidlíocht na mBallstát, go háirithe agus Treoir 89/656/CEE á cur chun
feidhme, ceanglais a leagan síos a bhaineann le húsáid TCP ar choinníoll nach ndéanann
na ceanglais sin difear do cheapadh TCP a chuirtear ar an margadh i gcomhréir leis
an Rialachán seo. 
Airteagal 7
Saorghluaiseacht
1.           Ní chuirfidh na Ballstáit, ar
chúiseanna arna gcumhdach ag an Rialachán seo, bac ar chur ar fáil TCP a
chomhlíonann an Rialachán seo ina gcríoch féin.
2.           I gcás aontaí trádála,
taispeántas agus léirithe, ní chuirfidh na Ballstáit cosc ar thaispeáint TCP
nach gcomhlíonann an Rialachán seo ar choinníoll go gcuirtear in iúl ar chomhartha
soléite nach gcomhlíonann an TCP an Rialachán seo agus nach gcuirfear ar fáil
ar an margadh é go dtí go mbeidh sé i gcomhréir leis an Rialachán. 
Le linn léirithe, déanfar na bearta
leordhóthanacha chun cosaint daoine a áirithiú. 
CAIBIDIL II
OIBLEAGÁIDÍ OIBREOIRÍ EACNAMAÍOCHA
Airteagal 8
Oibleagáidí monaróirí
1.           Agus iad ag cur TCP ar an
margadh, áiritheoidh monaróirí gur ceapadh agus monaraíodh é i gcomhréir leis
na ceanglais sláinte agus sábháilteachta riachtanacha is infheidhme atá leagtha
amach in Iarscríbhinn II. 
2.           Tarraingeoidh monaróirí suas
an doiciméadacht theicniúil dá dtagraítear in Iarscríbhinn III agus
déanfaidh siad na nósanna imeachta um measúnú comhréireachta is infheidhme dá
dtagraítear in Airteagal 18 nó déanfar iad thar a gceann. 
Tarraingeoidh ceapadóir bunleagain de TCP atá
déanta de réir toisí suas an doiciméadacht theicniúil dá dtagraítear in Iarscríbhinn III
agus déanfaidh sé scrúdú cineáil an AE atá leagtha amach in Iarscríbhinn V
nó déanfar é thar a cheann. 
Déanfaidh monaróirí TCP atá déanta de réir toisí
an nós imeachta um measúnú comhréireachta atá leagtha amach in Iarscríbhinn VI.

I gcás ina bhfuil sé léirithe ó na nósanna
imeachta iomchuí go gcomhlíonann TCP na ceanglais sláinte agus sábháilteachta
riachtanacha is infheidhme, tarraingeoidh monaróirí suas dearbhú comhréireachta
an AE dá dtagraítear in Airteagal 15 agus déanfaidh siad an comhartha CE
dá dtagraítear in Airteagal 16 a ghreamú. 
3.           Coinneoidh monaróirí an doiciméadacht
theicniúil agus dearbhú comhréireachta an AE go ceann deich mbliana ar a laghad
tar éis an TCP a bheith curtha ar an margadh. 
4.           Áiritheoidh monaróirí go
bhfuil nósanna imeachta ann maidir le sraith‑tháirgeadh chun fanacht i
gcomhréir leis an Rialachán seo. Cuirfear san áireamh athruithe ar cheapadh nó
saintréithe an TCP agus athruithe ar na caighdeáin chomhchuibhithe nó ar shonraíochtaí
teicniúla eile dá dtagraítear chun comhréireacht an TCP a dhearbhú. 
5.           Áiritheoidh monaróirí go
bhfuil uimhir chineáil, bhaisc nó sraithe nó gné eile lenar féidir é a
shainaithint ar an TCP nó, i gcás nach féidir a leithéid a dhéanamh mar gheall
ar mhéid nó cineál an TCP, go gcuirtear an fhaisnéis is gá‑ ar an
bpacáistíocht nó ar dhoiciméad a ghabhann leis an TCP. 
6.           Cuirfidh monaróir in iúl, ar
an TCP, a n‑ainm, a dtrádainm cláraithe nó a dtrádmharc cláraithe agus an
seoladh poist ag ar féidir teagmháil a dhéanamh leo nó, i gcás nach féidir é
sin a dhéanamh, ar an bpacáistíocht nó ar dhoiciméad a ghabhann leis an TCP.
Cuirfear áit ar leithligh ag ar féidir teagmháil a dhéanamh leis an monaróir in
iúl leis an seoladh. Ní mór na sonraí teagmhála bheith i dteanga is féidir le húsáideoirí
deiridh agus údaráis um fhaireachas margaidh a thuiscint gan stró.
7.           Áiritheoidh monaróirí go
bhfuil ag gabháil leis an TCP na treoracha atá leagtha amach i bpointe 1.4 d’Iarscríbhinn II
agus iad i dteanga is féidir le húsáideoirí deiridh a thuiscint gan stró, arna
cinneadh ag an mBallstát lena mbaineann. 
8.           Áiritheoidh monaróirí go
bhfuil ag gabháil leis an TCP cóip de dhearbhú comhréireachta an AE dá
dtagraítear in Airteagal 15(2) . Féadfaidh monaróirí an ceanglas sin a
chomhlíonadh trí leagan simplithe de dhearbhú comhréireachta an AE, dá dtagraítear
in Airteagal 15(3), a chur isteach leis an TCP. I gcás nach gcuirtear ach
an leagan simplí de dhearbhú comhréireachta an AE ar fáil, ní mór an seoladh idirlín
ag ar féidir téacs iomlán de dhearbhú comhréireachta an AE a fháil a bheith
díreach ina dhiaidh. 
9.           Má mheasann monaróirí nó má
tá cúis acu lena chreidiúint nach bhfuil an TCP atá curtha ar an margadh acu i
gcomhréir leis an Rialachán seo, ní mór dóibh na bearta ceartaitheacha is gá a
dhéanamh gan mhoill sa chaoi go mbeidh sé i gcomhréir, chun é a tharraingt siar
nó chun é a aisghlaoch, de réir mar is iomchuí. Thairis sin, i gcás ina bhfuil
riosca ag baint leis an TCP, cuirfidh monaróirí é sin in iúl gan mhoill d’údaráis
um fhaireachas margaidh na mBallstát inar chuir siad an TCP ar fáil ar an
margadh, ag tabhairt sonraí, go háirithe, faoin neamhchomhréireacht agus faoi
aon bheart ceartaitheach atá déanta. 
10.         Mar thoradh ar iarraidh
réasúnaithe ó údarás inniúil náisiúnta, cuirfidh monaróirí an fhaisnéis‑
agus an doiciméadacht ar fad is gá chun comhréireacht an TCP a léiriú ar fáil
dó, i dteanga is féidir leis an údarás sin a thuiscint gan stró. Oibreoidh siad
i gcomhar leis an údarás sin, arna iarraidh sin dó, maidir le haon bheart arna
dhéanamh chun deireadh a chur leis na rioscaí a bhaineann
le TCP atá curtha ar an margadh acu. 
Airteagal 9
Ionadaithe údaraithe
1.           Féadfaidh
monaróir, trí shainordú i scríbhinn, ionadaí údaraithe a cheapadh. Ní bheidh na
hoibleagáidí atá leagtha síos in Airteagal 8(1) agus
an oibleagáid maidir leis an doiciméadacht theicniúil a tharraingt suas dá
dtagraítear in Airteagal 8(2) mar chuid de shainordú an ionadaí údaraithe.

2.           Déanfaidh ionadaí údaraithe
na cúraimí arna sonrú sa sainordú ón monaróir. Faoin sainordú beidh an t‑ionadaí
údaraithe in ann an méid seo a leanas a dhéanamh ar a laghad: 
(a)         
dearbhú comhréireachta an AE agus an doiciméadacht
theicniúil a choinneáil ar fáil do na h‑údaráis náisiúnta um fhaireachas
margaidh go ceann tréimhse 10 mbliana ar a laghad tar
éis an TCP a bheith curtha ar an margadh; 
(b)         
tar éis dó iarraidh réasúnaithe a fháil ó údarás
náisiúnta um fhaireachas margaidh, an ‑fhaisnéis agus an doiciméadacht ar
fad is gá chun comhréireacht an TCP a léiriú a chur ar fáil don údarás sin;
(c)         
obair i gcomhar leis na húdaráis náisiúnta um
fhaireachas margaidh, arna iarraidh sin dóibh, maidir le haon bheart atá le
déanamh chun deireadh a chur leis na rioscaí a bhaineann le TCP arna gcumhdach
faoi shainordú an ionadaí údaraithe.
Airteagal 10
Oibleagáidí allmhaireoirí
1.           Ní chuirfidh allmhaireoirí ach TCP comhlíontach ar an margadh. 
2.           Sula gcuirfidh siad TCP ar an
margadh, áiritheoidh allmhaireoirí go bhfuil na nósanna imeachta um measúnú
comhréireachta iomchuí, dá dtagraítear in Airteagal 18, déanta ag an monaróir.
Áiritheoidh siad go bhfuil an doiciméadacht theicniúil tarraingthe suas ag an monaróir,
go bhfuil comhartha CE ar an TCP, go bhfuil dearbhú comhréireachta an AE nó
leagan simplithe de dhearbhú comhréireachta an AE ag gabháil leis, agus go
bhfuil na treoracha, dá dtagraítear in Airteagal 8(7) ag gabháil leis agus
go bhfuil na ceanglais atá leagtha amach in Airteagal 8(5) agus (6)
comhlíonta ag an monaróir.
I gcás ina measann allmhaireoir, nó má tá cúis
aige lena chreidiúint nach bhfuil TCP i gcomhréir leis na ceanglais sláinte
agus sábháilteachta riachtanacha is infheidhme atá leagtha amach in Iarscríbhinn II,
ní mór dó gan é a chur ar an margadh go dtí go bhfuil sé i gcomhréir leo. Ina
theannta sin, i gcás ina bhfuil riosca ag baint le TCP, cuirfidh an t‑allmhaireoir
é sin in iúl don mhonaróir agus do na húdaráis um fhaireachas margaidh. 
3.           Cuirfidh allmhaireoirí in
iúl, ar an TCP, a n‑ainm, a dtrádainm cláraithe nó a dtrádmharc cláraithe
agus an seoladh poist ag ar féidir teagmháil a dhéanamh leo nó, i gcás nach
féidir é sin a dhéanamh, ar an bpacáistíocht nó ar dhoiciméad a ghabhann leis
an TCP.. Ní mór na sonraí teagmhála bheith i dteanga is féidir le húsáideoirí
deiridh agus údaráis um fhaireachas margaidh a thuiscint gan stró.
4.           Áiritheoidh allmhaireoirí go
bhfuil ag gabháil leis an TCP na treoracha dá dtagraítear i bpointe 1.4 d’Iarscríbhinn II
agus iad i dteanga is féidir le tomhaltóirí agus úsáideoirí deiridh eile a
thuiscint gan stró, arna cinneadh ag an mBallstát lena mbaineann.. 
5.           Áiritheoidh allmhaireoirí,
fad atá an TCP faoina gcúram, nach ndéanfaidh dálaí stórála ná iompair difear
do chomhréireacht an TCP leis na ceanglais sláinte agus sábháilteachta riachtanacha
is infheidhme atá leagtha amach in Iarscríbhinn II. 
6.           Má mheasann allmhaireoirí nó
má tá cúis acu lena chreidiúint nach bhfuil an TCP atá curtha ar an margadh acu
i gcomhréir leis an Rialachán seo, ní mór dóibh na bearta ceartaitheacha is gá
a dhéanamh gan mhoill sa chaoi go mbeidh sé i gcomhréir, chun é a tharraingt
siar nó chun é a aisghlaoch, de réir mar is iomchuí. Thairis sin, i gcás ina
bhfuil riosca ag baint leis an TCP, cuirfidh allmhaireoirí é sin in iúl gan
mhoill d’údaráis um fhaireachas margaidh na mBallstát inar chuir siad an TCP ar
fáil ar an margadh, ag tabhairt sonraí, go háirithe, faoin neamhchomhréireacht
agus faoi aon bheart ceartaitheach atá déanta. 
7.           Coinneoidh allmhaireoirí, go
ceann deich mbliana ar a laghad tar éis an TCP a chur ar an margadh, cóip de
dhearbhú comhréireachta an AE ar fáil do na h‑údaráis um fhaireachas
margaidh agus áiritheoidh siad gur féidir an doiciméadacht theicniúil a chur ar
fáil do na húdaráis sin, arna iarraidh sin dóibh. 
8.           Mar thoradh ar iarraidh
réasúnaithe ó údarás inniúil náisiúnta, cuirfidh allmhaireoirí an fhaisnéis
agus an doiciméadacht ar fad, i bhfoirm páipéir nó leictreonach, is gá chun
comhréireacht an TCP a léiriú ar fáil dó‑, i dteanga is féidir leis an
údarás sin a thuiscint gan stró. Oibreoidh siad i gcomhar leis an údarás sin,
arna iarraidh sin dó, maidir le haon bheart arna dhéanamh chun deireadh a chur
leis na rioscaí a bhaineann le TCP atá curtha ar an
margadh acu. 
Airteagal 11
Oibleagáidí dáileoirí
1.           Agus iad ag cur TCP ar an
margadh, gníomhóidh dáileoirí go cuí agus go cúramach maidir le ceanglais an
Rialacháin seo. 
2.           Sula gcuirfidh siad TCP ar an
margadh, fíoróidh dáileoirí go bhfuil an comhartha CE ar an TCP, go bhfuil
dearbhú comhréireachta an AE nó leagan simplithe de dhearbhú comhréireachta an
AE ag gabháil leis, agus go bhfuil na treoracha atá leagtha amach i bpointe 1.4
d’Iarscríbhinn II ag gabháil leis, agus iad i dteanga is féidir le húsáideoirí
deiridh sa Bhallstát, ina gcuirfear TCP ar fáil ar an margadh, a thuiscint gan
stró agus go bhfuil ‑na ceanglais atá leagtha amach in Airteagal 8(5)
agus (6) agus in Airteagal 10(3) comhlíonta ag an monaróir agus ag an
allmhaireoir. 
I gcás ina measann dáileoir, nó má tá cúis aige lena
chreidiúint nach bhfuil TCP i gcomhréir leis na ceanglais sláinte agus
sábháilteachta riachtanacha is infheidhme atá leagtha amach in Iarscríbhinn II,
ní mór dó gan an TCP a chur ar an margadh go dtí go bhfuil sé i gcomhréir leo.
Ina theannta sin, i gcás ina bhfuil riosca ag baint le TCP, cuirfidh an
dáileoir é sin in iúl don mhonaróir nó don allmhaireoir, chomh maith leis na húdaráis
um fhaireachas margaidh. 
3.           Áiritheoidh dáileoirí, fad
atá an TCP faoina gcúram, nach ndéanfaidh dálaí stórála ná iompair difear do
chomhréireacht an TCP leis na ceanglais sláinte agus sábháilteachta
riachtanacha is infheidhme atá leagtha amach in Iarscríbhinn II. 
4.           I gcás ina measann dáileoirí
nó má tá cúis acu lena chreidiúint nach bhfuil an TCP atá curtha ar fáil ar an
margadh acu i gcomhréir le ceanglais an Rialacháin seo, ní mór dóibh a áirithiú
go ndéantar na bearta ceartaitheacha
is gá sa chaoi go mbeidh sé i gcomhréir, chun é a tharraingt siar nó chun é a
aisghlaoch, de réir mar is iomchuí. Thairis sin, i gcás
ina bhfuil riosca ag baint leis an TCP, cuirfidh dáileoirí é sin iúl gan mhoill
d’údaráis um fhaireachas margaidh na mBallstát ina bhfuil an TCP curtha ar fáil
ar an margadh acu, ag tabhairt sonraí, go háirithe, faoin neamhchomhréireacht
agus faoi aon bheart ceartaitheach atá déanta. 
5.           Mar thoradh ar iarraidh
réasúnaithe ó údarás inniúil náisiúnta, cuirfidh dáileoirí an fhaisnéis agus an
doiciméadacht ar fad, i bhfoirm páipéir nó leictreonach, is gá chun comhréireacht
an TCP a léiriú ar fáil dó. Oibreoidh siad i gcomhar leis an údarás sin, arna
iarraidh sin dó, maidir le haon bheart arna dhéanamh chun deireadh a chur leis
na rioscaí a bhaineann le TCP atá curtha ar fáil an
margadh acu. 
Airteagal 12
Cásanna ina bhfuil feidhm ag oibleagáidí
monaróirí maidir le hallmhaireoirí agus dáileoirí 
Measfar gur monaróir é allmhaireoir nó
dáileoir chun críocha an Rialacháin seo agus beidh sé faoi réir oibleagáidí an mhonaróra
atá leagtha amach in Airteagal 8, i gcás ina gcuireann sé TCP ar an
margadh faoina ainm nó faoina thrádmharc féin nó i gcás ina modhnaíonn sé TCP
atá curtha ar an margadh cheana féin ar dhóigh a bhféadfadh difear a dhéanamh
don chomhréireacht leis na ceanglais sláinte agus sábháilteachta riachtanacha
is infheidhme atá leagtha amach in Iarscríbhinn II. 
Airteagal 13
Oibreoirí eacnamaíocha a shainaithint
Cuirfidh oibreoirí eacnamaíocha, arna n‑iarraidh
sin dóibh, na nithe seo a leanas in iúl do na húdaráis um fhaireachas margaidh:

(a)         
aon oibreoir eacnamaíoch a sholáthair TCP dóibh;
(b)         
aon oibreoir eacnamaíoch ar sholáthair siad TCP dó.
Beidh oibreoirí eacnamaíocha in ann an fhaisnéis‑,
dá dtagraítear sa chéad mhír, a thíolacadh go ceann tréimhse 10 mbliana tar éis
TCP a bheith soláthraithe dóibh agus go ceann tréimhse 10 mbliana tar éis dóibh TCP a sholáthar. 
CAIBIDIL III
COMHRÉIREACHT AN TCP
Airteagal 14
Toimhde comhréireachta
Measfar go bhfuil TCP atá i gcomhréir leis na
caighdeáin chomhchuibhithe nó codanna díobh, ar foilsíodh a thagairtí in
Iris Oifigiúil an Aontais Eorpaigh, i gcomhréir leis na ceanglais sláinte
agus sábháilteachta riachtanacha atá leagtha amach in Iarscríbhinn II arna
gcumhdach ag na caighdeáin sin nó codanna díobh. 
Airteagal 15
Dearbhú comhréireachta an AE 
1.           Sonrófar i ndearbhú
comhréireachta an AE go bhfuil comhlíonadh na gceanglas sláinte agus
sábháilteachta riachtanacha is infheidhme atá leagtha amach in Iarscríbhinn II
léirithe. 
2.           Beidh an struchtúr d’Iarscríbhinn IX
agus na gnéithe istigh inti i ndearbhú comhréireachta an AE agus tabharfar
cothrom le dáta go leanúnach é. Aistreofar é go dtí an teanga nó na teangacha a
éilíonn an Ballstát ina gcuirtear an TCP ar fáil ar an margadh. 
3.           Beidh na gnéithe atá leagtha
amach in Iarscríbhinn X sa leagan simplithe de dhearbhú comhréireachta an AE
agus tabharfar cothrom le dáta go leanúnach é. Aistreofar é go dtí an teanga nó
na teangacha a éilíonn an Ballstát ina gcuirtear an TCP ar fáil ar an margadh.
Cuirfear dearbhú comhréireachta an AE, atá ar fáil trí sheoladh idirlín, ar
fáil i dteanga nó i dteangacha an Bhallstáit ina gcuirtear an TCP ar fáil ar an
margadh. 
4.           I gcás ina bhfuil TCP faoi
réir níos mó ná gníomh amháin de chuid an Aontais lena gceanglaítear dearbhú
comhréireachta an AE, tarraingeofar suas dearbhú comhréireachta amháin de chuid
an AE maidir le gach gníomh den chineál sin de chuid an Aontais. Beidh sainaithint
na ngníomhartha de chuid an Aontais lena mbaineann sa dearbhú, lena n‑áirítear
a dtagairtí foilsithe. 
5.           Trí dhearbhú comhréireachta
an AE a tharraingt suas, glacfaidh an monaróir an fhreagracht iomlán chuige maidir
le comhréireacht TCP le ceanglais an Rialacháin seo. 
Airteagal 16
Comhartha CE
1.           Beidh an comhartha CE faoi
réir na bprionsabal ginearálta atá leagtha amach in Airteagal 30 de
Rialachán (CE) Uimh. 765/2008.
2.           Greamófar comhartha CE den TCP
ar dhóigh shofheicthe, sholéite agus dhoscriosta. Mura féidir é sin a dhéanamh nó
mura bhfuil gá leis mar gheall ar chineál an TCP, greamófar den phacáistíocht
agus de na doiciméid lena ngabhann é. 
3.           Greamófar an comhartha CE
sula gcuirfear an TCP ar an margadh. D’fhéadfadh picteagram nó comhartha eile a
chur leis lena gcuirtear in iúl an riosca a bhfuil an TCP ceaptha cosaint a
thabhairt air. 
4.           I dtaca le TCP atá i gCatagóir III,
i ndiaidh an chomhartha CE beidh uimhir aitheantais an chomhlachta dá dtugtar
fógra atá bainteach leis an nós imeachta maidir le cineál‑chomhréireacht a
áirithiú bunaithe ar fhíorú an táirge nó leis an nós imeachta maidir le cineál‑chomhréireacht
a áirithiú bunaithe ar dhearbhú cáilíochta an phróisis táirgthe. 
CAIBIDIL IV
MEASÚNÚ COMHRÉIREACHTA
Airteagal 17
Catagóirí riosca TCP
Aicmeofar an TCP de réir na gcatagóirí riosca atá
leagtha amach in Iarscríbhinn I. 
Airteagal 18
Nósanna imeachta um measúnú
comhréireachta 
Is iad seo a leanas na nósanna imeachta nach
mór cloí leo, le haghaidh gach catagóire riosca atá leagtha amach in Iarscríbhinn I:

(a)                   
Catagóir I: rialú táirgthe inmheánach (modúl
A) atá leagtha amach in Iarscríbhinn IV;
(b)                   
Catagóir II: scrúdú cineáil an AE (modúl B) atá
leagtha amach in Iarscríbhinn V de réir comhréireachta bunaithe ar rialú
táirgthe inmheánach (modúl C) atá leagtha amach in Iarscríbhinn VI;
(c)                   
Catagóir III: scrúdú cineáil an AE (modúl B) atá
leagtha amach in Iarscríbhinn V agus ceann díobh seo a leanas: 
(a)          
cineál‑chomhréireacht atá bunaithe ar fhíorú
an táirge (modúl F) mar atá leagtha amach in Iarscríbhinn VII í;
(b)         
cineál‑chomhréireacht atá bunaithe ar dhearbhú
cáilíochta an phróisis táirgthe (modúl D) mar atá leagtha amach in Iarscríbhinn VIII
í.
CAIBIDIL V
FÓGRA A THABHAIRT DO CHOMHLACHTAÍ UM
MEASÚNÚ COMHRÉIREACHTA 
Airteagal 19
Fógra a thabhairt
Tabharfaidh na Ballstáit fógra don Choimisiún
agus do na Ballstáit eile maidir le comhlachtaí atá údaraithe i ndáil le cúraimí
um measúnú comhréireachta tríú páirtí a dhéanamh faoin Rialachán seo. 
Airteagal 20
Údaráis a thugann fógra
1.           Ainmneoidh na Ballstáit
údarás a thugann fógra a bheidh freagrach as na nósanna imeachta is gá a bhunú
agus a dhéanamh maidir le measúnú ar chomhlachtaí um measúnú comhréireachta agus
fógra a thabhairt dóibh agus maidir le faireachán ar chomhlachtaí dá dtugtar
fógra, lena n‑áirítear comhlíonadh Airteagal 25. 
2.           Féadfaidh na Ballstáit a
chinneadh go ndéanfaidh comhlacht creidiúnaithe náisiúnta an measúnú agus an
faireachán dá dtagraítear i mír 1 de réir bhrí Rialachán (CE) Uimh. 765/2008
agus i gcomhréir leis.
3.           I gcás ina ndéanann an t‑údarás
a thugann fógra an measúnú, an fógra nó an faireachán dá dtagraítear i mír 1
a tharmligean chuig comhlacht nó a chur ar iontaoibh comhlachta nach eintiteas
rialtais é, beidh an comhlacht sin ina eintiteas dlíthiúil a chomhlíonfaidh,
mutatis mutandis, na ceanglais atá leagtha síos in Airteagal 21. Anuas air
sin, beidh socruithe ag an gcomhlacht sin chun dliteanais mar thoradh ar a
chuid gníomhaíochtaí a chumhdach. 
4.           Beidh freagracht iomlán ar an
údarás a thugann fógra as na cúraimí a dhéanann an comhlacht dá dtagraítear i mír 3.

Airteagal 21
Ceanglais a bhaineann le húdaráis a
thugann fógra 
1.           Bunófar údarás a thugann
fógra ar dhóigh nach mbeidh aon choimhlint leasa ann le comhlachtaí um measúnú
comhréireachta. 
2.           Eagrófar agus oibreofar
údarás a thugann fógra chun oibiachtúlacht agus neamhchlaontacht a chuid
gníomhaíochtaí a chosaint. 
3.           Eagrófar údarás a thugann
fógra ar dhóigh go ndéanfaidh daoine inniúla, nach bhfuil ar na daoine céanna a
bhfuil an measúnú déanta acu, gach cinneadh a bhaineann le fógra a thabhairt do
chomhlacht um measúnú comhréireachta. 
4.           Ní thairgfidh ná ní
sholáthróidh údarás a thugann fógra aon ghníomhaíocht a dhéanann comhlachtaí um
measúnú comhréireachta ná seirbhísí comhairleachta ar bhonn tráchtála nó
iomaíoch. 
5.           Cosnóidh údarás a thugann
fógra rúndacht na faisnéise a fhaigheann sé. 
6.           Beidh go leor pearsanra
inniúil ag údarás a thugann fógra chun a chuid cúraimí a dhéanamh mar is ceart.

Airteagal 22
Oibleagáid faisnéise ar údarás a
thugann fógra 
Cuirfidh na Ballstáit in iúl don Choimisiún a
nósanna imeachta maidir le measúnú ar chomhlachtaí um measúnú comhréireachta
agus fógra a thabhairt dóibh agus maidir le faireachán ar chomhlachtaí dá
dtugtar‑ fógra, agus aon athrú orthu. 
Cuirfidh an Coimisiún an fhaisnéis‑ sin
ar fáil go poiblí. 
Airteagal 23
Ceanglais a bhaineann le comhlachtaí
dá dtugtar fógra 
1.           Chun críocha fógra a
thabhairt, comhlíonfaidh comhlacht um measúnú comhréireachta na ceanglais atá
leagtha síos i míreanna 2 go 11. 
2.           Bunófar comhlacht um measúnú
comhréireachta de réir dlí náisiúnta agus beidh pearsantacht dhlítheanach aige.

3.           Beidh comhlacht um measúnú
comhréireachta ina chomhlacht tríú páirtí atá neamhspleách ar an eagraíocht nó ar
an TCP ar a ndéanann sé measúnú. 
Maidir le comhlacht ar le comhlachas gnó nó
cónaidhm phroifisiúnta é a dhéanann ionadaíocht ar ghnóthais atá bainteach le ceapadh,
monarú, soláthar, cóimeáil, úsáid nó cothabháil TCP ar a ndéanann sé measúnú, féadfar
a mheas gur comhlacht den chineál sin é, ar choinníoll go léirítear go bhfuil
sé neamhspleách agus nach bhfuil aon choimhlint leasa ann. 
4.           Ní bheidh comhlacht um
measúnú comhréireachta, a bhainisteoirí barrleibhéil agus an pearsanra atá
freagrach as cúraimí um measúnú comhréireachta a dhéanamh, ina gceapadóir, ina monaróir,
ina soláthraí, ina gceannaitheoir, ina n‑úinéir, ina n‑‑úsáideoir
ná ina gcothabhálaí ar TCP a ndéanann siad measúnú air, ná ina n‑ionadaí
údaraithe ar aon cheann de na páirtithe sin. Ní choisctear leis sin TCP
measúnaithe a úsáid a bhfuil gá leis i dtaca le hoibríochtaí an chomhlachta um
measúnú comhréireachta ná an TCP sin a úsáid ar bhonn pearsanta. 
Ní bheidh baint dhíreach ná indíreach ag comhlacht
um measúnú comhréireachta, ag a bhainisteoirí barrleibhéil agus ag an
bpearsanra atá freagrach as cúraimí um measúnú comhréireachta a dhéanamh le TCP
a cheapadh, a mhonarú, a chur ar fáil, a úsáid ná a chothabháil, ná ní
dhéanfaidh siad ‑ionadaíocht ar aon cheann de na páirtithe sin atá i mbun
na ngníomhaíochtaí sin. Ní ghlacfaidh siad páirt in aon ghníomhaíocht a
d’fhéadfadh a bheith ina coinbhleacht leasa ó thaobh neamhspleáchas breithiúnais
nó ‑ionracais de maidir le gníomhaíochtaí um measúnú comhréireachta a
dtugtar fógra dóibh ina leith. Beidh feidhm aige sin go háirithe maidir le
seirbhísí comhairleachta. 
Áiritheoidh comhlachtaí um measúnú comhréireachta
nach ndéanann gníomhaíochtaí a bhfochuideachtaí ná a bhfochonraitheoirí difear
do rúndacht, oibiachtúlacht ná neamhchlaontacht a ngníomhaíochtaí um measúnú
comhréireachta. 
5.           Déanfaidh comhlachtaí um
measúnú comhréireachta agus a bpearsanra na gníomhaíochtaí um measúnú
comhréireachta leis an gcaighdeán ionracais phroifisiúnta is airde agus leis an
inniúlacht theicniúil is gá sa réimse i gceist agus beidh siad saor ó gach brú
agus mealladh, go háirithe ó thaobh airgeadais de, a d’fhéadfadh tionchar a
imirt ar a mbreithiúnas nó ar thorthaí a ngníomhaíochtaí um measúnú
comhréireachta, go háirithe maidir le daoine nó le grúpaí daoine a bhfuil suim
acu i dtorthaí na ngníomhaíochtaí sin. 
6.           Beidh sé de chumas ag
comhlacht um measúnú comhréireachta na cúraimí um measúnú comhréireachta uile arna
sannadh dó in Iarscríbhinní V, VII agus VIII agus a bhfuil fógra tugtha dó
ina leith a dhéanamh, is cuma cé acu a dhéanann an comhlacht um measúnú
comhréireachta féin na cúraimí sin nó a dhéantar iad thar a cheann agus faoina bhfreagracht.
Le haghaidh gach nós imeachta um measúnú
comhréireachta agus le haghaidh gach cineáil TCP a bhfuil fógra tugtha dó ina
leith, beidh na nithe seo a leanas ar fáil do chomhlacht um measúnú
comhréireachta i gcónaí:
(a)         
an pearsanra is gá a bhfuil eolas teicniúil agus
taithí leordhóthanach iomchuí aige chun na cúraimí um measúnú comhréireachta a
dhéanamh; 
(b)         
na tuairiscí is gá ar nósanna imeachta a ndéantar
measúnú comhréireachta i gcomhréir leo lena n‑áirithítear trédhearcacht
agus cumas atáirgthe na nósanna imeachta sin. Beidh beartais agus nósanna
imeachta iomchuí i bhfeidhm aige ina ndéantar idirdhealú idir na cúraimí a
dhéanann sé agus é ina chomhlacht dá dtugtar fógra agus gníomhaíochtaí eile; 
(c)         
na nósanna imeachta is gá maidir le feidhmiú na ngníomhaíochtaí
ina dtugtar aird chuí ar mhéid gnóthais, ar an earnáil ina bhfuil sé, ar a
struchtúr, ar mhéid castachta na teicneolaíochta TCP lena mbaineann agus ar líon
nó sraithchineál an phróisis táirgthe. 
Beidh na hacmhainní is gá ag comhlacht um measúnú
comhréireachta chun na cúraimí teicniúla agus riaracháin a bhaineann leis na
gníomhaíochtaí um measúnú comhréireachta a dhéanamh ar bhealach iomchuí agus
beidh rochtain aige ar an trealamh nó ar na saoráidí uile is gá. 
7.           Beidh na nithe seo a leanas
ag an bpearsanra atá freagrach as gníomhaíochtaí um measúnú comhréireachta a
dhéanamh:
(a)         
oiliúint mhaith ghairme agus theicniúil ina gcumhdaítear
gach cúram um measúnú comhréireachta a bhfuil fógra tugtha don chomhlacht um
measúnú comhréireachta ina leith; 
(b)         
eolas sásúil ar na ceanglais a bhaineann leis na
measúnuithe a dhéanann siad agus údarás leordhóthanach acu chun na measúnuithe
sin a dhéanamh; 
(c)         
eolas agus tuiscint iomchuí ar na ceanglais sláinte
agus sábháilteachta riachtanacha atá leagtha amach in Iarscríbhinn‑II, ar
na caighdeáin chomhchuibhithe chomhfhreagracha agus ar fhorálacha ábhartha
reachtaíocht chomhchuibhithe an Aontais; 
(d)        
an cumas deimhnithe, taifid
agus tuarascálacha a tharraingt suas ina léirítear go bhfuil measúnuithe
déanta. 
8.           Urramófar neamhchlaontacht comhlachtaí
um measúnú comhréireachta, a mbainisteoirí agus an phearsanra atá freagrach as
na cúraimí um measúnú comhréireachta a dhéanamh. 
Ní bheidh luach saothair na bainistíochta
barrleibhéil agus an phearsanra atá freagrach as cúraimí um measúnú
comhréireachta comhlachta um measúnú comhréireachta a dhéanamh ag brath ar líon
na measúnuithe ná ar thorthaí na measúnuithe sin. 
9.           Beidh árachas dliteanais ag comhlachtaí
um measúnú comhréireachta seachas má ghlacann an Stát an dliteanas air féin i
gcomhréir leis an dlí náisiúnta, nó má tá an Ballstát féin freagrach as an
measúnú comhréireachta.
10.         Comhlíonfaidh pearsanra
comhlachta um measúnú comhréireachta rúndacht phroifisiúnta maidir leis an bhfaisnéis
ar fad a fhaightear mar thoradh ar na cúraimí faoi Iarscríbhinní V, VII
agus VIII a dhéanamh nó aon fhoráil sa dlí náisiúnta lena dtugtar éifeacht
dóibh, seachas maidir le húdaráis inniúla an Bhallstáit ina ndéantar a chuid
gníomhaíochtaí. Déanfar cearta dílseánaigh a chosaint. 
11.         Beidh comhlachtaí um measúnú
comhréireachta rannpháirteach i ngníomhaíochtaí caighdeánaithe ábhartha agus i
ngníomhaíochtaí ghrúpa comhordaithe an chomhlachta dá dtugtar fógra a bhunaítear
faoin Rialachán seo, agus áiritheoidh siad go bhfuil a bpearsanra atá freagrach
as na cúraimí um measúnú comhréireachta a dhéanamh ar eolas fúthu, agus cuirfidh
siad i bhfeidhm, mar threoir ghinearálta, na cinntí agus na doiciméid riaracháin
arna gcur le chéile mar thoradh ar obair an ghrúpa sin. 
Airteagal 24
Toimhde comhréireachta comhlachtaí dá
dtugtar fógra
I gcás ina léiríonn comhlacht um measúnú
comhréireachta go gcomhlíonann sé na critéir arna leagan síos sna caighdeáin
chomhchuibhithe ábhartha nó i gcodanna díobh, a bhfuil a dtagairtí foilsithe in
Iris Oifigiúil an Aontais Eorpaigh, measfar go gcomhlíonann sé na ceanglais
atá leagtha amach in Airteagal 23 a mhéad a chumhdaítear na ceanglais sin
sna caighdeáin chomhchuibhithe is infheidhme. 
Airteagal 25
Fochuideachtaí agus
fochonraitheoireacht comhlachtaí dá dtugtar fógra
1.           I gcás ina ligeann comhlacht
dá dtugtar fógra cúraimí sonracha a bhaineann le measúnú comhréireachta ar fochonradh
nó ina dtéann sé ar árach fochuideachta, áiritheoidh sé go gcomhlíonann an
fochonraitheoir nó an fhochuideachta na ceanglais atá leagtha amach in Airteagal 23
agus cuirfidh sé an t‑údarás a thugann fógra ar an eolas dá réir sin. 
2.           Beidh freagracht iomlán ar
chomhlachtaí dá dtugtar fógra as na cúraimí a dhéanann fochonraitheoirí nó
fochuideachtaí, cibé áit ina bhfuil bunaithe. 
3.           Is le toil an chliaint amháin
a fhéadfar gníomhaíochtaí a ligean ar fochonradh nó a fhéadfaidh fochuideachta iad
a dhéanamh. 
4.           Coinneoidh comhlachtaí dá
dtugtar fógra ar fáil don údarás a thugann fógra na doiciméid ábhartha a
bhaineann le measúnú ar cháilíochtaí an fhochonraitheora nó na fochuideachta
agus na cúraimí a dhéanann siad faoi Iarscríbhinní V, VII agus VIII.
Airteagal 26
Iarratas ar fhógra
1.           Cuirfidh comhlacht um measúnú
comhréireachta iarratas ar fhógra isteach chuig údarás an Bhallstáit ina bhfuil
sé bunaithe a thugann fógra. 
2.           Beidh ag gabháil leis an
iarratas ar fhógra tuairisc ar na gníomhaíochtaí um measúnú comhréireachta, na
nósanna imeachta um measúnú comhréireachta agus na cineálacha TCP ina maíonn an
comhlacht go bhfuil sé inniúil, chomh maith le deimhniú creidiúnaithe, más ann dó,
arna eisiúint ag comhlacht creidiúnaithe náisiúnta lena bhfianaítear go
gcomhlíonann an comhlacht um measúnú comhréireachta na ceanglais atá leagtha síos
in Airteagal 23.
3.           I gcás nach féidir leis an
gcomhlacht um measúnú comhréireachta lena mbaineann deimhniú creidiúnaithe a
chur ar fáil, cuirfidh sé ar fáil don údarás a thugann fógra an fhianaise
dhoiciméadach ar fad is gá ionas gur féidir comhlíonadh na gceanglas, atá
leagtha síos in Airteagal 23, ag an gcomhlacht um measúnú comhréireachta a
fhíorú, a aithint agus faireachán rialta a dhéanamh air.
Airteagal 27
Nós imeachta um fhógra a thabhairt 
1.           Ní fhéadfaidh údaráis a
thugann fógra ach fógra a thabhairt do na comhlachtaí um measúnú comhréireachta
a chomhlíonann na ceanglais atá leagtha amach in Airteagal 23. 
2.           Tabharfaidh siad fógra don Choimisiún
agus do na Ballstáit eile trí úsáid a bhaint as an uirlis leictreonach chun
fógra a thabhairt arna forbairt agus arna bainistiú ag an gCoimisiún.
3.           Áireofar leis an bhfógra
sonraí iomlána na ngníomhaíochtaí um measúnú comhréireachta, na nósanna imeachta
um measúnú comhréireachta agus na gcineálacha TCP lena mbaineann agus an fianú
inniúlachta ábhartha. 
4.           I gcás nach bhfuil fógra
bunaithe ar dheimhniú creidiúnaithe dá dtagraítear in Airteagal 26(2), cuirfidh
an t‑údarás a thugann fógra fianaise dhoiciméadach ar fáil don Choimisiún
agus do na Ballstáit eile lena bhfianaítear inniúlacht an chomhlachta um
measúnú comhréireachta agus na socruithe atá ann chun a áirithiú go ndéanfar
faireachán rialta ar an gcomhlacht sin agus go leanfaidh sé de bheith ag
comhlíonadh na gceanglas atá leagtha síos in Airteagal 23. 
5.           Ní fhéadfaidh an comhlacht lena
mbaineann gníomhaíochtaí comhlachta dá dtugtar fógra a dhéanamh ach amháin i
gcás nach bhfuil aon agóid curtha in iúl ag an gCoimisiún nó ag na Ballstáit
eile laistigh de dhá sheachtain tar éis fógra a fháil i gcás ina n‑úsáidtear
deimhniú creidiúnaithe nó laistigh de dhá mhí tar éis fógra a fháil i gcás nach
n‑úsáidtear creidiúnú. 
Ní mheasfar ach comhlacht den chineál sin a bheith
ina chomhlacht dá dtugtar fógra chun críocha an Rialacháin seo. 
6.           Tabharfaidh an t‑údarás
a thugann fógra fógra don Choimisiún agus do na Ballstáit eile i dtaca le haon athrú
iomchuí ar an bhfógra ina dhiaidh sin. 
Airteagal 28
Uimhreacha aitheantais agus liostaí de
chomhlachtaí dá dtugtar fógra
1.           Sannfaidh an Coimisiún uimhir
aitheantais do chomhlacht dá dtugtar fógra.
Sannfaidh sé aon uimhir aitheantais amháin fiú i
gcás ina dtugtar fógra don chomhlacht faoi roinnt gníomhartha de chuid an
Aontais. 
2.           Cuirfidh an Coimisiún ar fáil
go poiblí liosta na gcomhlachtaí dá dtugtar fógra faoin Rialachán seo, lena n‑áirítear
na huimhreacha aitheantais atá sannta dóibh agus na gníomhaíochtaí a bhfuil
fógra tugtha dóibh ina leith. 
Áiritheoidh an Coimisiún go gcoinneofar an liosta
cothrom le dáta. 
Airteagal 29
Athruithe ar fhógraí 
1.           I gcás ina bhfuil sé fionnta
ag údarás a thugann fógra amach nó ina bhfuil sé curtha ar an eolas nach
gcomhlíonann comhlacht dá dtugtar fógra na ceanglais atá leagtha amach in Airteagal 23
níos mó, nó mura bhfuil ag éirí leis a chuid oibleagáidí a chomhlíonadh,
déanfaidh an comhlacht a thugann fógra an fógra a shrianadh, a chur ar fionraí
nó a tharraingt siar, más iomchuí, ag brath ar cé chomh tromchúiseach is atá neamhchomhlíonadh
na gceanglas nó na n‑oibleagáidí sin. Cuirfidh sé an Coimisiún agus na
Ballstáit eile ar an eolas láithreach dá réir sin.
2.           I gcás ina ndéantar fógra a shrianadh,
a chur ar fionraí nó a tharraingt siar, nó i gcás ina bhfuil an comhlacht dá
dtugtar fógra tar éis scor dá chuid gníomhaíochtaí, déanfaidh an Ballstát a
thugann fógra na bearta iomchuí chun a áirithiú go bpróiseálann comhlacht eile
dá dtugtar fógra comhaid an chomhlachta sin nó go gcoinnítear ar fáil iad do na
húdaráis a thugann fógra agus na húdaráis um fhaireachas margaidh atá freagrach
arna n‑iarraidh sin dóibh. 
Airteagal 30
Agóidí in aghaidh inniúlacht na
gcomhlachtaí dá dtugtar fógra 
1.           Imscrúdóidh an Coimisiún gach
cás a bhfuil sé in amhras faoi, nó ina léirítear dó go bhfuil amhras ann maidir
le hinniúlacht chomhlachta dá dtugtar fógra nó maidir le comhlíonadh leanúnach
na gceanglas agus na bhfreagrachtaí ag comhlacht dá dtugtar fógra a bhfuil sé faoina
réir. Tabharfaidh an Ballstát a thugann fógra ‑an fhaisnéis ar fad don
Choimisiún, arna iarraidh sin dó, a bhaineann leis an mbonn atá leis an bhfógra
a thabhairt nó le caomhnú inniúlacht an chomhlachta dá dtugtar fógra lena
mbaineann. 
2.           Áiritheoidh an Coimisiún go gcoinnítear
an fhaisnéis íogair ar fad a fhaightear le linn a chuid imscrúduithe faoi rún. 
3.           I gcás ina bhfionnann an
Coimisiún nach gcomhlíonann comhlacht dá dtugtar fógra na ceanglais maidir lena
fhógra nó nach gcomhlíonann sé iad níos mó, glacfaidh sé gníomh cur chun
feidhme lena n‑iarrtar ar an mBallstát a thugann fógra na bearta
ceartaitheacha is gá a dhéanamh, lena n‑áirítear an fógra a tharraingt
siar más gá. 
4.           Glacfar an gníomh cur chun
feidhme sin i gcomhréir leis an nós imeachta comhairleach dá dtagraítear in Airteagal 38(2).
Airteagal 31
Oibleagáidí oibriúcháin comhlachtaí dá
dtugtar fógra 
1.           Déanfaidh comhlachtaí dá dtugtar
fógra measúnuithe comhréireachta i gcomhréir leis na nósanna um measúnú
comhréireachta dá bhforáiltear in Iarscríbhinní V, VII agus VIII.
2.           Déanfar measúnuithe
comhréireachta ar dhóigh chomhréireach, ina seachnaítear ualaí nach gá ar oibreoirí
eacnamaíocha. Déanfaidh comhlachtaí um measúnú comhréireachta a gcuid
gníomhaíochtaí agus aird chuí acu ar mhéid fiontair, ar an earnáil ina bhfuil
sé, ar a struchtúr, ar mhéid castachta na teicneolaíochta TCP lena mbaineann
agus ar líon nó sraithchineál an phróisis táirgthe.
Lena linn sin, beidh aird acu mar sin féin ar an
méid déine agus ar leibhéal na cosanta a éilítear chun comhlíonadh TCP le ceanglais
an Rialacháin seo a áirithiú.
3.           I gcás ina bhfionnann
comhlacht dá dtugtar fógra nach bhfuil na ceanglais sláinte agus sábháilteachta
riachtanacha is infheidhme atá leagtha amach in Iarscríbhinn II ná na
caighdeáin chomhchuibhithe chomhfhreagracha ná sonraíochtaí teicniúla eile
comhlíonta ag monaróir, cuirfidh sé de cheangal ar an monaróir na bearta
ceartaitheacha iomchuí a dhéanamh agus ní eiseoidh sé deimhniú comhréireachta. 
4.           I gcás ina bhfionnann comhlacht
dá dtugtar fógra, le linn dó faireachán a dhéanamh ar chomhréireacht tar éis dó
deimhniú a eisiúint, nach gcomhlíonann TCP na ceanglais atá leagtha síos sa
Rialachán seo níos mó, cuirfidh sé de cheangal ar an monaróir na bearta
ceartaitheacha iomchuí a dhéanamh agus cuirfidh sé an deimhniú ar fionraí nó
tarraingeoidh sé siar é más gá. 
5.           I gcás nach ndéantar na
bearta ceartaitheacha nó ‑nach mbíonn an éifeacht a éilítear leo,
déanfaidh an comhlacht dá dtugtar fógra an deimhniú a shrianadh, a chur ar
fionraí nó a tharraingt siar, más iomchuí. 
Airteagal 32
Achomharc in aghaidh cinntí
comhlachtaí dá dtugtar fógra
Áiritheoidh na Ballstáit go bhfuil nós imeachta
achomhairc in aghaidh cinntí na gcomhlachtaí dá dtugtar fógra ar fáil.
Airteagal 33
Oibleagáidí eolais ar chomhlachtaí dá
dtugtar fógra 
1.           Cuirfidh comhlachtaí dá
dtugtar fógra na nithe seo a leanas in iúl don údarás a thugann fógra: 
(a)         
aon diúltú, srianadh, fionraí nó tarraingt siar i
dtaca le deimhniú; 
(b)         
aon imthosca a dhéanann difear don raon feidhme nó do
na coinníollacha maidir le fógra a thabhairt; 
(c)         
aon iarraidh ar fhaisnéis atá faighte acu ó údaráis
um fhaireachas margaidh maidir le gníomhaíochtaí um measúnú comhréireachta; 
(d)        
arna iarraidh sin, gníomhaíochtaí um measúnú
comhréireachta atá déanta laistigh de raon feidhme a bhfógra agus aon
ghníomhaíocht eile atá déanta, lena n‑áirítear gníomhaíochtaí agus
fochonraitheoireacht trasteorann.
2.           Tabharfaidh comhlachtaí dá
dtugtar fógra faisnéis ábhartha do chomhlachtaí eile a dtugtar fógra dóibh faoin
Rialachán seo a dhéanann gníomhaíochtaí comhchosúla um measúnú comhréireachta ina
gcumhdaítear na cineálacha céanna TCP maidir le ceisteanna a bhaineann le torthaí
diúltacha agus, arna n‑iarraidh sin dóibh, torthaí dearfacha ar mheasúnú
comhréireachta. 
Airteagal 34
Malartú taithí
Déanfaidh an Coimisiún foráil maidir le
malartú taithí a eagrú idir údarás náisiúnta na mBallstát atá freagrach as an
mbeartas maidir le fógra a thabhairt. 
Airteagal 35
Comhordú comhlachtaí dá dtugtar fógra 
Áiritheoidh an Coimisiún go mbeidh comhordú
agus comhar iomchuí ann idir comhlachtaí a dtugtar fógra dóibh faoin Rialachán
seo agus go ndéantar an comhordú agus an comhar sin a oibriú ‑mar is
ceart i bhfoirm grúpa earnála de chomhlachtaí dá dtugtar fógra. 
Áiritheoidh na Ballstáit go mbeidh na
comhlachtaí dá dtugann siad fógra rannpháirteach in obair an ghrúpa sin, go
díreach nó trí bhíthin ionadaithe ainmnithe. 
CAIBIDIL VI
GNÍOMHARTHA TARMLIGTHE AGUS CUR CHUN
FEIDHME 
Airteagal 36
Cumhacht a tharmligean
Tabharfar de chumhacht don Choimisiún
gníomhartha tarmligthe a ghlacadh i gcomhréir le hAirteagal 37 chun Iarscríbhinn I
a leasú i ndáil leis an gcatagóir sainriosca, mar fhreagra ar dhul chun cinn
teicniúil agus faisnéis theicniúil nó ar fhianaise eolaíoch nua agus tríd an
nós imeachta um measúnú comhréireachta nach mór cloí leis i ngach catagóir a
chur san áireamh, i gcomhréir le hAirteagal 18. 
Airteagal 37
An tarmligean a fheidhmiú
1.           Tugtar an chumhacht chun
gníomhartha tarmligthe a ghlacadh don Choimisiún faoi réir na gcoinníollacha atá
leagtha síos san Airteagal seo. 
2.           Tabharfar an chumhacht chun
gníomhartha tarmligthe a ghlacadh dá dtagraítear in Airteagal 36 don
Choimisiún go ceann tréimhse cúig bliana ón [an dáta atá sonraithe in Airteagal 42(2)].
Tarraingeoidh an Coimisiún tuarascáil suas maidir le tarmligean na cumhachta
tráth nach déanaí ná naoi mí roimh dheireadh na tréimhse cúig bliana sin. Déanfar
tarmligean na cumhachta a fhadú go hintuigthe ar feadh tréimhsí comhfhaid, mura
gcuirfidh Parlaimint na hEorpa ná an Chomhairle in aghaidh an fhadaithe sin
tráth nach déanaí ná trí mhí roimh dheireadh gach tréimhse. 
3.           Féadfaidh Parlaimint na
hEorpa nó an Chomhairle tarmligean na gcumhachtaí dá dtagraítear in Airteagal 36
a chúlghairm tráth ar bith. I gcás cinnidh maidir le cúlghairm, cuirfear
deireadh le tarmligean na cumhachta arna shonrú sa chinneadh sin. Tiocfaidh sé
i bhfeidhm an lá tar éis fhoilsiú an chinnidh sin in Iris Oifigiúil an
Aontais Eorpaigh nó ar dháta níos déanaí arna shonrú sa chinneadh sin. Ní dhéanfaidh
sé difear do bhailíocht aon ghníomhartha tarmligthe atá i bhfeidhm cheana. 
4.           A luaithe a ghlacfaidh sé
gníomh tarmligthe, tabharfaidh an Coimisiún fógra ina leith go comhuaineach do
Pharlaimint na hEorpa agus don Chomhairle. 
5.           Ní thiocfaidh gníomh
tarmligthe a ghlacfar de bhun Airteagal 36 i bhfeidhm ach amháin mura mbeidh
aon agóid curtha in iúl ag Parlaimint na hEorpa ná ag an gComhairle laistigh de
thréimhse dhá mhí tar éis fógra faoin ngníomh sin a thabhairt do Pharlaimint na
hEorpa agus don Chomhairle nó más rud é, sula dtéann an tréimhse sin in éag, go
bhfuil sé curtha in iúl ag Parlaimint na hEorpa agus ag an gComhairle araon don
Choimisiún nach gcuirfidh siad ina choinne. Cuirfear dhá mhí leis an tréimhse
sin ar thionscnamh ó Pharlaimint na hEorpa nó ón gComhairle. 
Airteagal 38
Nós imeachta coiste
1.           Beidh coiste de chúnamh ag an
gCoimisiún. Beidh an coiste sin ina choiste de réir bhrí Rialachán (AE) Uimh. 182/2011.
2.           I gcás ina ndéantar tagairt
don mhír seo, beidh feidhm ag Airteagal 4 de Rialachán (AE) 182/2011.
CAIBIDIL VII
FORÁLACHA CRÍOCHNAITHEACHA AGUS
IDIRTHRÉIMHSEACHA 
Airteagal 39
Pionóis
Leagfaidh na Ballstáit na rialacha síos maidir
leis na pionóis is infheidhme maidir le sáruithe ar fhorálacha an Rialacháin
seo agus déanfaidh siad gach beart is gá chun a áirithiú go gcuirfear chun
feidhme iad. Ní mór na pionóis a ndéantar foráil dóibh a bheith éifeachtach,
comhréireach agus athchomhairleach. Tabharfaidh na Ballstáit fógra faoi na
forálacha sin don Choimisiún faoin [3 mhí roimh dháta chur i bhfeidhm an
Rialacháin seo] ar a dhéanaí agus tabharfaidh siad fógra gan mhoill dó faoi
aon leasú ina dhiaidh sin a dhéanfaidh difear dóibh. 
Airteagal 40
Aisghairm
Aisghairtear Treoir 89/686/CEE.
Déanfar na tagairtí don Treoir atá aisghairthe
a fhorléiriú mar thagairtí don Rialachán seo agus léifear iad i gcomhréir leis
an gclár comhghaoil in Iarscríbhinn XI. 
Airteagal 41
Idirthréimhse
1.           Gan dochar do mhír 2, ní
chuirfidh na Ballstáit bac ar tháirgí a chur ar fáil ar an margadh arna
gcumhdach ag Treoir 89/686/CEE atá i gcomhréir leis an Treoir sin
agus a cuireadh ar an margadh roimh [1 bhliain tar éis an dáta cur i
bhfeidhm]
2.           Beidh deimhnithe ar scrúdú cineál
an CE arna n‑eisiúint faoi Threoir 89/686/CEE bailí go dtí [6
bliana tar éis an dáta cur i bhfeidhm] ach amháin má théann siad in éag
roimh an dáta sin. 
Airteagal 42
Teacht i bhfeidhm agus cur i bhfeidhm
Tiocfaidh an Rialachán seo i bhfeidhm an
fichiú lá tar éis lá a fhoilsithe in Iris Oifigiúil an Aontais Eorpaigh.
Beidh feidhm aige ó [dhá bhliain tar éis theacht
i bhfeidhm an Rialacháin].
Beidh feidhm ag Airteagail 19 go 35, áfach, ó [sé mhí tar éis theacht i bhfeidhm an Rialacháin].
Beidh an Rialachán
seo ina cheangal go huile agus go hiomlán agus beidh sé infheidhme go díreach
i ngach Ballstát.
Arna dhéanamh sa Bhruiséil,
Thar ceann Pharlaimint na hEorpa               Thar ceann na Comhairle
An tUachtarán                                               An
tUachtarán
[1]               IOAE L 399, 30.12.1989, lch. 18.
[2]               IOAE L 218, 13.8.2009, lch. 82.
[3]               IOAE L 316, 14.11.2012, lch. 12.
[4]               Togra le haghaidh Rialacháin ó Pharlaimint na hEorpa
agus ón gComhairle maidir le faireachas margaidh ar tháirgí agus lena leasaítear
Treoir 89/686/CEE agus Treoir 93/15/CEE ón gComhairle, agus Treoracha
94/9/CE, 94/25/CE, 95/16/CE, 97/23/CE, 1999/5/CE, 2000/9/CE, 2000/14/CE,
2001/95/CE, 2004/108/CE, 2006/42/CE, 2006/95/CE, 2007/23/CE, 2008/57/CE,
2009/48/CE, 2009/105/CE, 2009/142/CE, 2011/65/AE, Rialachán (AE) Uimh. 305/2011,
Rialachán (CE) Uimh. 764/2008 agus Rialachán (CE) Uimh. 765/2008 ó
Pharlaimint na hEorpa agus ón gComhairle (COM(2013) 75 final).
[5]               IOAE L 11, 15.1.2002, lch. 4.
[6]               IOAE L 218, 13.8.2008, lch. 30.
[7]               Teachtaireacht ón gCoimisiún chuig Parlaimint na hEorpa,
chuig an gComhairle, chuig an gCoiste Eacnamaíoch agus Sóisialta agus chuig
Coiste na Réigiún (COM(2011) 206 final).
[8]               IOAE L 393, 30.12.1989, lch. 18.
[9]               Tá tuarascáil maidir leis na torthaí ar fáil ag http://ec.europa.eu/enterprise/sectors/mechanical/files/ppe/pc-report_en.pdf.
[10]             Pacáiste Ailínithe an Chreata Nua Reachtaigh (Cur Chun
Feidhme an Phacáiste maidir le hEarraí), Doiciméad Inmheánach Oibre an
Choimisiúin – Measúnú tionchair, doiciméad a ghabhann leis na 10 dTogra chun
Treoracha maidir le Comhchuibhiú Táirgí a ailíniú le Cinneadh Uimh. 768/2008/CE
(SEC(2011) 1376 final).
[11]             Féach http://ec.europa.eu/enterprise/sectors/mechanical/files/ppe/rev-study-assess‑part1_en.pdf
(cuid 1 maidir le measúnú an mhargaidh) agus http://ec.europa.eu/enterprise/sectors/mechanical/files/ppe/rev-study-assess‑part2_en.pdf
(cuid 2 maidir le measúnú tionchair).
[12]             Féach http://ec.europa.eu/enterprise/sectors/mechanical/files/ppe/rev-study-competitiveness_en.pdf.
[13]             Treoir 89/686/CEE ón gComhairle an 21 Nollaig 1989 maidir
le comhfhogasú dhlíthe na mBallstát a bhaineann le trealamh cosanta pearsanta (IO
L 399, 30.12.1989, lch. 18).
[14]             Rún ón gComhairle
an 7 Bealtaine 1985 maidir le cur chuige nua i leith comhchuibhiú teicniúil
agus caighdeánú (IO C 136, 4.6.1985, lch. 1).
[15]             Rialachán (AE) Uimh. 1025/2012 ó
Pharlaimint na hEorpa agus ón gComhairle an 25 Deireadh Fómhair 2012 maidir le caighdeánú
Eorpach, lena leasaítear Treoir 89/686/CEE agus Treoir 93/15/CEE ón
gComhairle agus Treoracha 94/9/CE, 94/25/CE, 95/16/CE, 97/23/CE, 98/34/CE,
2004/22/CE, 2007/23/CE, 2009/23/CE agus 2009/105/CE ó Pharlaimint na hEorpa
agus ón gComhairle agus lena n‑aisghairtear Cinneadh 87/95/CEE ón
gComhairle agus Cinneadh Uimh. 1673/2006/CE ó Pharlaimint na hEorpa agus ón
gComhairle (IO L 316, 14.11.2012, lch. 12).
[16]             Rialachán (CE) Uimh.
765/2008 ó Pharlaimint na hEorpa agus ón gComhairle an 9 Iúil 2008 lena leagtar
amach na ceanglais maidir le creidiúnú agus maidir le faireachas margaidh a
bhaineann le táirgí a mhargú (IO L 218, 13.8.2008, lch. 30).
[17]             Cinneadh Uimh. 768/2008/CE
ó Pharlaimint na hEorpa agus ón gComhairle an 9 Iúil 2008 maidir le comhchreat le
haghaidh margú táirgí, agus lena n‑aisghairtear Cinneadh 93/465/CEE ón
gComhairle (IO L 218, 13.8.2008, lch. 82).
[18]             [Rialachán (COM/2013/075 final
‑ 2013/0048 (COD)) maidir le faireachas margaidh ar tháirgí agus lena
leasaítear Treoir 89/686/CEE agus Treoir 93/15/CEE ón gComhairle,
agus Treoracha 94/9/CE, 94/25/CE, 95/16/CE, 97/23/CE, 1999/5/CE, 2000/9/CE,
2000/14/CE, 2001/95/CE, 2004/108/CE, 2006/42/CE, 2006/95/CE, 2007/23/CE,
2008/57/CE, 2009/48/CE, 2009/105/CE, 2009/142/CE, 2011/65/AE, Rialachán (AE) Uimh.
305/2011, Rialachán (CE) Uimh. 764/2008 agus Rialachán (CE) Uimh. 765/2008
ó Pharlaimint na hEorpa agus ón gComhairle (IO L XXXX)].
[19]             Treoir 89/656/CEE ón gComhairle an 30 Samhain 1989 maidir
leis na híoscheanglais sláinte agus sábháilteachta d’úsáid trealamh cosanta
pearsanta ag oibrithe ar an láthair oibre (IO L 393, 30.12.1989, lch. 18).
[20]             Rialachán (AE)
182/2011 ó Pharlaimint na hEorpa agus ón gComhairle an 16 Feabhra 2011 lena
leagtar síos na rialacha agus na prionsabail ghinearálta a bhaineann leis na
sásraí maidir le rialú ag na Ballstáit ar fheidhmiú cumhachtaí cur chun feidhme
ag an gCoimisiún (IO L 55, 28.2.2011, lch. 13).
IARSCRÍBHINN I
Catagóirí
riosca TCP
Catagóir I
TCP atá ceaptha úsáideoirí a chosaint ar
rioscaí. Is é atá i gCatagóir I go heisiach TCP atá ceaptha úsáideoirí a
chosaint ar na rioscaí a leanas: 
(a)         
gortú dromhchlach meicniúil;
(b)         
teagmháil le huisce nó le hábhair ghlantacháin lena
mbaineann gníomhú lag;
(c)         
teagmháil le dromchlaí teo nach airde ná 50°C;
(d)        
damáiste do na súile mar thoradh ar thógáil na
gréine (ach amháin le linn bhreathnóireacht na gréine); 
(e)         
dálaí an atmaisféir nach bhfuil thar fóir. 
Catagóir II
I gCatagóir II tá:
(a)         
TCP atá ceaptha úsáideoirí a chosaint ar rioscaí
nach bhfuil ar na liostaí i gCatagóir I agus i gCatagóir III; 
(b)         
TCP atá déanta de réir toisí seachas i gcás ina
bhfuil an TCP sin ceaptha úsáideoirí a chosaint ar na rioscaí atá liostaithe i
gCatagóir I.
Catagóir III
TCP atá ceaptha úsáideoirí a chosaint ar
rioscaí tromchúiseacha. Is é atá i gCatagóir III go heisiach TCP atá
ceaptha úsáideoirí a chosaint ar na rioscaí seo a leanas: 
(a)         
ionanálú substaintí díobhálacha; 
(b)         
ceimiceáin ionsaitheacha;
(c)         
radaíocht ianúcháin;
(d)        
timpeallachtaí ardteochta, arb ionann an tionchar a
thagann chun cinn astu agus iad siúd a thagann chun cinn as aerteocht 100°C ar
a laghad;
(e)         
timpeallachtaí ísealteochta, arb ionann an tionchar
a thagann chun cinn astu agus iad siúd a thagann chun cinn as aerteocht -50°C
nó níos ísle;
(f)          
titim anuas ó airde; 
(g)         
turraingí leictreacha agus oibriú leictreach;
(h)         
bá;
(i)           
gearrthacha trí shábha slabhracha láimhe a úsáid;
(j)           
gearradh ardbhrú; 
(k)         
créachtaí piléir nó sá le sceana; 
(l)           
torann díobhálach.
IARSCRÍBHINN II
Ceanglais
sláinte agus sábháilteachta riachtanacha 
1.         CEANGLAIS GHINEARÁLTA A BHAINEANN
LE GACH TCP 
Ní mór TCP
cosaint iomchuí a thabhairt ar na rioscaí a bhfuil sé ceaptha cosaint a
thabhairt orthu. 
1.1.      Prionsabail an cheaptha
1.1.1.   Eirgeanamaíocht
Ní mór TCP a
cheapadh agus a mhonarú, de réir na gcoinníollacha úsáide a bhfuil coinne leo
dá bhfuil sé ceaptha, ionas gur féidir leis an úsáideoir tabhairt faoi
ghníomhaíochtaí a bhfuil rioscaí ag baint leo, agus tairbhe a bhaint as cosaint
iomchuí ar an gcaighdeán is airde is féidir. 
1.1.2.   Leibhéil agus cineálacha cosanta 
1.1.2.1.            Barrleibhéal cosanta 
Is é an
barrleibhéal cosanta atá le cur san áireamh sa cheapadh an leibhéal a théann
thar na srianta a chuirfeadh bac, tríd an TCP a chaitheamh, lena úsáid le linn
tréimhse teagmhála leis an riosca nó gnáthfheidhmiú na gníomhaíochta. 
1.1.2.2.            Cineálacha cosanta a
bhaineann le leibhéil áirithe riosca 
Nuair is féidir
idirdhealú a dhéanamh idir leibhéil éagsúla a bhaineann leis an riosca céanna
maidir leis na coinníollacha úsáide a bhfuil coinne leo, ní mór cineálacha
iomchuí cosanta a chur san áireamh i gceapadh an TCP. 
1.2.      Neamhurchóideacht TCP
1.2.1.   Rioscaí dúchasacha agus tosca
núise eile ar iarraidh 
Caithfear TCP a
cheapadh agus a mhonarú sa chaoi nach dtiocfaidh rioscaí ná tosca núise eile
chun solais faoi réir na gcoinníollacha úsáide a bhfuil coinne leo. 
1.2.1.1.            Comhábhair oiriúnacha 
Ní féidir le
hábhair lena ndéantar an TCP, aon táirge dí-chomhdéanta féideartha dá gcuid san
áireamh, dul chun dochair do shláinte ná do shábháilteacht úsáideoirí. 
1.2.1.2.            Cuma shásúil dhromchla ar
gach comhpháirt de TCP lena ndéanann an t‑ úsáideoir teagmháil
Ní mór aon
chomhpháirt den TCP lena ndéanann an t‑úsáideoir teagmháil nó gur dóigh
go ndéanfaidh sé teagmháil leis agus é á chaitheamh aige, bheith saor ó
dhromchlaí garbha, faobhair ghéar, pointí géara agus a leithéid a
d'fhéadfadh bheith mar bhonn le greannú iomarcach nó gortuithe. 
1.2.1.3.            Uasbhac
ceadmhach d’úsáideoir
Cuirfidh TCP an
bac is lú leis na gníomhaíochtaí atá le déanamh, le hiompar an choirp agus le
haireachtálacha céadfacha; thairis sin, ní mór le húsáid TCP gan gníomhaíochtaí
a chruthú a chuirfeadh an t‑úsáideoir nó daoine eile i mbaol. 
1.3.      Compord agus éifeachtacht 
1.3.1.   TCP á chur in oiriúint do
dheilbhíocht úsáideora
Caithfear TCP a
cheapadh agus a mhonarú chun a shuíomh ceart ar an úsáideoir a éascú agus chun
a áirithiú go bhfanann sé san áit sin le linn na tréimhse úsáide a bhfuil
coinne léi, agus aird á tabhairt ar thosca timpeallachta, do na gníomhaíochtaí
atá le déanamh agus d'iompar an choirp. Chuige sin, ní mór é bheith indéanta
TCP a chur in oiriúint do dheilbhíocht an úsáideora ar gach slí iomchuí, mar
shampla córais shásúla oiriúna agus nascáin nó réimse imleor toisí a sholáthar.

1.3.2.   Éadroime agus neart 
Ní mór TCP a bheith chomh héadrom is féidir
gan dochar a dhéanamh dá neart agus dá éifeachtacht. 
Chomh maith leis na ceanglais bhreise ar leith
nach mór a chomhlíonadh chun cosaint iomchuí ar na rioscaí dá bhfuil sé beartaithe,
ní mór TCP bheith ábalta tosca timpeallachta sna coinníollacha úsáide a bhfuil
coinne leo a sheasamh. 
1.3.3.   Comhoiriúnacht cineálacha TCP atá
le húsáid go comhuaineach
Má chuireann an
monaróir céanna roinnt leaganacha de chineálacha éagsúla TCP ar an margadh chun
a áirithiú go gcosnaítear codanna den chorp atá cóngarach dá chéile, ní mór
dóibh bheith comhoiriúnach. 
1.4.      Treoracha an mhonaróra 
Chomh maith le hainm agus le seoladh an
mhonaróra nó a ionadaí údaraithe, nó an dá cheann acu, ní mór an fhaisnéis
ábhartha seo a leanas a chur in éineacht leis na treoracha atá le tarraingt
suas ag an monaróir, a ghabhann leis an TCP nuair a chuirtear ar an margadh é:
(a)         
treoracha maidir le stóráil, úsáid, glanadh,
cothabháil, seirbhísiú agus díghalrú. Ní mór táirgí glantacháin, cothabhála nó
díghalraithe arna moladh ag monaróirí gan dochar a dhéanamh don TCP nó don
úsáideoir nuair a úsáidtear i gcomhréir leis na treoracha iomchuí é;
(b)         
feidhmíocht a taifeadadh le linn tástálacha
teicniúla chun leibhéil nó cineálacha cosanta a scrúdú atá á soláthar ag an
TCP; 
(c)         
oiriúintí a d'fhéadfaí a úsáid in éineacht leis an
TCP agus saintréithe na bpáirteanna breise iomchuí;
(d)        
na cineálacha cosanta a bhaineann le leibhéil
éagsúla riosca agus na teorainneacha comhfhreagracha úsáide; 
(e)         
dáta nó tréimhse dhífheidhmeachta an TCP nó chuid
dá gcomhpháirteanna;
(f)          
an cineál pacáistíochta atá oiriúnach le haghaidh
iompair;
(g)         
tábhacht aon chomharthaí (féach 2.12);
(h)         
nuair is iomchuí, tagairtí maidir le reachtaíocht
chomhchuibhithe eile an Aontais;
(i)           
ainm, seoladh agus uimhir aitheantais an
chomhlachta dá dtugtar fógra nó na gcomhlachtaí atá bainteach le measúnú
comhréireachta an TCP.
Ní mór na
treoracha seo, nach mór bheith cruinn agus sothuigthe, a sholáthar i dteangacha
oifigiúla an Bhallstáit ar a laghad lena mbaineann. 
2.         CEANGLAIS BHREISE A BHAINEANN LE
CINEÁLACHA ÉAGSÚLA TCP 
2.1.      Córais oiriúnaithe ina
gcorpraítear TCP 
Má
ionchorpraítear in TCP córais oiriúnaithe, ní mór na córais a cheapadh agus a
mhonarú sa chaoi nach scriosfar go neamhdheonach iad, tar éis an oiriúnaithe, i
gcoinníollacha úsáide a bhfuil coinne leo. 
2.2.      TCP a chumhdaíonn na codanna den
chorp atá le cosaint 
A mhéad is
féidir, ní mór TCP a chumhdaíonn na codanna den chorp atá le cosaint a bheith
dea‑aeráilte chun allas de thoradh úsáide a theorannú; nó a bheith in ann
allas a shú isteach. 
2.3.      TCP don aghaidh, do na súile,
agus don chóras riospráide
Cuirfidh TCP don aghaidh, do na súile nó don
chóras riospráide a laghad sriain is féidir le réimse radhairc nó le radharc súl
an úsáideora.
Caithfidh méid áirithe neodrachta optúla a
bheith ag baint leis na scáileáin don chineál sin TCP atá comhoiriúnach le méid
an bheachtais agus le tréimhse ghníomhaíochtaí an úsáideora. 
Más gá, caithfear iad a chóireáil nó a bheith
in ann ceocán a sheachaint. 
Ní mór cineálacha
TCP atá ceaptha d’úsáideoirí a bhfuil cabhair ag teastáil uathu le radharc na
súl a bheith comhoiriúnach le caitheamh spéaclaí nó lionsaí tadhaill. 
2.4.      TCP faoi réir dhul in aois
Má táthar ar an eolas go bhféadfadh dul in
aois cur isteach go mór ar cheapadh feidhmíochta an TCP nua, ní mór an dáta
monaraíochta agus/nó, más féidir, dáta na dífheidhmeachta, a chur in iúl ar
bhealach doscriosta agus soiléir ar gach mír de TCP nó ar gach comhpháirt
inmhalartaithe den TCP atá curtha ar an margadh agus ar an bpacáistíocht. 
Mura bhfuil an monaróir in ann faisnéis a chur
ar fáil maidir le marthain úsáide an TCP, ní mór an fhaisnéis uile is gá a
sholáthar sna treoracha chun gur féidir leis an gceannaitheoir nó leis an
úsáideoir dáta dífheidhmeachta réasúnta a bhunú, lena n‑áirítear
caighdeán an leagain agus coinníollacha éifeachta stórála, úsáide, glantacháin,
seirbhísithe agus cothabhála. 
Nuair is dócha go
mbeidh meathlúchán tapa agus suntasach ann maidir le hoibriú TCP, mar thoradh
ar an dul in aois a bhaineann le húsáid thréimhsiúil próisis glantacháin arna
mholadh ag an monaróir, ní mór don monaróir comhartha a ghreamú de gach mír TCP
a chuirtear ar an margadh lena léirítear cé mhéad uair is féidir oibríochtaí
glantacháin a dhéanamh sula mbeidh gá ann an trealamh a scrúdú nó a chaitheamh
amach; mura bhfuil sé sin indéanta, ní mór don monaróir an fhaisnéis sin a
léiriú ina threoracha. 
2.5.      TCP a d’fhéadfadh dul i bhfostú
le linn úsáide 
Nuair is dócha go
mbeidh riosca ann lena úsáid amach anseo, go háirithe an riosca a bhaineann le
TCP dul i bhfostú ruda atá gluaiseacht lena gcuirfí an t‑úsáideoir i
mbaol ní mór TCP tairseach fhriotaíochta iomchuí a bheith aige sa chaoi go
mbrisfidh comhpháirt thar an tairseach sin chun an baol a chur as an áireamh. 
2.6.      TCP a úsáidtear in atmaisféir
inphléasctha 
Ní mór TCP atá
ceaptha lena úsáid in atmaisféir inphléasctha a cheapadh agus a mhonarú ar
dhóigh nach féidir leis bheith ina chúis le splanc ná stua leictreach,
leictreastatach nó ionduchtaithe a d’fhéadfadh cumasc inphléasctha a lasadh.
2.7.      TCP atá ceaptha ar mhaithe le
hidirghabháil thapa nó atá le cur ort nó le baint díot go tapa 
Ní mór na cineálacha TCP seo a cheapadh agus a
mhonarú de réir ana am a bhíonn i gceist chun iad a chur ort nó a bhaint díot a
íoslaghdú.
Nuair a chuireann
TCP córais shuitigh i gcontúirt, a cheadaíonn TCP a choinneáil san áit cheart
ar an úsáideoir nó é a bhaint de, ní mór é bheith indéanta iad a oibriú go tapa
agus go héasca. 
2.8.      TCP a idirghabhann i gcásanna atá
an‑chontúirteach 
In éineacht leis na treoracha a sholáthraíonn
an monaróir maidir le TCP a idirghabhann i gcásanna atá an‑chontúirteach,
caithfear a chur san áireamh, go háirithe, sonraí do dhaoine inniúla agus oilte
atá cáilithe chun ciall a bhaint astu agus chun a áirithiú go gcuireann an t‑úsáideoir
i bhfeidhm iad. 
Ní mór dóibh a thuairisciú freisin an nós
imeachta atá le glacadh chun a áirithiú go bhfuil TCP curtha in oiriúint agus
feidhmiúil nuair a chaitheann an t‑úsáideoir é. 
I gcás ina bhfuil
aláram ag gabháil leis an TCP a chuirtear i ngníomh nuair nach bhfuil an
gnáthleibhéal cosanta ar fáil, caithfear é sin a cheapadh agus a shuí sa chaoi
gur féidir an t‑úsáideoir a bhrath sna coinníollacha úsáide a bhfuil
coinne leo. 
2.9.      TCP ina bhfuil comhpháirteanna is
féidir leis an úsáideoir a chur in oiriúint nó a bhaint 
I gcás ina bhfuil
comhpháirteanna i TCP is féidir leis an úsáideoir a chur in oiriúint nó a
bhaint ar chúiseanna athchuir, caithfear iad a cheapadh agus a mhonarú sa chaoi
go bhfuiltear in ann iad a cheangal nó a bhaint gan uirlisí a úsáid. 
2.10.    TCP lena cheangal le trealamh
comhlánach lasmuigh den TCP 
I gcás ina bhfuil
córais cónaisc ag gabháil le TCP a ligeann dó ceangal le trealamh comhlánach
eile, ní mór modh ceangail a cheapadh agus a mhonarú chun gur féidir é a chur
ar threalamh iomchuí amháin. 
2.11.    TCP ina bhfuil córas imshruthaithe
sreabháin 
I gcás ina bhfuil
córas imshruthaithe sreabháin ag gabháil le TCP caithfear an córas sin a roghnú
nó a cheapadh agus a shuí chun athnuachan sreabháin a cheadú atá cóngarach don
chuid iomlán den chorp atá le cosaint, is cuma faoi ghníomhaíochtaí, faoi
iompar an choirp nó faoi ghluaiseacht an úsáideora faoi na coinníollacha úsáide
a bhfuil coinne leo. 
2.12.    TCP
a bhfuil comhartha nó táscaire aitheantais nó níos mó air a bhaineann go
díreach nó go hindíreach le sláinte agus le sábháilteacht 
Ní mór comharthaí nó táscairí a bhaineann go
díreach nó go hindíreach le sláinte agus le sábháilteacht, agus atá greamaithe
de na cineálacha TCP sin a bheith i bhfoirm picteagraim nó idéagraim más
féidir. Caithfidh siad a bheith go hiomlán sofheicthe agus soléite agus bheith
mar sin le linn thréimhse úsáide an TCP a bhfuil coinne léi. Chomh maith leis
sin, caithfidh na comharthaí a bheith críochnaitheach, beacht agus sothuigthe
chun aon mhíthuiscint a sheachaint; go háirithe, i gcás ina mbíonn focail nó
abairtí ar na comharthaí sin, ní mór iad a bheith scríofa i dteangacha
oifigiúla an Bhallstáit ina n‑úsáidfear an trealamh. 
Nuair a bhíonn an
TCP (nó an chomhpháirt inmhalartaithe do TCP) róbheag chun na comharthaí
riachtanacha ar fad nó cuid acu a ghreamú, ní mór an fhaisnéis ábhartha a lua
ar an bpacáistíocht agus i dtreoracha an mhonaróra. 
2.13.    TCP atá in ann láithreacht
úsáideora a fhógairt ó amharc 
Ní mór TCP atá
ceaptha do choinníollacha úsáide a bhfuil coinne leo ina gcaithfear láithreacht
úsáideora a fhógairt ó amharc agus ina haonar, modh (nó modhanna) nó uirlisí
ina suí go breithiúnach a bheith aige chun radaíocht dhíreach nó radaíocht
shofheicthe fhrithchaite de dhlús lonrúil agus ag a bhfuil airíonna
fótaiméadracha agus dathmhéadracha a astú. 
2.14.    TCP a bhfuil níos mó ná riosca
amháin ag baint leis
Caithfear TCP atá
ceaptha an t‑úsáideoir a chosaint ar roinnt rioscaí comhuaineacha a
cheapadh agus a mhonarú chun, go háirithe, na ceanglais sláinte agus
sábháilteachta riachtanacha a bhaineann le gach ceann de na rioscaí sin a
chomhlíonadh. 
3.         CEANGLAIS BHREISE A BHAINEANN LE
RIOSCAÍ ÁIRITHE
3.1.      Cosaint ar imbhualadh meicniúil 
3.1.1.   Imbhualadh mar thoradh ar rudaí a
thiteann nó a chaitear amach agus ar imbhuailtí codanna den chorp le bacainn 
Ní mór TCP atá
ceaptha déileáil le riosca mar sin a bheith in ann turraing a mhaolú chun gortú
a chosc, a tharlaíonn go háirithe mar thoradh ar bhrú nó ar bhriseadh tríd an
mír chosanta, go dtí leibhéal imbhuailte fuinnimh atá thar na toisí iomarcacha
nó thar mhais na modhanna de mhaolú turrainge a choiscfeadh úsáid éifeachtacht
TCP don tréimhse chaithimh a bhfuil coinne léi. 
3.1.2.   Titim
3.1.2.1. Titim mar thoradh ar shleamhnú a
chosc
Caithfear boinn
na gcoisbheart cosantach atá ceaptha sleamhnú a chosc a cheapadh agus a mhonarú
nó a bheith feistithe le modhanna breise chun greamán leordhóthanach a
áirithiú, trí fhrithchuimilt, stodaí nó bróga raoin, ag brath ar an gcineál
dromchla talún lena mbaineann. 
3.1.2.2. Titim anuas ó airde a chosc 
Ní mór TCP atá ceaptha titim anuas ó airde a
chosc úim choirp agus córas cónaisc a chur isteach a d’fhéadfadh bheith
ceangailte le pointe seasta seachtrach iontaofa. Caithfear é a cheapadh agus a
mhonarú sa chaoi go n‑íoslaghdaítear titim inghearach an úsáideora, faoi
réir coinníollacha úsáide a bhfuil coinne leo, chun cásanna imbhuailte le
bacainní a chosc agus nach mbaineann an fórsa coiscthe an luach tairsí amach
ina dtarlaíonn gortú fisiceach nó oscailt nó briseadh aon chomhpháirt de TCP
atá ina chúis titime ag an úsáideoir.
Ní mór a áirithiú freisin, tar éis
coscánaithe, go gcoinnítear an t‑úsáideoir san áit cheart inar féidir
leis fanacht le cabhair más gá. 
Ní mór do threoracha an mhonaróra a chur in
iúl, go háirithe, gach faisnéis iomchuí a bhaineann leis: 
(a)         
na saintréithe is gá don phointe seasta seachtrach
iontaofa agus an glanadh íosta is gá faoi bhun an úsáideora;
(b)         
an tslí cheart chun an úim choirp a chur air agus
an córas cónaisc a cheangal leis an bpointe seasta iontaofa. 
3.1.3.   Crith mheicniúil
Ní mór TCP atá
ceaptha éifeachtaí na gcreathanna meicniúla a chosc a áirithiú go mbíonn maolú
iomchuí ar chomhpháirteanna díobhálacha creatha don chuid den chorp atá i
mbaol. 
3.2.      Cosc ar chomhbhrú statach a
bhaineann le cuid den chorp 
Ní mór TCP atá
ceaptha cuid den chorp a chosaint ar strus comhbhrúiteach statach bheith in ann
a chuid éifeachtaí a mhaolú chun gortú tromchúiseach nó gearáin ainsealacha a
chosc. 
3.3.      Cosc ar ghortuithe meicniúla 
Ní mór comhábhair
TCP agus comhpháirteanna eile atá ceaptha an corp iomlán nó cuid de a chosaint
ar ghortuithe dromchlacha, mar shampla scrabadh, polladh, gearrthacha nó
greamanna, a roghnú nó a cheapadh agus a chur isteach sa chaoi go n‑áiritheofar
go dtugann na cineálacha TCP sin seasmhacht in aghaidh scrafa, pollta agus
créachtaí (féach 3.1 freisin) faoi réir na gcoinníollacha úsáide a bhfuil
coinne leo. 
3.4.      Cosaint san uisce 
3.4.1.   Cosc ar bhá 
Caithfear TCP atá ceaptha bá a chosc bheith in
ann úsáideoir a d’fhéadfadh bheith traochta nó gan aithne tar éis dó titim i
leacht a thabhairt ar ais go dtí an dromchla a luaithe is féidir, gan a
shláinte a chur i mbaol, agus a choinneáil ar snámh i suíomh a ligeann dó análú
agus é ag fanacht le cabhair. 
D’fhéadfadh TCP bheith go hiomlán snámhach nó
leathshnámhach ó nádúr nó d’fhéadfaí é a theannadh le gás ar féidir é a
scaoileadh de láimh nó go huathoibríoch, nó ó bhéal. 
Faoi réir na gcoinníollacha úsáide a bhfuil coinne
leo: 
(a)         
ní mór TCP gan cur isteach ar a oibriú sásúil,
bheith in ann na héifeachtaí a bhaineann le himbhualadh le leacht agus leis na
tosca timpeallachta leachta a sheasamh; 
(b)         
ní mór TCP inséidte bheith in ann teannadh go tapa
agus go hiomlán.
Maidir le coinníollacha úsáide áirithe a
bhfuil coinne leo, ní mór cineálacha áirithe TCP ceann de na ceanglais seo a
leanas ar a laghad a chomhlíonadh: 
(a)         
ní mór dóibh na gléasanna inséidte ar fad, dá
dtagraítear sa dara fopharagraf, bheith acu, agus/nó solas nó gléas
fuaimchomharthaíochta; 
(b)         
ní mór dóibh gléas bheith acu chun an corp a
ghléasadh agus a cheangal sa chaoi go bhféadfaí an t‑úsáideoir a thógáil
amach as an leacht; 
(c)         
ní mór dóibh bheith oiriúnach chun úsáid
fhaidréiseach a bhaint astu le linn na tréimhse gníomhaíochta ina mbíonn
teagmháil ag an úsáideoir, agus éadaí air b’fhéidir, leis an riosca a bhaineann
le titim i leacht nó a bhfuil gá lena thumadh ann. 
3.4.2.   Áiseanna snámhachta
Éadach lena n‑áiritheofar
go mbeidh cuid mhaith snámhachta ann, ag brath ar a úsáid a bhfuil coinne léi,
atá sábháilte nuair a chaitear é agus a thugann tacaíocht mhaith in uisce. I
gcoinníollacha úsáide a bhfuil coinne leo, ní féidir leis an TCP sin bac a chur
ar shaorghluaiseacht an úsáideora ach go gcaithfidh sé ligean dó snámh, go
háirithe, nó beart a dhéanamh chun éalú ó chontúirt nó daoine eile a
tharrtháil. 
3.5.      Cosaint ar éifeachtaí díobhálacha
torainn 
Ní mór TCP atá ceaptha éifeachtaí díobhálacha
torainn a chosc a bheith in ann an torann a mhaolú sa chaoi nach sáraíonn
teagmháil an úsáideora faoi aon chúinsí na huasluachanna atá leagtha síos i
dTreoir 2003/10/CE ó Pharlaimint na hEorpa agus ón gComhairle[1].
Caithfear lipéadú
a chuireann leibhéal maolaithe torainn in iúl a chur ar gach mír a
sholáthraíonn an TCP; mura bhfuil sé sin indéanta, ní mór an lipéadú a ghreamú
den phacáistíocht. 
3.6.      Cosaint ar an teas agus/nó ar
dhóiteán 
Caithfidh TCP atá
ceaptha an corp iomlán nó cuid de a chosaint ar éifeachtaí teasa agus/nó
dóiteáin toilleadh inslithe teirmigh bheith aige agus neart meicniúil atá
oiriúnach do na coinníollacha úsáide a bhfuil coinne leo. 
3.6.1.   Comhábhair TCP agus
comhpháirteanna eile
Ní mór comhábhair agus comhpháirteanna eile
atá ceaptha cosaint a thabhairt ar theas radanta agus comhiomprach comhéifeacht
thras‑seolta bheith acu maidir le himeachtaí teasfhlosca agus bheith
dodhóite go leor chun aon riosca a bhaineann le huathadhaint faoi réir na
gcoinníollacha úsáide a bhfuil coinne leo a chosc. 
Cé go gcaithfidh an taobh amuigh de na hábhair
agus de na comhpháirteanna a bheith frithchaiteach, ní mór an chumhacht
fhrithchaiteach bheith oiriúnach don dlús teasfhlosca mar thoradh ar radaíocht
sa réimse infridhearg. 
Ní mór comhábhair agus comhpháirteanna
trealaimh, atá ceaptha lena n‑úsáid ghairid i dtimpeallachtaí ardteochta
agus comhábhair agus comhpháirteanna TCP ar dócha go steallfar táirgí teo
amhail méid mór d’ábhar leáite orthu, go leor de thoilleadh teirmeach bheith
acu chun an chuid is mó den teas stóráilte a choinneáil go dtí go bhfuil an t‑úsáideoir
imithe ón limistéar contúirte agus a chuid TCP bainte de. 
Ní mór comhábhair agus comhpháirteanna eile
TCP ar dócha go steallfar moll mór táirgí teo orthu go leor ionsúiteachta ó
thaobh himbhuailte meicniúla de bheith acu (féach 3.1).
Ní mór comhábhair
agus comhpháirteanna eile TCP a d’fhéadfadh teagmháil a dhéanamh de thaisme le
bladhm agus iad siúd arna n‑úsáid i monaraíocht de threalamh comhraicthe
dóiteáin méid neamh‑inadhainteachta bheith acu i gcomhréir leis an
gcineál riosca a bhaineann leis na coinníollacha úsáide a bhfuil coinne leo.
Níor chóir dóibh leá nuair a nochtar do bhladhmanna iad ná cur le hiomadú
bladhma. 
3.6.2.   TCP slán agus réidh le húsáid
Faoi réir na gcoinníollacha úsáide a bhfuil
coinne leo:
(a)         
ní mór an teas arna thras‑seoladh ag TCP don
úsáideoir bheith íseal go leor chun cosc a chur, faoi aon chúinsí, ar an teas
atá ann mar thoradh ar chaitheamh sa chuid den chorp a bhfuil baol ann go
mbainfidh sé tairseach na péine nó laige sláinte amach; 
(b)         
ní mór leis an TCP, más gá, cosc a chur ar threá
leachta nó gaile agus ní mór é a bheith ina chúis le dónna de dheasca teagmhála
idir a fhorchlúid chosanta agus an úsáideoir. 
Má ionchorpraítear i TCP gléasanna cuisnithe
le haghaidh ionsú teasa na heachtra trí mheán ghalú leachta nó néalúcháin, ní mór
aid bheith ceaptha sa chaoi go scaoiltear aon substaint sho‑ghalaithe atá
ann lasmuigh den fhorchlúid chosanta amuigh agus gan i dtreo an úsáideora. 
Má ionchorpraítear i TCP gléas análaithe, ní
mór an gléas sin an fheidhm chosanta a chomhlíonadh dá dtugtar fógra faoi réir
na gcoinníollacha úsáide a bhfuil coinne leo. 
Caithfidh
treoracha an mhonaróra atá in éineacht le TCP, atá ceaptha úsáid ghairid a
bhaint as i dtimpeallachtaí ardteochta, na sonraí ar fad a chur ar fáil, go
háirithe, maidir le huasleibhéal teagmhála an úsáideora leis an teas arna thras‑seoladh
ag an trealamh nuair a úsáidtear i gcomhréir lena aidhm bheartaithe í. 
3.7.      Cosc ar an bhfuacht
Ní mór TCP atá
ceaptha an corp iomlán nó cuid de a chosaint ar éifeachtaí an fhuachta
toilleadh inslithe teirmigh a bheith aige agus neart meicniúil atá oiriúnach do
na coinníollacha úsáide dá bhfuil sé beartaithe agus a bhfuil coinne leo.
3.7.1.   Comhábhair TCP agus
comhpháirteanna eile
Ní mór comhábhair agus comhpháirteanna atá
oiriúnach do chosaint ar an bhfuacht comhéifeacht thras‑seolta bheith acu
maidir le himeachtaí teasfhlosca atá chomh híseal faoi mar a éilítear faoi réir
na gcoinníollacha úsáide a bhfuil coinne leo. Ní mór ábhair agus
comhpháirteanna solúbtha atá ceaptha lena n‑úsáid i dtimpeallacht
ísealteochta méid solúbthachta a choinneáil faoi mar a éilítear do na gothaí
agus do na seasaimh riachtanacha í. 
Ní mór comhábhair agus comhpháirteanna eile
TCP ar dócha go steallfar moll mór táirgí fuara orthu go leor ionsúiteachta ó
thaobh himbhuailte meicniúla de bheith acu (féach 3.1).
3.7.2.   TCP
slán agus réidh le húsáid
Faoi réir na
gcoinníollacha úsáide a bhfuil coinne leo tá feidhm ag na ceanglais seo a
leanas: 
(a)         
ní mór an flosc arna thras‑seoladh ag TCP don
úsáideoir bheith íseal go leor chun an fuacht atá ann le linn caithimh ag aon
áit ar an gcuid sin den chorp á cosaint, faoi aon chúinsí, barra méar agus
barraicíní san áireamh, maidir le lámha agus le cosa a bhfuil baol ann go
mbainfidh siad tairseach na péine nó laige sláinte amach;
(b)         
ní mór TCP, a mhéad is féidir, treá leachta ar nós
uisce báistí a chosc agus ní mór gan é a bheith ina chúis le gortuithe de
dheasca teagmhála idir a fhorchlúid chosanta agus an úsáideoir.
Má ionchorpraítear i TCP gléas análaithe, ní
mór an gléas sin an fheidhm chosanta a chomhlíonadh dá dtugtar fógra faoi réir
na gcoinníollacha úsáide a bhfuil coinne leo. 
Ní mór treoracha
an mhonaróra atá in éineacht le TCP, atá ceaptha lena úsáid ghairid i
dtimpeallachtaí ísealteochta, na sonraí ar fad a chur ar fáil maidir le
huasleibhéal teagmháil an úsáideora leis an bhfuacht arna thras‑seoladh
ag an trealamh.
3.8.      Cosaint ar thurraing leictreach 
3.8.1.   Trealamh insliúcháin
Caithfear TCP atá ceaptha an corp iomlán nó
cuid de a chosaint ar éifeachtaí turrainge leictrí a insliú go leordhóthanach ó
na voltais ar dócha go nochtar an t‑úsáideoir dóibh faoi réir na
gcoinníollacha neamhfhabhracha a bhfuil coinne leo. 
Chuige sin, ní mór na comhábhair agus na
comhpháirteanna eile de na cineálacha TCP sin a roghnú agus a iochorprú sa
chaoi go n‑áiritheofar go n‑íoslaghdófar an sruth ligin á thomhas
tríd an bhforchlúid chosanta faoi réir coinníollacha tástála le voltais amhail
na cinn ar dócha go mbeifear i dteagmháil leo in situ agus, ar aon nós,
atá faoi bhun uasluach gnásúil ceadaithe a chuireann i gcomhchoibhneas leis an
tairseach fhulaingthe. 
Ag gabháil lena bpacáistíocht, ní mór
comharthaí a chur ar na cineálacha TCP, atá ceaptha lena úsáid go hiomlán le
linn oibre nó gníomhaíochtaí a bhaineann le suiteáil leictreach atá nó gur dócha
go bhfuil teannas ag baint leo, a léiríonn, go háirithe, a gcineál cosanta nó a
voltas comhfhreagrach oibriúcháin, a sraithuimhir agus dáta a monaraíochta;
caithfear spás a fhágáil freisin lasmuigh d’fhorchlúid cosanta TCP mar sin don
inscríbhinn ina dhiaidh sin don dáta maidir le tús seirbhíse agus dátaí na
dtástálacha nó n‑iniúchtaí tréimhsiúla atá le déanamh.
Ní mór treoracha
an mhonaróra a chur in iúl, go háirithe, an úsáid eisiach atá beartaithe do na
cineálacha TCP sin agus cineál agus minicíocht na dtástálacha tréleictreacha a
bheidh le déanamh orthu le linn dóibh bheith in úsáid. 
3.8.2.   Trealamh seoltach 
Ceapfar agus
déanfar TCP seoltach, atá ceaptha obair leictreach a dhéanamh ag ardvoltais,
chun a áirithiú nach mbeidh difríocht ó thaobh poitéinsil de idir an úsáideoir
agus na suiteálacha a bhfuil sé ag déanamh crioscaíola orthu. 
3.9.      Cosaint
ar radaíocht
3.9.1.   Radaíocht
neamhianaithe 
Ní mór é a bheith ar chumas TCP, atá ceaptha
damáiste géar agus ainsealach don tsúil a chosc ar fhoinsí radaíochta
neamhianaithe, bunús an fhuinnimh atá radaithe sna tonnfhaid dhíobhálacha a shú
isteach nó a fhrithchaitheamh gan cur isteach go mór ar thras‑seoladh na
coda neamhurchóidí den speictream infheicthe, ar aithint chodarsnachtaí agus
bheith in ann idirdhealú a dhéanamh idir dathanna nuair is gá faoi réir na
gcoinníollacha úsáide a bhfuil coinne leo. 
Chuige sin, caithfear spéaclaí cosanta a
cheapadh agus a mhonarú agus fachtóir thras‑seolta speictrim aige, do
gach tonnfhad díobhálach, sa chaoi go n‑íoslaghdaítear dlús soilsithe an
fhuinnimh radaíoch atá in ann dul i dteagmháil le súil an úsáideora tríd an
scagaire agus, faoi aon chúinsí, go dtéann sé os cionn an uasluacha teagmhála
cheadaithe.
Thairis sin, ní mór do na spéaclaí dul i léig
nó a n‑airíonna a chailleadh mar thoradh ar éifeachtaí radaíochta a
astaítear faoi réir na gcoinníollacha úsáide a bhfuil coinne leo agus caithfear
uimhir an fhachtóra chosanta, a bhaineann leis an gcuar dáileacháin speictrigh
dá bhfachtóir tras‑seolta, a chur ar gach leagan ar an margadh.
Caithfear spéaclaí atá oiriúnach d’fhoinsí
radaíochta den chineál céanna a chur in ord ardaitheach de réir a bhfachtóirí
cosanta agus ní mór treoracha an mhonaróra a chur in iúl, go háirithe, an tslí
chun an TCP iomchuí a roghnú ag tabhairt airde ar na coinníollacha iomchuí
úsáide, mar shampla an t‑achar ón bhfoinse agus dáileadh speictreach an
fhuinnimh a radaítear ag an achar sin. 
Ní mór don
mhonaróir uimhir ábhartha an fhachtóra chosanta a chur ar gach leagan de
spéaclaí scagtha.
3.9.2.   Radaíocht ianaithe
3.9.2.1. Cosaint ar thruailliú seachtrach
radaighníomhach 
Caithfear comhábhair nó comhpháirteanna TCP
atá ceaptha an corp iomlán nó cuid de a chosaint ar dheannach radaighníomhach,
ar gháis, ar leachtanna nó ar mheascáin a roghnú nó a cheapadh agus a
ionchorprú lena áirithiú go gcoisceann an trealamh sin ar shlí éifeachtúil treá
na n‑ábhar salaithe faoi réir na gcoinníollacha úsáide a bhfuil coinne
leo. 
Ag brath ar chineál nó ar bhail na n‑ábhar
salaithe sin, is féidir an teinne ligin ia gá a sholáthar trí neamh‑tréscaoilteacht
na forchlúide cosanta agus/nó trí aon mheán iomchuí eile, mar shampla córais
aerála nó bhrúchóirithe atá ceaptha cúlscaipeadh na n‑ábhar salaithe sin
a chosc. 
Ní féidir aon
bhearta díthruaillíochta a bhfuil TCP faoina réir dochar a dhéanamh dá athúsáid
le linn na cineálacha trealaimh sin a bheith in úsáid.
3.9.2.2. Cosaint ar ionradaíocht sheachtrach
Caithfear TCP atá ceaptha cosaint iomlán a
thabhairt d’úsáideoir ar ionradaíocht sheachtrach, nó mura féidir sin, ar
mhaolú imleor, a cheapadh chun dul i ngleic le radaíocht lagleictreoin (e.g.
beta) nó lagfhótóin (e.g. X, gáma). 
Caithfear comhábhair agus comhpháirteanna eile
na gcineálacha TCP sin a roghnú nó a cheapadh agus a ionchorprú chun an méid
cosanta is gá a sholáthar faoi réir na gcoinníollacha úsáide a bhfuil coinne
leo gan méadú a chur ar uaireanta teagmhála mar thoradh ar choisceas ghothaí,
iompar coirp nó ghluaiseacht an úsáideora (féach 1.3.2).
Caithfear
comhartha a chur ar TCP a léiríonn cineál agus tiús coibhéiseach na gcomhábhar
atá oiriúnach faoi réir na gcoinníollacha úsáide a bhfuil coinne leo. 
3.10.    Cosaint ar shubstaintí
contúirteacha agus gníomhaithe ionfhabhtaíocha
3.10.1. Cosaint riospráide
Ní mór TCP atá ceaptha cosaint a thabhairt don
chóras riospráide a áirithiú go bhfuil sé indéanta aer inanálaithe a sholáthar
don úsáideoir agus é suite in atmaisféar truaillithe agus/nó in atmaisféar nach
bhfuil mórán de thiúchan ocsaigine ann. 
Caithfear an t‑aer inanálaithe arna
soláthar ag an TCP don úsáideoir a fháil trí mhodhanna iomchuí, mar shampla,
tar éis scagachán an aeir thruaillithe tríd an trealamh cosanta nó trí
sholáthar ó fhoinse sheachtrach neamhthruaillithe. 
Caithfear comhábhair agus comhpháirteanna eile
na gcineálacha TCP sin a roghnú nó a cheapadh agus a ionchorprú chun riospráid
iomchuí úsáideora agus sláinteachas riospráide le linn na tréimhse caithimh
lena mbaineann, atá faoi réir na gcoinníollacha úsáide a bhfuil coinne leo, a
áirithiú. 
Caithfidh teinne ligin na haghaidhmíre agus an
titbhrú ionanálaithe agus, ó thaobh na ngléasanna scagtha, an toilleadh
íonaithe, treá truaillithe ó atmaisféar truaillithe a choinneáil íseal go leor
sa chaoi nach ndéantar dochar do shláinte nó do shláinteachas an úsáideora.
Caithfear comharthaí aitheantais an mhonaróra
a chur ar TCP agus sonraí de shaintréithe an trealaimh, a ligeann do dhuine
inniúil agus oilte, in éineacht leis na treoracha, úsáid cheart a bhaint as an
TCP.
Maidir le
trealamh scagtha, ní mór treoracha an mhonaróra teorainn ama a chur in iúl
freisin maidir le stóráil scagairí nua a choinnítear ina bpacáistíocht bhunúil.

3.10.2. Cosaint ar theagmháil chraicneach
agus shúilí 
Ní mór TCP, atá ceaptha teagmháil an dromchla
a dhéanann an corp iomlán nó cuid de ar a bhfuil substaintí contúirteacha agus
gníomhaithe ionfhabhtaíochta, bheith in ann treá nó tréscaoileadh substaintí
agus gníomhaithe mar sin tríd an bhforchlúid chosanta a chosc faoi réir na
gcoinníollacha úsáide intuartha atá beartaithe don TCP. 
Chuige sin, caithfear comhábhair agus
comhpháirteanna eile na gcineálacha TCP sin a roghnú agus a ionchorprú sa chaoi
go n‑áiritheofar, a mhéad is féidir, go bhfuil teinne ligin ann, a
cheadóidh úsáid laethúil fhada más gá, nó mura féidir sin, teinne ligin
teoranta a chiallaíonn go mbeidh srianadh ann maidir leis an tréimhse
chaithimh. 
Nuair a bhíonn
cumhacht ardtreáiteach, de bhua a gcineáil agus na gcoinníollacha úsáide a
bhfuil coinne leo, ag substaintí contúirteacha agus ag gníomhaithe
ionfhabhtaíocha a chuireann teorainn le tréimhse na cosanta arna soláthar ag an
TCP lena mbaineann, ní mór tástálacha caighdeánacha a dhéanamh orthu chun iad a
aicmiú ar bhonn a n‑oibrithe. Caithfear comharthaí a chur ar TCP a
chomhlíonann na sonraíochtaí tástála a léiríonn, go háirithe, ainmneacha na substaintí,
nó nuair nach féidir é sin a dhéanamh, cóid na substaintí a bhí in úsáid sna
tástálacha agus an ghnáth‑thréimhse chosanta chomfhreagrach. Ní mór
treoracha an mhonaróra sainmhíniú a thabhairt go háirithe ar na cóid (más gá),
miontuairisc a thabhairt ar na tástálacha caighdeánacha agus an fhaisnéis
iomchuí uile chun an uastréimhse cheadaithe chaithimh a dhearbhú faoi réir na
gcoinníollacha úsáide a bhfuil coinne leo. 
3.11.    Trealamh tumadóireachta 
Caithfidh an trealamh análaithe an t‑úsáideoir
a sholáthar le aermheascán gásrach inanálaithe, faoi réir choinníollacha úsáide
a bhfuil coinne leo agus cur san áireamh an uasdoimhneacht tumtha go háirithe. 
Nuair is gá ó thaobh na gcoinníollacha úsáide
a bhfuil coinne leo de, ní mór an trealamh tumadóireachta na rudaí seo a leanas
a chuimsiú: 
(a)         
culaith a chosnaíonn an t‑úsáideoir ar an
bhfuacht (féach 3.7);
(b)         
aláram atá ceaptha rabhadh mear a thabhairt don
úsáideoir nuair is dócha go dteipfidh ar sholáthair an aermheascáin ghásraigh
inanálaithe (féach 2.8);
(c)         
gléas tarrthála a ligeann don úsáideoir filleadh ar
an dromchla. 
IARSCRÍBHINN III
Doiciméadacht theicniúil do TCP
Sonrófar sa
doiciméadacht theicniúil na modhanna a úsáideann an monaróir chun go
gcomhlíonann an TCP na ceanglais sláinte agus sábháilteachta riachtanacha is
infheidhme, dá dtagraítear in Airteagal 5 agus atá leagtha amach in
Iarscríbhinn II. 
Is é a bheidh sa
doiciméadacht theicniúil na heilimintí seo a leanas ar a laghad: 
1.                      
tuairisc iomlán ar TCP agus ar an úsáid
bheartaithe; 
2.                      
measúnú ar an riosca/ar na rioscaí a bhfuil sé
ceaptha ag an TCP cosaint a thabhairt orthu;
3.                      
liosta de na ceanglais sláinte agus sábháilteachta
riachtanacha a bhaineann leis an TCP; 
4.                      
líníochtaí agus scéimeanna ceaptha agus
monaraíochta maidir le TCP agus maidir lena chomhpháirteanna, fochóimeálacha
agus ciorcaid; 
5.                      
na tuairiscí agus na sainmhínithe is gá chun na
líníochtaí agus na scéimeanna, dá dtagraítear i bpointe 4, a thuiscint
agus ar oibriú an TCP; 
6.                      
tagairtí na gcaighdeán comhchuibhithe, dá
dtagraítear in Airteagal 14, atá curtha i bhfeidhm maidir le ceapadh agus le
monarú an TCP; más rud é nach bhfuil iomlán na gcaighdeán comhchuibhithe curtha
i bhfeidhm, sonróidh an doiciméadacht na codanna a cuireadh i bhfeidhm; 
7.                      
mura bhfuil caighdeáin chomhchuibhithe curtha i
bhfeidhm nó mura bhfuil siad ach curtha i bhfeidhm go páirteach, tuairiscí ar
na sonraíochtaí teicniúla eile atá curtha i bhfeidhm chun na ceanglais sláinte
agus sábháilteachta riachtanacha is infheidhme a chomhlíonadh; 
8.                      
torthaí ríomhanna, iniúchtaí agus scrúduithe an
cheaptha atá déanta chun go n‑áiritheofar go gcomhlíonann an TCP na
ceanglais sláinte agus sábháilteachta riachtanacha is infheidhme;
9.                      
tuarascálacha ar na tástálacha atá déanta chun n‑áiritheofar
go gcomhlíonann an TCP na ceanglais sláinte agus sábháilteachta riachtanacha is
infheidhme agus, nuair is iomchuí, chun an cineál cosanta iomchuí a dhearbhú; 
10.                  
tuairisc ar na modhanna atá in úsáid ag an monaróir
le linn tháirgeadh an TCP chun go n‑áiritheofar go gcomhlíonann an TCP
táirgthe sonraíochtaí an cheaptha; 
11.                  
cóip de threoracha an mhonaróra dá dtagraítear i
bpointe 1.4 in Iarscríbhinn II; 
12.                  
maidir le TCP atá déanta de réir toisí, treoracha
riachtanacha ar fad cheapadóir an bhunleagain chun TCP atá déanta de réir toisí
a mhonarú ar bhonn an bhunleagain fhormheasta. 
IARSCRÍBHINN IV
Rialú
táirgthe inmheánach 
(Modúl
A)
1.                      
Is é atá i gceist le rialú táirgthe inmheánach an
nós imeachta um measúnú comhréireachta ina gcomhlíonann an monaróir na
hoibleagáidí atá leagtha síos i bpointí 2, 3 agus 4, agus ina n‑áirithíonn
agus ina ndearbhaíonn sé gurb é an t‑aon fhreagracht atá air go
gcomhlíonann an TCP lena mbaineann na ceanglais sláinte agus sábháilteachta
riachtanacha is infheidhme, dá dtagraítear in Airteagal 5 agus atá leagtha
amach in Iarscríbhinn II. 
2.                      
Doiciméadacht theicniúil
Dearbhóidh an monaróir an doiciméadacht theicniúil
a bhfuil tuairisc air in Iarscríbhinn III. Beifear in ann comhréireacht an
TCP leis na ceanglais is infheidhme a mheas, mar thoradh ar an doiciméadacht
agus laistigh di, beidh anailís agus measúnú iomchuí ar an riosca/na rioscaí.
Sonrófar sa doiciméadacht theicniúil na ceanglais is infheidhme agus cumhdófar,
fad a bhaineann sé le measúnú, ceapadh, monarú agus oibriú an TCP. 
3.                      
Monaraíocht
Déanfaidh an monaróir na bearta uile is gá sa
chaoi go n‑áirithíonn an próiseas táirgthe agus an faireachán air sin go
gcomhlíonann an TCP monaraithe an doiciméadacht theicniúil dá dtagraítear i bpointe 2
agus na ceanglais sláinte agus sábháilteachta riachtanacha is infheidhme. 
4.                      
Comharthaí CE agus dearbhú comhréireachta an AE 
4.1.                
Greamóidh an monaróir comharthaí CE de gach aonad
TCP a chomhlíonann na ceanglais sláinte agus sábháilteachta riachtanacha is
infheidhme.
4.2.                
Tarraingeoidh an monaróir suas leagan scríofa de
dhearbhú comhréireachta an AE do leagan TCP agus coinneoidh sé in éineacht leis
an doiciméadacht theicniúil é, ar láimh na n‑údarás náisiúnta, go ceann
tréimhse 10 mbliana tar éis an TCP a chur ar an margadh. Cuirfidh dearbhú
comhréireachta an AE in iúl an TCP dá bhfuil sé tarraingthe suas. 
Beidh cóip de dhearbhú comhréireachta an AE nó
leagan simplí de dhearbhú comhréireachta an AE ag gabháil le gach TCP. 
5.                      
Ionadaí údaraithe
D’fhéadfadh an t‑ionadaí údaraithe
oibleagáidí an mhonaróra, atá leagtha amach i bpointe 4, a chomhlíonadh,
thar a cheann agus faoina fhreagracht, ar choinníoll go luaitear sa sainordú
iad. 
IARSCRÍBHINN V
Scrúdú
cineáil an AE 
(Modúl B)
1.                      
Is é cuid den nós imeachta um measúnú
comhréireachta é scrúdú cineáil an AE ina scrúdaíonn comhlacht dá dtugtar fógra
ceapadh teicniúil TCP agus ina n‑áirithíonn agus ina bhfianaíonn sé go
gcomhlíonann ceapadh teicniúil an TCP na ceanglais sláinte agus sábháilteacht
riachtanacha is infheidhme is gá dá dtagraítear in Airteagal 5 agus atá leagtha
amach in Iarscríbhinn II. 
2.                      
Déanfar scrúdú cineáil an AE trí leagan, atá ina
shampla den táirgeadh beartaithe, den TCP iomlán (cineál táirgeachta). 
3.                      
Iarratas ar scrúdú cineáil an AE 
Cuirfidh an monaróir iarratas isteach ar scrúdú
cineáil an AE trí chomhlacht dá dtugtar fógra a roghnú. 
Is é a bheidh san iarratas: 
(a)         
ainm agus seoladh an mhonaróra agus, má chuireann
ionadaí údaraithe an t‑iarratas isteach, a ainm agus a sheoladh freisin; 
(b)         
dearbhú scríofa nach bhfuil an t‑iarratas
céanna curtha isteach ag aon chomhlacht eile dá dtugtar fógra; 
(c)         
an doiciméadacht theicniúil a bhfuil tuairisc
uirthi in Iarscríbhinn III. Beifear in ann comhréireacht an TCP leis na
ceanglais is infheidhme a mheas, mar thoradh ar an doiciméadacht agus laistigh
di, beidh anailís agus measúnú iomchuí ar an riosca/na rioscaí. Sonrófar sa doiciméadacht
theicniúil na ceanglais infheidhme agus cumhdófar, fad go mbaineann sé le
measúnú, ceapadh, monarú agus oibriú an TCP;
(d)        
na leaganacha den TCP atá ina sampla den táirgeadh
atá beartaithe. D’fhéadfadh an comhlacht leaganacha breise a iarraidh más gá chun
an clár tástála a dhéanamh. Maidir le TCP atá curtha in oiriúint ina aonar,
cuirfear leaganacha ar fáil atá ina sampla de réimse úsáideoirí éagsúla; 
(e)         
do TCP atá curtha in oiriúint ina aonar, tuairisc
ar na bearta atá le déanamh ag an monaróir i rith an phróisis táirgthe agus
fheistithe lena áirithiú go gcomhlíonann gach mír de TCP na ceanglais sláinte
agus sábháilteachta riachtanacha is infheidhme.
4.                      
Scrúdú cineáil an AE 
Déanfaidh an comhlacht dá dtugtar fógra: 
(a)         
an doiciméadacht theicniúil a scrúdú chun leordhóthanacht
cheapadh teicniúil an TCP a mheasúnú; 
(b)         
scrúdú a dhéanamh, maidir le TCP atá curtha in
oiriúint ina aonar, ar na bearta dá dtagraítear i bpointe 3 chun a
leordhóthanacht a mheas;
(c)         
treoracha mhonaróir an bhunleagain, ó thaobh TCP
atá déanta de réir toisí de, a scrúdú maidir le monaraíocht an TCP atá déanta
de réir toisí ar bhonn an bhunleagain fhormheasta chun a leordhóthanacht a
mheas; 
(d)        
na leaganacha atá monaraithe i gcomhréir leis an
doiciméadacht theicniúil a áirithiú, agus na heilimintí atá ceaptha i gcomhréir
leis na forálacha is infheidhme de na caighdeáin chomhchuibhithe a
shainaithint, chomh maith leis na heilimintí atá ceaptha i gcomhréir le
sonraíochtaí teicniúla eile; 
(e)         
scrúduithe agus tástálacha iomchuí a dhéanamh, nó a
áirithiú go bhfuil siad déanta thar a cheann, lena fháil amach an bhfuil na
réitigh sna caighdeáin chomhcuibhithe iomchuí, nuair atá siad roghnaithe ag an
monaróir, curtha i bhfeidhm i gceart;
(f)          
scrúduithe agus tástálacha iomchuí a dhéanamh, nó a
áirithiú go bhfuil siad déanta thar a cheann, lena fháil amach, nuair nach
bhfuil na caighdeáin chomhchuibhithe curtha i bhfeidhm, go gcomhlíonann na
réitigh atá roghnaithe ag an monaróir, iad sin i sonraíochtaí teicniúla
feidhmeacha, na ceanglais chomhfhreagracha sláinte agus sábháilteachta agus go
bhfuil siad curtha i bhfeidhm i gceart.
5.                      
Tuarascáil mheastóireachta 
Tarraingeoidh an comhlacht dá dtugtar fógra suas
tuarascáil mheastóireachta a dhéanann taifead ar na gníomhaíochtaí atá déanta
agus a dtorthaí i gcomhréir le pointe 4. Gan dochar a dhéanamh dá chuid
dualgas i leith na n‑údarás a thugann fógra, ní eiseoidh an comhlacht dá
dtugtar fógra inneachar na tuarascála sin, ina hiomláine nó cuid di, ach nuair
a aontaíonn an monaróir leis.
6.                      
Deimhniú ar scrúdú cineáil an AE
6.1.                
Nuair a chomhlíonann an cineál na ceanglais sláinte
agus sábháilteachta riachtanacha is infheidhme, tabharfaidh an comhlacht dá
dtugtar fógra deimhniú ar scrúdú cineáil an AE don mhonaróir. 
6.2.                
Is é a bheidh sa deimhniú an fhaisnéis seo a leanas
ar a laghad: 
(a)         
ainm agus uimhir aitheantais an chomhlachta dá
dtugtar fógra; 
(b)         
ainm agus seoladh an mhonaróra agus, má chuireann
ionadaí údaraithe an t‑iarratas isteach, a ainm agus a sheoladh freisin; 
(c)         
sainaitheantas an TCP faoi chumhdach an deimhnithe
(cineál, leagan, tagairt an mhonaróra); 
(d)        
ráiteas a léiríonn go gcomhlíonann an TCP na
ceanglais sláinte agus sábháilteachta riachtanacha is infheidhme dá dtagraítear
in Airteagal 5 agus atá leagtha amach in Iarscríbhinn II; 
(e)         
nuair atá caighdeáin chomhchuibhithe curtha i
bhfeidhm nó curtha i bhfeidhm go páirteach, na tagairtí nó codanna díobh a
bhaineann leis na caighdeáin sin;
(f)          
nuair atá sonraíochtaí teicniúla eile curtha i
bhfeidhm, a dtagairtí; 
(g)         
nuair is iomchuí, leibhéil feidhmíochta nó aicme
cosanta an TCP; 
(h)         
do TCP atá déanta de réir toisí, raon ceadaithe
éagsúlachtaí na bparaiméadar ábhartha maidir le TCP atá déanta de réir toisí ar
bhonn an bhunleagain fhormheasta; 
(i)           
an dáta/na dátaí eisiúna agus, nuair is iomchuí an
dáta/na dátaí athnuachana;
(j)           
an dáta éaga (uasmhéid de chúig bliana tar éis an
dáta eisiúna nó dáta na hathnuachana deiridh); 
(k)         
aon choinníoll a bhaineann le heisiúint an
deimhnithe; 
(l)           
do chatagóir III maidir le TCP, ráiteas a léiríonn
nach n‑úsáidfear an deimhniú ach i gcomhar le ceann de na nósanna
imeachta um measúnú comhréireachta dá dtagraítear in Airteagal 18. 
6.3.                
D’fhéadfaí iarscríbhinn nó níos mó bheith ag
gabháil le deimhniú ar scrúdú cineáil an AE. 
6.4.                
Do TCP atá déanta de réir toisí, mura bhfuil an
duine ar eisíodh deimhniú ar scrúdú cineáil an AE dó ina mhonaróir ar an TCP
atá déanta de réir toisí: 
(a)         
beidh údarú scríofa shealbhóir an deimhnithe ag
monaróir an TCP atá déanta de réir toisí chun an deimhniú sin a úsáid;
(b)         
cuirfidh an monaróir TCP atá déanta de réir toisí
na treoracha, dá dtagraítear i bpointe 12 d’Iarscríbhinn III, ar fáil do
shealbhóir an deimhnithe.
6.5.                
Nuair nach gcomhlíonann an cineál na ceanglais
sláinte agus sábháilteachta riachtanacha is infheidhme, diúltóidh an comhlacht
dá dtugtar fógra deimhniú ar scrúdú cineáil a eisiúint agus cuirfidh sé sin in
iúl don iarratasóir dá réir sin, ag léiriú na mionchúiseanna lena dhiúltú. 
7.                      
Athbhreithniú ar dheimhniú ar scrúdú cineáil an AE 
7.1.                
Coinneoidh an comhlacht dá dtugtar fógra é féin ar
an eolas maidir le hathruithe a bhaineann le staid na teicneolaíochta atá
aitheanta go ginearálta, a chuireann in iúl go bhfuil seans ann nach
gcomhlíonann an leagan formheasta na ceanglais sláinte agus sábháilteachta
riachtanacha is infheidhme níos mó, agus cinnfidh sé má tá imscrúdú sa bhreis
ag teastáil maidir le hathruithe mar sin. Má tá, cuirfidh an comhlacht é sin in
iúl don monaróir dá réir sin. 
7.2.                
Tabharfaidh an monaróir faisnéis don chomhlacht dá
dtugtar fógra, a bhfuil an doiciméadacht theicniúil a bhaineann le deimhniú ar
scrúdú cineáil an AE aige, maidir leis na leasuithe ar fad don leagan
formheasta a d’fhéadfadh dul i bhfeidhm ar an tslí a gcomhlíonann an TCP na
ceanglais sláinte agus sábháilteachta riachtanacha is infheidhme nó ar
bhailíocht an deimhnithe sin. Beidh formheas sa bhreis ag teastáil ó leasuithe
mar sin a chuirfear isteach i mbundeimhniú ar scrúdú cineáil an AE.
7.3.                
Áiritheoidh an monaróir go leanann an TCP ar
aghaidh ag comhlíonadh na gceanglas sláinte agus sábháilteachta riachtanach is
infheidhme i gcomhthéacs staid na teicneolaíochta. 
7.4.                
Iarrfaidh an monaróir ar an gcomhlacht dá dtugtar
fógra athbhreithniú a dhéanamh ar dheimhniú ar scrúdú cineáil an AE: 
(a)         
ar eagla go bhfuil modhnú ar an TCP dá dtagraítear
i bpointe 7.2; 
(b)         
ar eagla go bhfuil athrú ar staid na
teicneolaíochta dá dtagraítear i bpointe 7.3;
(c)         
ar a dhéanaí, roimh dheireadh dháta éaga an
deimhnithe.
7.5.                
Scrúdóidh an comhlacht dá dtugtar fógra an TCP agus
déanfaidh sé aon tástáil is gá chun go n‑áiritheofar go leanfaidh an TCP
ar aghaidh ag comhlíonadh na gceanglas sláinte agus sábháilteachta riachtanach
is infheidhme. Sa chás sin, déanfaidh sé athnuachan ar dheimhniú ar scrúdú
cineáil an AE. 
7.6.                
Má cheapann an comhlacht, tar éis an
athbhreithnithe, nach bhfuil deimhniú ar scrúdú cineáil an AE bailí níos mó,
aistarraingeoidh an comhlacht é agus ní chuirfidh an monaróir an TCP lena
mbaineann ar an margadh níos mó. 
8.                      
Cuiridh an comhlacht in iúl don údarás a thugann
fógra dó maidir le deimhnithe ar scrúdú cineáil an AE agus/nó le breiseanna atá
eisithe nó aistarraingthe aige, agus cuirfidh sé ar fáil don údarás a thugann
fógra dó, ó am go chéile nó arna iarraidh sin dó, liosta de dheimhnithe mar sin
agus/nó breiseanna eile atá diúltaithe, atá curtha ar fionraí nó a bhfuil
teorannú déanta ar shlí eile orthu. 
Cuiridh an comhlacht in iúl d’údaráis eile a
thugann fógra maidir le deimhnithe ar scrúdú cineáil an AE agus/nó le
breiseanna atá diúltaithe aige, atá curtha ar fionraí aige nó a bhfuil teorannú
déanta ar shlí eile orthu agus, arna n‑iarraidh sin dó, maidir le
deimhnithe mar sin agus/nó le breiseanna atá eisithe aige. 
Féadfaidh an Coimisiún, na Ballstáit agus na
comhlachtaí eile dá dtugtar fógra, arna hiarraidh sin, cóip de dheimhniú ar
scrúdú cineáil an AE agus/nó de bhreiseanna a fháil. Tar éis iarratas
réasúnaithe, féadfaidh an Coimisiún agus na Ballstáit cóip a fháil den
doiciméadacht theicniúil agus de thorthaí na dtástálacha atá déanta ag an
gcomhlacht dá dtugtar fógra. 
Coinneoidh an comhlacht dá dtugtar fógra cóip de
dheimhniú ar scrúdú cineáil an AE, a n‑iarscríbhinní agus a mbreiseanna,
chomh maith leis an gcomhad teicniúil, an doiciméadacht atá curtha isteach ag
an monaróir san áireamh, go ceann cúig bliana tar éis do bhailíocht an
deimhnithe sin dul in éag. 
9.                      
Coinneoidh an monaróir cóip de dheimhniú ar scrúdú
cineáil an AE, a n‑iarscríbhinní agus a mbreiseanna, chomh maith leis an
gcomhad teicniúil ar láimh na n‑údarás náisiúnta go ceann 10 mbliana tar
éis an TCP a bheith ar an margadh. 
10.                  
D’fhéadfadh ionadaí údaraithe an mhonaróra an t‑iarratas
dá dtagraítear i bpointe 3, a chur isteach agus na hoibleagáidí atá leagtha
amach i bpointe 7 agus i bpointe 9, a chomhlíonadh ar
choinníoll go luaitear sa sainordú iad. 
IARSCRÍBHINN VI
Cineál-chomhréireacht
bunaithe ar rialú táirgthe inmheánach 
(Modúl
C)
1.                      
Is é atá i gceist le cineál-chomhréireacht bunaithe
ar rialú táirgthe inmheánach an chuid den nós imeachta um measúnú
comhréireachta ina gcomhlíonann an monaróir na hoibleagáidí atá leagtha síos i
bpointe 2 agus i bpointe 3, agus ina n‑áirithíonn agus ina
ndearbhaíonn sé gurb é an t‑aon fhreagracht atá air go gcomhlíonann an TCP
lena mbaineann an cineál a bhfuil tuairisc air i ndeimhniú ar scrúdú cineáil an
AE agus na ceanglais sláinte agus sábháilteachta riachtanacha is infheidhme, dá
dtagraítear in Airteagal 5 agus atá leagtha amach in Iarscríbhinn II. 
2.                      
Monaraíocht
Déanfaidh an monaróir na bearta uile is gá sa
chaoi go n‑áirithíonn an próiseas táirgthe agus an faireachán air sin go
gcomhlíonann an TCP monaraithe an cineál a bhfuil tuairisc i ndeimhniú ar
scrúdú cineáil an AE air agus na ceanglais sláinte agus sábháilteachta riachtanacha
is infheidhme. 
Maidir le TCP atá déanta de réir toisí, déanfaidh
an monaróir na bearta uile is gá sa chaoi go n‑áirithíonn an próiseas
táirgthe agus an faireachán air sin go gcomhlíonann an TCP monaraithe an
bunleagan a bhfuil tuairisc i ndeimhniú ar scrúdú cineáil an AE air agus na
ceanglais sláinte agus sábháilteachta riachtanacha is infheidhme. 
3.                      
Marcálacha CE agus dearbhú comhréireachta an AE
3.1.                
Greamóidh an monaróir marcálacha CE de gach aonad
TCP a chomhlíonann an cineál a bhfuil tuairisc i ndeimhniú ar scrúdú cineáil an
AE air agus na ceanglais sláinte agus sábháilteachta riachtanacha is
infheidhme.
3.2.                
Tarraingeoidh an monaróir leagan scríofa suas de
dhearbhú comhréireachta an AE do leagan TCP agus coinneoidh sé ar láimh na n‑údarás
náisiúnta, go ceann tréimhse 10 mbliana tar éis an TCP a chur ar an
margadh. Cuirfidh dearbhú comhréireachta an AE in iúl an TCP dá bhfuil sé
tarraingthe suas. 
Beidh cóip de dhearbhú comhréireachta an AE nó
leagan simplí de dhearbhú comhréireachta an AE ag gabháil le gach TCP. 
4.                      
Ionadaí údaraithe
D’fhéadfadh an t‑ionadaí údaraithe
oibleagáidí an mhonaróra, atá leagtha amach i bpointe 3, a chomhlíonadh,
ar a shon agus faoina dhualgas, ar choinníoll go luaitear sa sainordú iad. 
IARSCRÍBHINN VII
Cineál-chomhréireacht
bunaithe ar fhíorú táirgí
(Modúl
F)
1.                      
Is é atá i gceist le cineál-chomhréireacht bunaithe
ar fhíorú táirgí an chuid den nós imeachta um measúnú comhréireachta ina
gcomhlíonann an monaróir na hoibleagáidí atá leagtha síos i bpointí 2, 3,
5.2 agus 6, agus ina n‑áirithíonn agus ina ndearbhaíonn sé gurb é an t‑aon
fhreagracht atá air go gcomhlíonann an TCP, a bhí faoi réir fhorálacha phointe 4,
an cineál a bhfuil tuairisc i ndeimhniú ar scrúdú cineáil an AE air agus na
ceanglais sláinte agus sábháilteachta riachtanacha is infheidhme, dá
dtagraítear in Airteagal 5 agus atá leagtha amach in Iarscríbhinn II. 
2.                      
Monaraíocht
Déanfaidh an monaróir na bearta uile is gá sa
chaoi go n‑áirithíonn an próiseas táirgthe agus an faireachán air sin go
gcomhlíonann aonchineálacht an táirgthe agus an TCP monaraithe an cineál a
bhfuil tuairisc i ndeimhniú ar scrúdú cineáil an AE air agus na ceanglais
sláinte agus sábháilteachta riachtanacha is infheidhme. 
3.                      
Iarratas ar fhíorú táirgí 
Sula gcuireann sé TCP ar an margadh, cuirfidh an
monaróir iarratas chuig comhlacht aonar dá dtugtar fógra, a bheidh roghnaithe
aige féin, chun na táirgí a fhíorú.
Beidh na nithe a leanas san iarratas: 
(a)         
ainm agus seoladh an mhonaróra agus, má chuireann
an t‑ionadaí údaraithe an t‑iarratas isteach, a ainm agus a
sheoladh; 
(b)         
dearbhú scríofa nach bhfuil an t‑iarratas
céanna curtha isteach ag aon chomhlacht eile dá dtugtar fógra; 
(c)         
sainaithint an TCP lena mbaineann. 
Nuair nach é an comhlacht roghnaithe an comhlacht
a bhfuil scrúdú cineáil an AE déanta aige, beidh na nithe a leanas san iarratas
freisin: 
(a)         
an doiciméadacht teicniúil a bhfuil tuairisc in
Iarscríbhinn III air;
(b)         
cóip de dheimhniú ar scrúdú cineáil an AE. 
4.                      
Fíorú comhréireachta 
4.1.                
Déanfaidh an comhlacht dá dtugtar fógra na
scrúduithe agus na tástálacha iomchuí chun aonchineálacht an táirgthe a
sheiceáil agus go gcomhlíonann an TCP an cineál, a bhfuil tuairisc i ndeimhniú
ar scrúdú cineáil an AE, agus na ceanglais sláinte agus sábháilteachta
riachtanacha is infheidhme. 
4.2.                
Déanfar na scrúduithe agus na tástálacha uair sa
bhliain ar a laghad, ar eatraimh ar corr a shocróidh an comhlacht dá dtugtar
fógra. Déanfar na chéad scrúduithe agus tástálacha laistigh d’aon bhliain tar
éis dáta eisiúna den deimhniú ar scrúdú cineáil an AE. 
4.3.                
Roghnóidh an comhlacht dá dtugtar fógra sampla ar
corr den TCP atá monaraithe ag áit lena n‑aontóidh an comhlacht agus an
monaróir. Scrúdófar gach mír de TCP sa sampla agus déanfar na tástálacha
iomchuí, atá leagtha amach sna caighdeáin chomhchuibhithe ábhartha agus/nó na
tástálacha comhbhéiseacha atá leagtha amach i sonraíochtaí teicniúla eile, chun
comhréireacht an TCP maidir leis an gcineál a thuairiscítear i ndeimhniú ar
scrúdú cineáil an AE agus leis na ceanglais sláinte agus sábháilteachta
riachtanacha is infheidhme a fhíorú. 
4.4.                
Nuair nach é an comhlacht dá dtugtar fógra, dá
dtagraítear i bpointe 3, an comhlacht a d’eisigh deimhniú iomchuí ar
scrúdú cineáil an AE, rachaidh sé i dteagmháil leis an gcomhlacht sin má
thagann aon deacracht aníos maidir le comhréireacht an tsampla a mheasúnú. 
4.5.                
Má fhoilsíonn an scrúdú agus an tástáil nach bhfuil
an táirgeadh aonchineálach nó nach gcomhlíonann an TCP an cineál, a bhfuil
tuairisc i ndeimhniú ar scrúdú cineáil an AE, nó leis na ceanglais sláinte agus
sábháilteachta riachtanacha is infheidhme, déanfaidh an comhlacht dá dtugtar
fógra bearta iomchuí chun dul i ngleic leis an locht/leis na lochtanna agus sin
a chur in iúl don údarás a thugann fógra. 
5.                      
Tuarascáil Tástála
5.1.                
Soláthróidh an comhlacht dá dtugtar fógra
tuarascáil tástála don mhonaróir, agus údaróidh an monaróir go ngreamófar
uimhir aitheantais an údaráis a thugann fógra de gach mír de TCP a chomhlíonann
an cineál a bhfuil tuairisc i ndeimhniú ar scrúdú cineáil an AE air agus na
ceanglais sláinte agus sábháilteachta riachtanacha is infheidhme.
5.2.                
Coinneoidh an monaróir an tuarascáil tástála ar
láimh na n‑údarás náisiúnta go ceann 10 mbliana tar éis an TCP a chur ar
an margadh. 
6.                      
Comharthaí CE agus dearbhú comhréireachta an AE 
6.1.                
Greamóidh an monaróir comharthaí CE, le cead ón
gcomhlacht dá dtugtar fógra dá dtagraítear i bpointe 3, agus uimhir
aitheantais an chomhlachta de gach mír de TCP a chomhlíonann an cineál, a
bhfuil tuairisc i ndeimhniú ar scrúdú cineáil an AE air, agus na ceanglais
sláinte agus sábháilteachta riachtanacha is infheidhme.
6.2.                
Tarraingeoidh an monaróir suas leagan scríofa de
dhearbhú comhréireachta an AE do gach leagan de TCP agus coinneoidh sé ar láimh
na n‑údarás náisiúnta, go ceann tréimhse 10 mbliana tar éis an TCP a chur
ar an margadh. Cuirfidh dearbhú comhréireachta an AE in iúl an TCP dá bhfuil sé
tarraingthe suas. 
Beidh cóip de dhearbhú comhréireachta an AE nó
leagan simplí de dhearbhú comhréireachta an AE ag gabháil le gach TCP. 
7.                      
Má aontaíonn leis an gcomhlacht, dá dtagraítear i
bpointe 3, d’fhéadfadh an monaróir uimhir aitheantais an chomhlachta a
ghreamú den TCP i rith an phróisis monaraíochta. 
8.                      
Ionadaí údaraithe
D’fhéadfadh an t‑ionadaí údaraithe
oibleagáidí an mhonaróra, a chomhlíonadh, thar a cheann agus faoina
fhreagracht, ar choinníoll go luaitear sa sainordú iad. Níl cead ag ionadaí
údaraithe oibleagáidí an cheapadóra atá leagtha amach i bpointe 2 a
chomhlíonadh. 
IARSCRÍBHINN VIII
Cineál-chomhréireacht bunaithe ar dhearbhú cáilíochta an phróisis
táirgthe 
 (Modúl D)
1.                      
Is é atá i gceist le cineál-chomhréireacht bunaithe
ar dhearbhú cáilíochta an phróisis táirgthe an chuid den nós imeachta um
measúnú comhréireachta ina gcomhlíonann an monaróir na hoibleagáidí atá leagtha
síos i bpointí 2, 5 agus 6, agus ina n‑áirithíonn agus ina
ndearbhaíonn sé gurb é an t‑aon fhreagracht atá air go gcomhlíonann an
TCP lena mbaineann an cineál a bhfuil tuairisc i ndeimhniú ar scrúdú cineáil an
AE air agus na ceanglais sláinte agus sábháilteachta riachtanacha is
infheidhme, dá dtagraítear in Airteagal 5 agus atá leagtha amach in
Iarscríbhinn II.
2.                      
Monaraíocht
Oibreoidh an monaróir córas cáilíochta formheasta
maidir le táirgeadh, le cigireacht ar an táirge críochnaitheach agus le tástáil
an TCP lena mbaineann, mar a shonraítear i bpointe 3 é, agus beidh sé faoi
réir faireachais mar a shonraítear i bpointe 4 é. 
3.                      
Córas cáilíochta
3.1.                
Cuirfidh an monaróir iarratas isteach chuig
comhlacht aonair dá dtugtar fógra, a bheidh roghnaithe aige féin, chun measúnú
a dhéanamh ar a chóras cáilíochta.
Istigh san iarratas, beidh:
(a)         
ainm agus seoladh an mhonaróra agus, má chuireann
an t‑ionadaí údaraithe an t‑iarratas isteach, a ainm agus a
sheoladh; 
(b)         
dearbhú scríofa nach bhfuil an t‑iarratas
céanna curtha isteach ag aon chomhlacht eile dá dtugtar fógra; 
(c)         
sainaithint an TCP lena mbaineann; 
(d)        
an doiciméadacht a bhaineann leis an gcóras
cáilíochta. 
Nuair nach é an comhlacht roghnaithe an comhlacht
a bhfuil scrúdú cineáil an AE déanta aige, beidh na nithe a leanas san iarratas
freisin: 
(a)         
an doiciméadacht theicniúil a bhfuil tuairisc in
Iarscríbhinn III uirthi;
(b)         
cóip de dheimhniú ar scrúdú cineáil an AE. 
3.2.                
Áiritheoidh an córas cáilíochta go gcomhlíonann an
TCP an cineál, a bhfuil tuairisc i ndeimhniú ar scrúdú cineáil an AE air, agus
na ceanglais sláinte agus sábháilteachta riachtanacha is infheidhme.
Doiciméadófar na heilimintí, na ceanglais agus na
forálacha uile, atá glactha ag an monaróir, ar shlí chórasach agus ordúil i
bhfoirm bheartais scríofa, nósanna imeachta agus treoracha. Beidh léiriú
leanúnach ann maidir le cláir, le pleananna, le lámhleabhair agus le taifid ar
cháilíocht ard, mar thoradh ar an doiciméadacht ar an gcóras cáilíochta. 
Istigh ann, go háirithe, beidh tuairisc
leordhóthanach ar: 
(a)         
na haidhmeanna cáilíochta agus an struchtúr
eagraíochtúil, oibleagáidí agus cumhachtaí na mbainisteoirí ó thaobh cáilíochta
táirgí de; 
(b)         
an mhonaraíocht chomhfhreagrach, rialú cáilíochta,
teicnící dearbhaithe cáilíochta, próisis agus gníomhaíochtaí córasacha a
mbainfear úsáid astu; 
(c)         
na scrúduithe agus na tástálacha a dhéanfar roimh,
i rith agus tar éis na monaraíochta, agus cé chomh minic is a dhéanfar iad; 
(d)        
na taifid cháilíochta, mar shampla tuarascálacha
cigireachta agus sonraí tástála, sonraí calabraithe, tuarascálacha cáilithe ar
an bpearsanra lena mbaineann, srl., agus
(e)         
na modhanna chun faireachán a dhéanamh ar chur i
gcrích cháilíochtaí na dtáirgí atá ag teastáil agus ar oibriú éifeachtach an
chórais cháilíochta. 
3.3.                
Déanfaidh an comhlacht dá dtugtar fógra measúnú ar
an gcóras cáilíochta le fáil amach an gcomhlíonann sé na ceanglais dá
dtagraítear i bpointe 3.2.
Glacfar go gcomhlíontar na ceanglais maidir leis
na heilimintí den chóras cáilíochta a chomhlíonann na sonraíochtaí
comhfhreagracha de na caighdeáin chomhchuibhithe iomchuí. 
Mar aon le taithí i gcórais bhainistíochta
cháilíochta, beidh aon bhall foirne eile ar a laghad ag an bhfoireann
iniúchóireachta a bhfuil taithí aige maidir le measúnú TCP agus leis an
teicneolaíocht lena mbaineann, agus faisnéis ar na ceanglais sláinte agus
sábháilteachta riachtanacha is infheidhme. Cuimseofar san iniúchóireacht cuairt
ar áitreabh an mhonaróra. Déanfaidh an fhoireann iniúchóireachta athbhreithniú
ar dhoiciméadacht theicniúil an TCP, dá dtagraítear i bpointe 3.1, chun
cumas an mhonaróra a fhíorú maidir leis an dóigh ar féidir leis na ceanglais
sláinte agus sábháilteachta a shainaithint agus chun na scrúduithe is gá a
dhéanamh chun go gcomhlíonann an TCP na ceanglais sin. 
Cuirfear toradh an mheasúnaithe sin in iúl don
mhonaróir. Beidh cinntí na hiniúchóireachta agus an cinneadh measúnaithe
réasúnaithe san áireamh san fhógra sin. 
3.4.                
Rachaidh an monaróir i mbun na n‑oibleagáidí
formheasta atá mar thoradh ar an gcóras cáilíochta a chomhlíonadh agus chun é a
chothabháil sa chaoi go bhfanann sé leordhóthanach agus éifeachtach. 
3.5.                
Cuirfidh an monaróir an comhlacht dá dtugtar fógra,
a bhfuil an córas cáilíochta formheasta aige, ar an eolas maidir le haon athrú
atá beartaithe ar an gcóras cáilíochta. 
Déanfaidh an comhlacht dá dtugtar fógra
meastóireacht ar aon athrú atá beartaithe agus déanfaidh sé cinneadh an
leanfaidh an córas cáilíochta leasaithe ar aghaidh ag comhlíonadh na gceanglas,
dá dtagraítear i bpointe 3.2 nó an mbeidh athmheasúnú ag teastáil. 
Tabharfaidh sé fógra don mhonaróir faoina
chinneadh. Beidh cinntí an scrúdaithe agus an cinneadh measúnaithe réasúnaithe
san áireamh san fhógra sin. 
3.6.                
Tabharfaidh an comhlacht fógra don mhonaróir chun
uimhir aitheantais an chomhlachta dá dtugtar fógra a ghreamú de gach aon TCP a
chomhlíonann an cineál, a bhfuil tuairisc i ndeimhniú ar scrúdú cineáil an AE
air, agus na ceanglais sláinte agus sábháilteachta riachtanacha is infheidhme.
4.                      
Faireachas faoi fhreagracht an chomhlachta dá
dtugtar fógra 
4.1.                
Is í aidhm an fhaireachais go gcomhlíonann an
monaróir go hiomchuí na hoibleagáidí atá mar thoradh an chórais cháilíochta
fhormheasta. 
4.2.                
Tabharfaidh an monaróir cead don chomhlacht dá
dtugtar fógra, chun críche an mheasúnaithe, bealach isteach chuig na hionaid
monaraíochta, cigireachta, tástála agus stórála agus an fhaisnéis ar fad a
sholáthar dó, go háirithe: 
(a)         
doiciméadacht an chórais cháilíochta;
(b)         
na taifid cháilíochta, mar shampla tuarascálacha
cigireachta agus sonraí tástála, sonraí calabraithe, tuarascálacha cáilithe ar
an bpearsanra lena mbaineann.
4.3.                
Déanfaidh an comhlacht dá dtugtar fógra
iniúchóireachtaí tréimhsiúla, uair amháin in aghaidh na bliana ar a laghad,
chun go gcoinníonn agus go gcuireann an monaróir an córas cáilíochta i bhfeidhm
agus soláthróidh sé tuarascáil iniúchóra don monaróir. 
4.4.                
Chomh maith leis sin, tabharfaidh an comhlacht dá
dtugtar fógra cuairteanna gan choinne ar an monaróir. Le linn cuairteanna mar
sin, más gá, d’fhéadfadh an comhlacht scrúduithe nó tástálacha a dhéanamh ar an
TCP, nó iarraidh go ndéantar iad, chun a fhíorú go bhfuil an córas cáilíochta
ag feidhmiú mar is ceart. Soláthróidh an comhlacht dá dtugtar fógra tuarascáil
chuairte agus, má tá tástálacha déanta, tuarascáil tástála. 
5.                      
Comharthaí CE agus dearbhú comhréireachta an AE
5.1.                
Greamóidh an monaróir comharthaí CE agus, le cead
ón gcomhlacht dá dtugtar fógra dá dtagraítear i bpointe 3.1, uimhir
aitheantais an chomhlachta de gach aonad de TCP a chomhlíonann an cineál, a
bhfuil tuairisc i ndeimhniú ar scrúdú cineáil an AE air, agus na ceanglais
sláinte agus sábháilteachta riachtanacha is infheidhme.
5.2.                
Tarraingeoidh an monaróir leagan scríofa suas de
dhearbhú comhréireachta an AE do gach leagan de TCP agus coinneoidh sé ar láimh
na n‑údarás náisiúnta é, go ceann tréimhse 10 mbliana tar éis an TCP a
chur ar an margadh. Cuirfidh dearbhú comhréireachta an AE in iúl an TCP dá
bhfuil sé tarraingthe suas. 
Beidh cóip de dhearbhú comhréireachta an AE nó
leagan simplí de dhearbhú comhréireachta an AE ag gabháil le gach TCP. 
6.                      
Coinneoidh an monaróir, go ceann 10 mbliana
tar éis TCP a chur ar an margadh, ar láimh na n‑údarás náisiúnta: 
(a)         
an doiciméadacht dá dtagraítear i bpointe 3.1;

(b)         
an fhaisnéis a bhaineann leis an athrú dá
dtagraítear i bpointe 3.5, agus í formheasta; 
(c)         
cinntí agus tuarascálacha an chomhlachta dá dtugtar
fógra, dá dtagraítear i bpointí 3.5, 4.3 agus 4.4.
7.                      
Cuirfidh an comhlacht dá dtugtar fógra in iúl don
údarás a thugann fógra dó aon fhormheas maidir leis an gcóras cáilíochta atá
eisithe nó aistararingthe, agus cuirfidh sé ar fáil, ó am go chéile nó arna
iarraidh sin, an liosta ar a bhfuil aon fhormheas maidir leis an gcóras
cáilíochta atá diúltaithe, atá curtha ar fionraí nó a bhfuil teorannú déanta ar
shlí eile air.
Cuirfidh an comhlacht dá dtugtar fógra comhlachtaí
eile ar an eolas faoi aon fhormheas maidir leis an gcóras cáilíochta atá
diúltaithe, curtha ar fionraí, aistarraingthe nó a bhfuil teorannú déanta ar
shlí eile air agus, arna iarraidh sin, aon fhormheas atá eisithe aige. 
8.                      
Má aontaíonn an comhlacht dá dtugtar fógra, dá
dtagraítear i bpointe 3.1, féadfaidh an monaróir uimhir aitheantais an
chomhlachta a ghreamú den TCP i rith an phróisis monaraíochta. 
9.                      
Ionadaí údaraithe
Féadfaidh an t‑ionadaí údaraithe oibleagáidí
an mhonaróra, atá leagtha amach i bpointí 3.1, 3.5, 5 agus 6 a
chomhlíonadh, thar a cheann agus faoina fhreagracht, ar choinníoll go luaitear
sa sainordú iad. 
IARSCRÍBHINN IX
Dearbhú
comhréireachta an AE
1.                      
TCP (táirge, baisc, cineál nó sraithuimhir):
2.                      
Ainm agus seoladh an mhonaróra nó a ionadaí
údaraithe [Ní mór don ionadaí údaraithe ainm agus seoladh gnó an mhonaróra a
thabhairt freisin]:
3.                      
Eisítear an dearbhú comhréireachta sin faoi
fhreagracht an mhonaróra amháin: 
4.                      
Aidhm na comhréireachta (TCP a cheadaíonn
inrianaitheacht a shainaithint; d’fhéadfaí íomhá dhaite atá soiléir go leor a
chur san áireamh, nuair is gá chun an TCP a shainaithint):
5.                      
Tá aidhm an dearbhaithe, a bhfuil tuairisc i bpointe 4
uirthi, i gcomhréir le reachtaíocht chomhchuibhithe an Aontais: 
6.                      
Tagairtí do na caighdeáin chomhchuibhithe iomchuí,
dáta an chaighdeáin san áireamh, nó tagairtí do na sonraíochtaí teicniúla eile,
dáta na sonraíochta san áireamh, maidir leis an gcomhréireacht a dhearbhaítear:

7.                      
Más infheidhme, an comhlacht dá dtugtar fógra ...
(ainm, uimhir)… scrúdú cineáil an AE déanta aige (Modúl B) agus deimhniú ar
scrúdú cineáil an AE eisithe aige … (tagairt don deimhniú sin).
8.                      
Más infheidhme, tá an TCP faoi réir an nós imeachta
um measúnú comhréireachta … (ceachtar (Cineál-chomhréireacht bunaithe ar fhíorú
táirgí (Modúl F)) nó (Cineál-chomhréireacht bunaithe ar dhearbhú cáilíochta an
phróisis táirgthe (Modúl D)) … faoi fhaireachas an chomhlachta dá dtugtar
fógra... (ainm, uimhir).
9.                      
Faisnéis bhreise:
Arna shíniú agus thar cheann: 
(áit agus dáta eisiúna): 
(ainm, feidhm) (síniú):
IARSCRÍBHINN X
An
leagan simplí de dhearbhú comhréireachta an AE 
Soláthraítear an leagan simplí de dhearbhú
comhréireachta an AE mar a leanas:
 Leis seo, dearbhaíonn [Ainm an mhonaróra] go gcomhlíonann an cineál TCP [teideal an chineáil TCP] Rialachán (AE) Uimh. [XXXX/YYYY] maidir le TCP. 
IARSCRÍBHINN XI
Clár
chomhghaoil
 CLÁR COMHGHAOIL 
 Treoir 89/686/CEE || An Rialachán seo 
   ||   
 Airteagal 1(1) || Airteagal 1 agus Airteagal 2(1) 
 Airteagal 1(2) agus Airteagal (3) || Airteagal 3(1) 
 Airteagal 1(4) || Airteagal 2(2) agus Airteagal (3) 
 Airteagal 2(1) || Airteagal 4 
 Airteagal 2(2) || Airteagal 6 
 Airteagal 2(3) || Airteagal 7(2) 
 Airteagal 3 || Airteagal 5 
 Airteagal 4(1) || Airteagal 7(1) 
 Airteagal 4(2) || ___ 
 Airteagail 5(1), (4), (5), (6) || ___ 
 Airteagal 5(2) || Airteagal 14 
 Airteagal 6 || Airteagal 38 
 Airteagal 7 || ___ 
 Airteagal 8(1) || Airteagal 8(2) an chéad fhophragraf 
 Airteagail 8(2) – (4) || Airteagal 17 agus Airteagal 18 agus Iarscríbhinn I 
 Airteagal 9 || Airteagail 19, 23(1), 24, agus 29(1) 
 Airteagal 10 || Iarscríbhinn V 
 Airteagal 11(A) || Iarscríbhinn VII 
 Airteagal 11(B) || Iarscríbhinn VIII 
 Airteagal 12(1) || Airteagal 15 
 Airteagal 12(2) agus Airteagal 13 || Airteagal 16 
 Airteagal 14 || ___ 
 Airteagal 15 || ___ 
 Airteagal 16 || ___ 
 Iarscríbhinn I || Airteagal 2(2) 
 Iarscríbhinn II || Iarscríbhinn II 
 Iarscríbhinn III || Iarscríbhinn III 
 Iarscríbhinn IV || Iarscríbhinn 16 
 Iarscríbhinn V || Airteagal 23(2) – (11) 
 Iarscríbhinn VI || Iarscríbhinn IX 
[1]               Treoir 2003/10/CE ó Pharlaimint na hEorpa agus ón gComhairle
an 6 Feabhra 2003 maidir leis na híoscheanglais sláinte agus sábháilteachta a
bhaineann le neamhchosaint oibrithe ar na rioscaí de thoradh gníomhaithe
fisiceacha (torann) (IO L 42,
15.2.2003, lch. 38).